
Suliţa fulgerului despică pentru o clipă cerul pe care se 
rostogoleau nori negri, conturând, într-o străfulgerare de lumină, 
imaginea stranie a porții de acces, ca apoi, imediat, noaptea să se 
înfășoare din nou în giulgiul său negru, îmbibat de ploaie. 

Kate apăsă pe frână, luată prin surprindere de vederea 
neașteptată a porții, iar maşina se balansă pe pietrișul ud, pentru 
a se opri, în cele din urmă, parcă la comanda salvei de tunet care 
urmă. Un al doilea fulger îi confirmă realitatea a ceea ce doar 
crezuse că vede cu câteva clipe înainte: pe grinda transversală a 
porţii, cam la o înălțime de șase metri de la pământ, era agăţat un 
craniu albit de ploi al unui cerb cu coarne uriașe, care părea că o 
priveşte prin orbitele goale, făcând-o să se înfioare de spaimă. 

Se apropie încet, atentă, până când, în lumina farurilor, putu 
citi ce scria pe panoul de deasupra porţii masive: KATHRYN 
DOWNS. 

Oftă, ușurată; cel puţin, găsise locul, deși întârziase atât de 
mult. 

Rămase pe loc, privind furtuna de afară. N-avea niciun chef să 
iasă din mașină. La naiba cu ideea — a cui o fi fost — de a închide 
poarta! La naiba mai ales cu ideea ei de a îmbrăca, pentru această 
ultimă etapă a călătoriei, rochia aceea total nepotrivită, și pantofi 
cu toc! Nu-i foloseau la nimic blugii, cămășile și pantofii comozi 
din valiza de pe bancheta din spate, toate cumpărate înainte de a 
pleca din Melbourne și chiar purtate, unele, pe parcursul 
călătoriei de două mii de kilometri prin Wagga Wagga, Dubbo, 
Moree şi Warwich. Dar dimineaţă, când plecase din Brisbane, 
soarele strălucise atât de puternic, încât nu se așteptase la o 
schimbare de vreme spectaculoasă. Se gândise doar să arate cât 
mai bine la întâlnirea cu tatăl ei, după doi ani în care nu se mai 
văzuseră. 

Mai privi o dată prin perdeaua aproape opacă a ploii și își 
dădu seama că nu avea de ales: greu, dar reuși să treacă pe 
bancheta din spate și să-şi scoată rochia, dar acum, chinuindu-se 
să-şi tragă blugii noi, rigizi, o pufni râsul, conștientă de ridicolul 
situaţiei. 

Încă mai râdea, cu capul îngropat în cămașa pe care tocmai 
și-o trăgea peste coama de păr blond, când o lumină puternică 
aproape o orbi prin țesătura subțire. Numai că de data asta nu era 
fulger, ci o lanternă. 

— Ce naiba ....? 

Vocea intrigată a necunoscutului era mai puternică decât 
ropotul ploii pe capota mașinii. 

Instinctul de autoapărare îi veni în ajutor și blocă portiera 
chiar în clipa în care acesta încerca s-o deschidă. 

— Pleacă, te rog, pleacă ... 

Pentru o clipă, Kate se gândi să treacă din nou pe locul din 
față, pentru a putea cel puţin porni mașina și a se îndepărta de el, 
dar acum, paralizată de groază, nu se mai simţea în stare de nimic. 

Un nou fulger îl făcu pe bărbat să privească spre cer, moment 
în care lăsă lanterna mai jos, într-un unghi care îi permise lui Kate 
să-l vadă mai bine. Imaginea nu era deloc de natură s-o 
liniștească: o pălărie ponosită, ca de cowboy, o haină 
impermeabilă, iar între ele, o faţă tocmai bună de speriat copiii: 
colțuroasă, cu un nas subțire acvilin, pomeţi proeminenţi, gură cu 
buze subțiri și bărbie despicată. Cât despre ochi, erau două 
smaralde care străluceau pe sub borul pălăriei. Impresia era de 
chip cioplit în stâncă și, în orice caz, inspira teamă. Apoi, brusc, 
colțurile buzelor, până atunci cu o expresie atât de dură, se 
ridicară într-un zâmbet la fel de neliniștitor și, dând ușor din cap, 
individul îi făcu semn să coboare geamul. 

Mută de groază, Kate nu putu decât să facă semn cu capul că 
nu vrea. Spre surprinderea ei, necunoscutul făcu doi pași înapoi, 
continuând să ţină lanterna astfel încât faţa să-i fie luminată, ceea 
ce-i inspiră destul curaj pentru a lăsa geamul câțiva centimetri în 
jos. 

— Presupun că ești Kate Lester, dar aș putea să întreb ce naiba 
făceai? rosti el cu voce tunătoare. 

— Lyle, răspunse ea în mod automat. Kate Lyle. 

Nu va mai fi niciodată o Lester, dar chiar şi ea trebuia să-şi 

repete mereu acest lucru. 

— Asta spune mult. 

Vorbind, se apropie din nou de mașină, ca să se îndepărteze la 
loc, contrariat, când o văzu pregătită să ridice geamul. 

— Ce-i cu tine?! 

După tonul vocii, era clar că nu înţelege de ce se teme de el, 
de parcă n-ar fi apărut în plină noapte, ca o fantomă. 

— Ar trebui să fie clar ce e cu mine! Cum să reacţionez când 
cineva mă spionează așa ... 

— Să te spionez ... începu el să râdă în hohote. Te asigur, 
copila mea, că trupul de femeie îmi este atât de cunoscut, încât 
ăsta ar fi ultimul lucru pe care l-aș face pe o astfel de vreme! 

— Bine, şi-atunci, ce făceai ?! 

— În principal, stăteam în ploaie ca să ţin poarta deschisă în 
timp ce tu făceai numărul acela de striptease pe bancheta din 
spate. 

— Striptease! Auzi! Pur și simplu încercam să ... 

— Să te joci de-a Superman ... Dacă te uitai mai atent, acum 
erai deja acasă, fără să fie nevoie să te mai schimbi! 

— Mulţumesc foarte mult, dar ar fi trebuit să-mi spui că ești 
aici, nu să te furișezi ca un ... ca un... 

— Cred că pervers este cuvântul pe care-l cauţi. Dumnezeule, 
ce nerecunoscătoare ești! În sfârșit, am lucruri mai bune de făcut 
decât să arunc insulte! Și-acum, dacă ai terminat să te-mbraci, vezi 
dacă poţi să găsești singură casa. Pregătește o cafea; încui poarta 
Şi vin şi eu. 

Fără să mai aştepte răspunsul ei, o porni cu paşi apăsaţi spre 

poartă, unde o aşteptă, făcând o plecăciune în bătaie de joc la 
apropierea ei. Expresia lui sarcastică se transformă rapid în una 
de revoltă când, trecând pe lângă el cu mașina printr-o baltă, Kate 
îl stropi intenţionat, după care îl văzu amenințând cu pumnul. 

Scrisorile tatălui ei n-o pregătiseră decât în parte pentru ce 
avea să găsească. Ştia că este o casă în stil tipic colonial, cu 
verande și acoperișul în pantă, din tablă ondulată, dar nu se 
așteptase să fie atât de mare — practic, imensă. În faţă erau niște 
dependinţe tot cu acoperiș din tablă, precum și țarcuri . 

Lăsându-și bagajul în mașină, Kate alergă spre intrare. Nu 
erau decât câţiva pași, dar a fost suficient ca ploaia s-o ude. 
Oricum, acum că ajunsese, nu mai avea importanță. Bătu la ușă, 
dar nu primi niciun răspuns. 

— Tată?! Eşti aici? 

Uşa era descuiată, dar unde era tatăl ei? Cu siguranţă, 
angajatul acela cu care se întâlnise nu i-ar fi spus să intre dacă 
Henry Lyle n-ar fi fost acasă. Individul știa cine este ea, o aștepta, 
dar a avut și tupeul să-i spună să facă o cafea, ceea ce era cam - 
ciudat. Kate inspectă pe rând cameră după cameră și, abia când 
ajunse într-un living de lângă intrarea principală, avu dovada 
câtorva indicii ale existenţei tatălui ei acolo: cea de-a doua pipă a 
acestuia în ordinea preferințelor se afla în suportul său, lângă un 
fotoliu, iar biblioteca era plină cu cărțile știute de ea. 

Dar unde putea fi el? Casa, care de-afară păruse atât de 
primitoare, acum o speria. Auzi zornăitul unei ferestre, apoi un 
scârțâit de podele undeva din partea în spate a casei, urmat de un 
zgomot puternic care o făcu să tresară de frică. 

— E gata cafeaua? 

Pe o ușă de a cărei existenţă nici nu știuse, apăru ca o fantomă 
necunoscutul de la poartă, numai că fără pălărie și haina de 
ploaie — complet ineficientă, după cum o dovedeau cămășa și 
pantalonii uzi — părea chiar și mai înalt. 

— Ei bine?! 

Tonul lui trăda nerăbdarea și, după ce o privi pe Kate cu ochii 
aceia verzi plini de dispreţ, sau poate doar de enervare, își dădu 
seama că nu mai avea rost să aștepte răspunsul ei și porni spre 
bucătărie. 

— Hei, stai putin, fir-ar să fie! Unde e tatăl meu? 

Încercă să-l urmeze, dar abia putea să se ţină după el. Oricum, 
vorbea degeaba, pentru că, ignorând-o complet, individul începu 
să se ocupe de pregătirea cafelei. 

— Răspunde-mi! Unde e tatăl meu? Unde e? 

Kate repeta întruna această întrebare, cuprinsă de panică. Își 
pierduse controlul şi-l lovea cu pumnii în spate, fără a-și mai da 
seama de ceea ce spune sau face. 

Se opri abia când, prinzând-o de umeri și ridicând-o în aer, 
individul o scutură ca pe un căţel, lăsând-o fără suflu. 

— Potoleşte-te! sună ordinul lui imperativ, după ce, în cele din 
urmă, O trânti la podea cu o bufnitură surdă, privind-o tot timpul 
fix. Am să-ți spun ce-i cu tatăl tău, dar deocamdată sunt obosit și 
înfometat şi, mulțumită ţie, mai ud decât ar fi cazul, așa că am 
să-mi pun nişte haine uscate, apoi discutăm. Stai aici liniștită și ai 
grijă de ibricul cu cafea. Când e gata, toarn-o în două cești. Eu o 
beau cu lapte și cu două cuburi de zahăr. Propun câte o picătură 

de coniac pentru amândoi... e o sticlă în bufet, acolo ... E clar, 
doamnă Lester? 

Apoi, cu o delicateţe surprinzătoare, o aşeză pe un scaun, 
după care ieși. Complet zăpăcită, Kate rămase acolo, tremurând, 
încă mai având senzaţia degetelor lui apăsându-i umerii. Când el 
se întoarse, o găsi în aceeași poziţie. O privi o clipă, apoi, dând 
ușor din cap, turnă cafeaua în cești şi adăugă puţin coniac, înainte 
s-o întrebe cum preferă. 

— Neagră, mulțumesc, reuși ea să rostească, făcând eforturi să 
nu tresară la apropierea lui. 

Conștient de teama pe care i-o producea, bărbatul se așeză 
vizavi la masă și începu să bea, îndemnând-o din priviri să facă la 
fel. Abia când o văzu că a ajuns la jumătatea ceștii, începu să 
vorbească, de data aceasta cu o blândeţe surprinzătoare. 

— Fi, şi-acum s-o luăm de la capăt, să vedem dacă reuşim să 
începem cu dreptul. Mai întâi, prezentările. Sunt Ben Croft, 
partenerul tatălui tău, după cum cred că ştii. Nu sunt nici violator, 
nici sperietoare, nici pervers. Nu intenţionez să-ţi fac niciun rău, 
deși aproape ai trecut cu roata mașinii peste piciorul meu, cu 
bună știință. Zâmbi, arătându-și dantura regulată și făcând riduri 
uşoare în jurul ochilor, ceea ce-i dădea un aspect plăcut. Îmi pare 
rău că te-am scuturat puţin, dar intraseși în stare de isterie, ceea 
ce, gândindu-mă mai bine, era de înţeles. Nu cred că te așteptai 
să fii întâmpinată așa. 

Tăcând, Kate continua să-l privească, încercând să-și pună 
ordine în gânduri. Benton Croft ... dar în niciun caz așa cum și-l 
imaginase. În scrisorile pe care i le trimisese, tatăl ei îl ridicase în 

slăvi, reieşind că e un om de afaceri abil și foarte politicos, nici pe 
departe individul grobian de la poartă și nici măcar acea versiune 
mult îmbunătăţită din faţa ei. 

— Nici tu nu ești chiar așa cum m-am așteptat, spuse el încet. 

Ochii lui Kate se măriră de groază; Dumnezeule, parcă i-ar fi 
citit gândurile! 

— Nu înţeleg ce vrei să spui ... Ce e cu tatăl meu? 

Ben Croft continuă, pe gânduri, ca și cum nici n-ar fi auzit-o. 

— Eşti prea slabă ... ai cearcăne îngrozitoare la ochi ... eşti cu 
nervii la pământ ... probabil de când ... se pare că n-ai mai 
mâncat de mult ... mănânci puţin ... pesemne la fel de 
încăpăţânată ca ... sper că vei putea ... 

Frânturi de cuvinte îi atingeau urechile ca niște aripi de 
fluture, dar nu înţelegea nimic. Coniacul îi ardea stomacul și, 
pentru o clipă, avu senzaţia de leşin. Deodată, însă, cuvintele lui 
Ben își făcură loc, brutal și alarmant, dincolo de ceața ce-i 
cuprinsese mintea, făcând-o să tresară, speriată. 

— Tatăl tău n-are nimic grav, dar e la spital. L-am dus ieri. Stai 
liniștită, nu e cazul să-ţi faci griji. Întinse mâna, pe deasupra 
mesei și-o prinse de încheietura mâinii, împiedicând-o să se 
ridice, ca un arc. N-are nimic grav! A stat doar cam mult la soare 
şi a muncit cam mult în ultima vreme, de aceea mă bucur că ai 
venit. 

Kate inspiră adânc, apoi încercă să se elibereze din strânsoarea 
lui, deopotrivă fermă și blândă. 

— Dă-mi drumul! Te rog... 

— În niciun caz. Vreau să stai aici și să asculti tot ce am de spus. 

Și-apoi, unde ai de gând să mergi? 

— La spital, cum unde? 

Furia îi coloră obrajii, alungându-i teama și tulburarea. Nu-i 
plăcea să fie ţinută împotriva voinţei ei. Wayne obișnuia ... 

— În halul în care arăţi? Vrei să-l faci pe bietul tău tată să moară 
din cauza unui atac de inimă? 

— Ce tot vorbeşti?! 

În loc de răspuns, Ben se ridică brusc și, fără să-i dea drumul, 
o trase după el ca pe un copil recalcitrant până ajunseră în 
vestibul, în fața unei oglinzi cu ramă masivă, împingând-o până 
când aproape atinse geamul acesteia cu nasul . 

— La naiba, nu te vezi în ce hal arăţi? În plus, pari în pragul 
unei căderi nervoase. La ce i-ar folosi tatălui tău să te vadă în 
starea asta? 

Individul avea dreptate. Figura din oglindă era a unei femei 
înalte și slabe, numai oase, cu cearcăne negre sub ochii 
căprui-închis, din cauza încordării și nesomnului, cu părul blond 
ieşind dezordonat din banta în care fusese prins, trasă la faţă și 
palidă. 

— Arăţi îngrozitor, doamnă Lester. I-ai face rău tatălui tău dacă 
ai apărea aşa la spital. 

— Lyle, spuse Kate automat, fără să-și dezlipească privirea de 
imaginea ei din oglindă, ca și cum atunci s-ar fi văzut pentru 
prima dată. Acum, numele meu este Lyle, nu Lester. 

Vorbea mai mult sie înseși decât pentru el, subliniind încă o 
dată că revenise la numele de fată. Luase hotărârea cu trei luni în 
urmă, la înmormântarea lui Wayne, când mintea îi funcționa încă 

normal, înainte ca sentimentul vinovăţiei să înceapă s-o roadă ca 
un acid. 

— Eşti încă zguduită de moartea lui, nu-i aşa? 

Ben Croft încă o mai ţinea de încheietura mâinii, dar acum, ca 
simplu punct de sprijin. 

— Da, încă sunt ... 

Nu era o minciună din partea ei, deși era departe de adevăr. 

Privind-o, ochii lui verzi se umplură de tandrete și 
compasiune. 

— Şi totuși, ţi-ai reluat numele de fată. 

Era o întrebare disimulată și Kate nu se arătă surprinsă. 

— Da, așa e, răspunse ea simplu, simțindu-se din nou vinovată. 
Crezi că aş putea să merg acum să mă așez din nou? Mă simt cam 
ameţită. 

— Sigur, scuză-mă. 

O conduse înapoi la scaunul din bucătărie şi-i dădu încă o 
portie de coniac. 

— Te vei simti imediat mai bine. Şi pentru că înţeleg că ești de 
acord cu mine că n-are niciun sens să dai fuga la spital, am să 
telefonez ca să aranjez să mergem mâine. 

Kate se mulţumi să încuviințeze cu o ușoară mișcare a capului, 
după care îl ascultă în timp ce telefonă la spitalul din Nambour. 

— Doresc să transmit un mesaj, vă rog. Când credeţi de 
cuviință, anunţaţi-l pe domnul Henry Lyle că fiica lui a ajuns cu 
bine şi că vom veni să-l luăm mâine dimineaţă. 

După ce închise telefonul, se adresă din nou lui Kate, cu voce 
blândă, ca o șoaptă mângâietoare. 

— Cred că un somn liniștitor ar fi cel mai bun lucru pentru 
tine. Apropo, de cât timp n-ai mai mâncat? De ieri? Sau nici nu-ţi 
mai aduci aminte? 

— Am mâncat ceva dimineaţă. 

Nu preciză, însă, că acel ceva însemna doar o cafea băută în 
trecere prin Brisbane. 

— Ei, atunci trebuie să ai o masă cum trebuie. Rămâi acolo și 
termină-ţi coniacul. Mă pricep suficient de bine pentru a pregăti 
o masă decentă, fără ca nimeni să nu sufere de indigestie după 
aceea. 

Începu să facă friptură și salată cu mișcări sigure, abile, în timp 
ce ea rămase la locul ei, adâncită în gânduri. De fapt, nici nu-i era 
foame. Nu mai avusese senzaţia de foame de ... de când? De la 
accidentul lui Wayne, în orice caz. De când poliţia venise s-o 
anunţe, povestindu-i absolut totul , în cele mai mici amănunte. Și 
acum mai avea coșmarul acelei anchete în urma căreia reputaţia 
și aşa îndoielnică a lui Wayne și iluziile ei — sau ceea ce mai 
rămăsese din ele după șaisprezece luni de căsătorie — fuseseră 
complet distruse. 

Ceea ce ancheta nu scosese la iveală, deși faptul, învăluit în 
tăcere, încă îi frământa conștiința, era implicaţia soţului său în 
activităţi ilegale; ştia unde fusese în noaptea aceea îngrozitoare — 
nu exact locul, dar, în orice caz, circumstanţele, toată acea 
murdărie în care el se complăcuse. 

De fapt, ştiuse aproape de la începutul căsniciei lor că Wayne 
era un cartofor, un depravat şi un donjuan incorigibil. Știuse iar, 
neluând nicio măsură, era aproape ca și cum își dăduse acordul 

tacit. Totul se terminase în noaptea aceea, când, după ce băuse 
mai mult decât de obicei în compania ultimei sale cuceriri, 
plecase la drum pe şoselele aglomerate, ca întotdeauna sâmbăta 
seara, îndeplinind dorinţa din adâncul inimii lui Kate. 

Pentru polițistul care venise să-i aducă vestea, ochii ei cu 
pupilele mărite și tremurul din tot corpul nu erau decât reacţii 
fireşti după șocul primit; n-avea de unde să știe că îşi petrecuse 
întreaga seară stând pe întuneric în micul lor apartament, 
nefăcând nimic altceva decât să dorească moartea soțului ei. 

Și, când dorinţa i se îndeplinise, începuse chinul 
sentimentului de vinovăţie. Nu mai avea importanță că nu-l mai 
iubea de mult timp pe Wayne — dacă îl iubise vreodată. Da, poate, 
la început, când încă mai era ameţită de farmecul și de înfățișarea 
sa de bărbat frumos și când încă nu-și dăduse seama de cât de 
superficială era acea aparență. 

Era absurd să se simtă vinovată — ştia bine acest lucru și 
accepta ideea la nivel teoretic. La nivel teoretic, totul căpăta o altă 
dimensiune, ca, de exemplu acest bărbat înalt care, deși un străin, 
deși fusese insultat și chiar lovit, pregătea mâncare pentru ea. 
Wayne, în egoismul lui, n-ar fi gătit pentru ea nici dacă ar fi 
văzut-o pe patul de moarte. 

În condiţiile în care amândoi lucrau și munca ei la universitate 
era chiar mai solicitantă decât a lui, Kate încercase în câteva 
rânduri să-l roage să se implice și el în treburile gospodăriei, dar 
se lovea de fiecare dată de același răspuns: "Crezi că, dacă vroiam 
să spăl vase — sau să spăl aragazul, sau să ajut la călcat, sau să duc 
gunoiul, sau ... — m-aș mai fi însurat?!" Foarte curând, Kate 

renunțase să mai facă vreo tentativă. 

— Hei! Te-am întrebat cum îţi place friptura. 

Vocea lui Ben o readuse la realitate și, pentru prima dată, îi 
zâmbi individului. 

— Cum îţi e mai ușor, numai să nu-nceapă să se audă vreun 
muget de protest, sau să sară din farfurie. 

— N-are nicio șansă. Este carne de vânat tânăr și poate fi 
servită oricum, numai să fie prăjită potrivit. 

— Tu eşti expertul! 

Carne de vânat ... Nu era de mirare, având în vedere că tatăl 
ei și acest individ erau parteneri la conducerea unei ferme de 
căprioare. Și totuși, nu se așteptase și nici nu mai mâncase așa 
Ceva. 

Pentru prima dată după luni de zile, simţea că-i e foame, ca și 
când, după o îndelungă perioadă de letargie, simţurile i se 
trezeau la viaţă. 

Câteva clipe mai târziu, în faţa ei se afla o farfurie cu o portie 
enormă de friptură cu garnitură de salată, care combina cele mai 
apetisante mirosuri şi culori și pe care Kate o găsi irezistibilă. 

— Te irosești în afaceri, domnule Croft, în loc să fii maestrul 
bucătar al oricărui restaurant de lux. 

— Mă numesc Ben, Kate. Am lucruri mai bune de făcut; nu 
gătesc decât pentru mine și prietenii mei. 

— Mi-ai putea da lecţii. 

— Poate, cândva, deși îmi amintesc că Henry spunea de multe 
ori că gătești excelent. 

— Nu prea a mai fost cazul în ultima vreme. 


18 SUSAN DOYLE 


Fusese destul de ambiguă, dar era mai uşor decât să încerce 
să-i explice cum Wayne o distrusese psihic în asemenea măsură 
încât ajunsese să se îndoiască până și de lucrurile de care altădată 
fusese sigură. 

Oricum, căscatul pe care nu și-l putu înăbuși puse capăt 
conversaţiei. 

— Cred că e cazul să mergi la culcare. Vino să-ţi arăt camera. Fă 
un duș fierbinte până îţi aduc bagajele. 

— Dar vasele... 

— Le spăl eu mai târziu, sau le putem lăsa aşa până mâine 
dimineaţă. Dacă ești atât de obosită cum pari, oricum le-ai scăpa 
din mână. 

Apoi o conduse la etaj și se opri în pragul unei încăperi înalte. 

— Ajungi la duș din cameră. Ai grijă să nu adormi 
acolo — nu-mi mai trebuie o udătură în plus azi, spuse el cu un 
zâmbet deliberat malitios. 

Când Kate ieși puţin mai târziu din baie, valizele ei erau 
aşezate ordonat lângă pat, iar rochia de care se schimbase în 
mașină, agățată pe un umeraș în șifonier. 

Se simţea nesperat de revitalizată după acel duș fierbinte. Se 
întinse puţin pe pat, deşi nu credea să poată adormi. Își închise 
ochii doar pentru câteva clipe. 

Când îi deschise din nou, soarele strălucea deja cu putere. 

Dădu repede plapuma la o parte și coborî din pat. Parcă se 
așezase deasupra plăpumii, ca să stea doar puţin ... și fereastra 
era închisă... Se trezise sub plapumă și acum, prin fereastra 
deschisă, vântul adia uşor. Își mai amintea, foarte vag, mai mult ca 

o senzaţie, că fusese învelită și sărutată uşor pe frunte ... și din 
nou, plapuma bine ridicată ca să-i cuprindă cu o îmbrățișare caldă 
umerii... 

Din fericire, când coborî în bucătărie, singurul semn de viaţă 
era bolborositul filtrului de cafea, așa că putea sta puţin să-și 
adune gândurile înainte de inevitabila întâlnire cu acel uriaș cu 
toane, în stare să treacă de la brutalitate la gingășie și care 
continua s-o neliniştească și acum, când nu mai avea motive de a 
se teme. Și totuși, știa că Ben Croft era un bărbat periculos pe 
care nu era bine să-l superi, sau să-l subestimezi. Oricum, n-avea 
nici cea mai mică intenţie să facă așa ceva. În cele șaisprezece luni 
de căsătorie se transformase din fata naivă de douăzeci și patru de 
ani, într-o femeie înţeleaptă, complet maturizată la cei numai 
douăzeci şi şase de ani ai săi. Și nici cu Wayne nu putea să-l 
compare! Însurat sau nu, Ben n-ar fi putut niciodată să umble 
după... Cuprinsă de-un fior, își reaminti, fără să vrea, femeia 
vulgară, cu ochii complet goi, chemată în timpul anchetei să 
depună mărturie pentru ultimele ore din viaţa lui Wayne, întrucât 
și le petrecuse în compania ei. Nu putea să aibă mai mult de 
nouăsprezece ani, dar radia prin toţi porii o sexualitate animalică, 
o aroganță și o prostie atât de stridente, încât chiar și acum Kate 
simțea pur și simplu greață amintindu-și chipul ei. 

Era destul că trebuia să accepte ideea infidelității soțului său, 
un fustangiu incorigibil, dar să trebuiască să stea în sala 
tribunalului alături de acea ... acea creatură subumană, animalică 
... Era firesc că toţi făceau comparaţie între ele două și, inevitabil, 
se întrebau ce defect capital o fi avut ea ca femeie, ca soțul ei să 

fie nevoit, sau măcar tentat să-și găsească o consolare în brațele 
unei femei atât de vulgare... 

Zgomotul de paşi o readuse la realitate și, cu privirea 
încețoşată de lacrimi, îl văzu pe Ben în pragul ușii; după o privire 
rece, speculativă, zâmbetul lui cald se transformă repede 
într-unul convenţional, ca și cum ar fi impus o barieră între ei. 

— Cred că ar trebui să ne pregătim de plecare, începu el direct, 
fără a spune măcar "Bună dimineața”. După ce-l luăm pe tatăl tău, 
ne putem opri să mâncăm undeva. 

Kate își termină în grabă cafeaua, apoi merse imediat să se 
îmbrace. Întorcându-se în holul de jos, rămase complet uluită la 
apariţia lui Ben. Cam așa era individul pe care și-l imaginase din 
scrisorile tatălui ei: proaspăt ras, îmbrăcat într-un costum din 
stofă fină, lucrat la o casă mare de modă, cu cravată de culoare 
închisă, exact în nuanţa dungii subțiri de la cămașă și încălțat cu 
pantofi scumpi din piele, era prototipul omului de afaceri stilat. 
Doar bronzul îi trăda plăcerea de a lucra cât mai mult posibil în 
aer liber. 

— Când te va vedea atât de elegant, bietul tata va crede că am 
venit pregătiți pentru funeraliile lui! 

— Ai un simţ al umorului macabru. 

Toate încercările ei de a face conversaţie pe parcursul 
drumului se izbiră de aceleași răspunsuri monosilabice din partea 
lui, până când, aproape de Nambour, începu să vorbească. 

— Nu intenționam să spun nimic, dar se pare că sunt nevoit 
s-o fac, având în vedere starea tatălui tău. Cunoscându-l bine, îmi 
dau seama că el nu ti-ar spune-o niciodată. Vorbise până atunci 

privind atent drumul din faţă, dar deodată, își întoarse capul și o 
fixă cu ochii lui al căror verde-— intens îi dădu fiori. Ceea ce vreau 
să spun, este că e timpul să te maturizezi! 


Capitolul 2 


— Ce să ... fac...?! 

Lui Kate nu-i venea să creadă că auzise bine. 

— Să te maturizezi. 

Deși îşi întorsese din nou capul, urmărind cu atenţie drumul, 
Kate încă mai simţea intensitatea privirii lui. Era mult prea uluită 
ca să-i răspundă, iar el aştepta replica ei, mulţumit de efectul 
produs. Pur și simplu, Kate nu știa ce să spună. Cu câţiva ani în 
urmă, în orice caz, înainte de căsătorie, ar fi sărit la atac imediat, 
dar acum, furia la fel de mare era înăbușită sub un strict 
autocontrol. Tot Ben rupse tăcerea; vorbi atât de încet, încât abia 
i se auzea vocea. 

— Inertă ... total inertă ... Dumnezeule, n-ai de gând să-mi 
spui măcar că nu-i treaba mea?! Sau ești în așa hal încât nici de 
atâta lucru nu mai ești în stare! 

— Poftim: Nu-i treaba ta. 

Făcea eforturi disperate să-și menţină calmul, reușind să 
rostească aceste cuvinte fără să-i tremure vocea. 

— Ba da! Am luptat mult ca să-l menţin pe tatăl tău pe linia de 
plutire și nu vreau să distrugi acest echilibru fragil. Îmi pare rău, 
dar va trebui să-ți pui ordine în viaţă! 

Un ciudat calm glacial o ajută să reziste acelui dialog, deși nu 
prevestea decât o și mai mare acumulare de furie. 

— Chiar așa?! Spune-mi, domnule Croft, este una din micile 
tale plăceri sadice de a pune ordine în viețile altora? 

— Nu-mi face deloc plăcere, doamnă Lyle. De fapt, aș prefera 
să nu trebuiască să-mi pese. Numai că ... văzându-l pe tatăl tău 
cum muncește până la epuizare, sperasem să ai o influență 
pozitivă asupra lui, să-l mai temperezi. Și când colo ... cum să pui 
bază pe o plângăcioasă! Nu neg durerea ta, dar, la naiba! Sunt trei 
luni de când s-a întâmplat nenorocirea și tu continui să jelești ca 
în prima zi. Soțul tău e mort și toate lacrimile tale nu-l vor mai 
putea readuce la viaţă! Pe când tatăl tău e încă viu şi are nevoie de 
tine — sau, cel puţin, are nevoie de fata despre care îmi povestea 
adesea. Personal, am impresia că se amăgea... 

— Ce naiba vrei să spui?! 

Nu numai vocea îi trăda acum furia, dar parcă și arăta ca o 
pisică pregătită de atac, cu ghearele scoase. 

— Vreau să spun că nu semeni deloc cu descrierea, scumpo! 
Mă surprinde, pentru că nu mi-am imaginat vreodată că tatăl tău 
poate fi atât de orbit de sentimente paterne, încât să nu mai fie 
deloc raţional. Sper să nu se fi întâmplat la fel și în ceea ce 
privește evaluarea animalelor de la ferma noastră! Ar fi o 

nenorocire! Până acum am avut încredere deplină în judecata lui, 
dar cred că am să verific eu însumi de-acum încolo! 

Kate nici nu-l mai auzea; un vârtej de gânduri îi chinuiau 
mintea. Ce-i putuse spune tatăl ei acestui individ obraznic și 
arogant? Doar n-o fi descris-o ca pe vreun model de perfecțiune! 
Nu, tatăl ei n-ar fi făcut așa ceva! Și totuși, ceva îi spusese, dar ce 
anume? 

— ... Și, când, intenţionat l-ai anunţat de accident şi de 
înmormântare doar când era prea târziu ca să mai vină, a crezut, 
iar eu, ca un prost, am fost de accord, că a fost o atitudine 
rezonabilă din partea cuiva puternic și responsabil, așa cum 
spusese întotdeauna despre tine că eşti. La naiba! Probabil că erai 
atât de distrusă, încât uitaseși complet de el! 

— Nu este adevărat! 

Abia putu rosti cuvintele, de parcă era câtuită. Apoi, brusc, 
tăcu. Cum ar fi putut să-i spună adevăratul motiv ce o făcuse să 
acţioneze așa? În definitiv, nu era treaba lui. 

— Asta e versiunea ta și ești liberă s-o mentii. 

Deodată, Ben viră pe un drum lateral îngust și opri în dreptul 
unei parcări amenajate special pentru ca turiștii să poată admira 
panorama orașului Nambour și țărmul mării. Opri motorul, 
răsucind cheia de contact cu o mişcare hotărâtă şi enervată, apoi 
se întoarse spre ea şi o privi cu o expresie serioasă, dar sumbră și 
ostilă. 

— Ideea este că sănătatea tatălui tău mă interesează acum mai 
mult decăt faptul că nu te poţi opri din a-ţi plânge de milă. Nu mă 
interesează cât de mult ţi-ai iubit soțul și cât de mult îți lipseşte — 

este pierdut pentru totdeauna. Dar, dacă nu încerci să te 
comporti astfel încât să nu-l faci pe tatăl tău să sufere, îi vei face 
mult rău. Așadar, vreau să-mi promiţi că-ţi vei păstra lacrimile, ca 
acelea de dimineaţă, de exemplu, pentru tine. Nu-mi pasă dacă 
adormi plângând în fiecare seară, atâta timp cât tatăl tău nu știe și 
nu vede nimic. 

— Bine, bine! Am înţeles! Numai că trebuie să-ţi spun ceva, 
domnule care te crezi atotputernic: ţin la sănătatea tatălui meu tot 
atât de mult ca și tine — de fapt, probabil că mult mai mult. Nu 
intenționez să vin să stau aici, pe capul lui, plângându-mi durerea 
sub ochii lui și făcându-i rău! Dar îmi displace ce-ai spus și modul 
în care gândești, pentru că ... n-ai dreptul, atâta vreme cât nu știi 
nimic ... absolut nimic! 

— Știu ce văd, și n-am văzut nici urmă din femeia calmă, 
raţională, sigură pe sine, la care mă aşteptam. Încerci să-mi spui 
că, sub această aparenţă, chiar există o femeie adevărată? 

— Ultima oară când m-am uitat, exista, dar oricum, nu e de 
așteptat ca un şovin ca tine să ştie ce înseamnă așa ceva. 

— Poate că sunt șovin, dar nu orb! 

O privi cercetător, zâmbind, iar Kate rămase nemișcată, tăcută, 
surprinsă de reacţia ei fizică de răspuns. O atingea fără s-o atingă 
propriu-zis, dar îi simţea mângâierea pe obraji, pe buze, pe gât. 

— Când termini, n-ar fi rău să plecăm. 

Kate vorbi rar, răspicat, pentru a-și ascunde tremurul din glas. 
Cuprinsă de panică, își dădea seama că acest individ reușise, fără 
măcar s-o atingă, să-i trezească instincte despre care credea că nu 
mai funcționau. Ceea ce era și mai grav, individul era perfect 

conștient de efectul pe care-l avea asupra ei. 

— Vom pleca numai după ce-mi vei promite ce te-am rugat. 

— În acest caz, probabil că vom sta aici mult și bine — poate 
pentru totdeauna. 

— Te contrazici. Ai spus deja că ești de acord cu mine, dar nu 
vrei să promiţi nimic. 

— Nu sunt deloc de acord cu tine. Am spus doar că nu 
intentionez să-i fac vreun rău tatălui meu, ceea ce n-are nicio 
legătură cu atitudinea ta dictatorială. Nu mă simt obligată să-ţi 
promit nimic și nici n-o voi face. 

— Cum dorești ... 

Cu același zâmbet ironic, Ben se rezemă de spătarul banchetei 
și-și aprinse o ţigară. Deși ar fi fumat și ea, îl refuză când îi oferi. 
Cel puţin, nu se mai contraziceau, dar Kate trebuia din nou să 
suporte, stingherită, privirea lui plimbându-se de-a lungul 
trupului ei, ca o mângâiere. 

— Presupun că vrei să stăm aici până obţii ceea ce vrei? 
Întotdeauna te aștepți să obtii ce vrei? 

— De obicei, da. 

— Nu şi de data aceasta. Şi, încetează să mă mai privești așa. 

— Cum? 

— Ştii foarte bine ce vreau să spun. 

— Nu cred că ştiu... spuse el pe un ton mieros. 

— Ce-ar fi să încetăm cu jocul acesta stupid și să ne continuăm 
drumul! Sunt deja sătulă de compania ta și abia aştept să-l luăm 
pe tata. 

— Încă n-ai promis. 

La naiba cu el! Nu-i va promite nimic, chiar dacă asta însemna 
ŞĂ sui 

— Bine... murmură ea, luându-și poșeta cu o mână și 
deschizând brutal portiera, cu cealaltă. 

Ben rămase nemișcat, privind-o și abia când centura de 
siguranță, de care uitase complet, îi zădărnici în mod penibil 
încercarea, izbucni în râs. 

— Să te ia naiba! strigă ea furioasă, încercând să se elibereze. 

Încetând să mai râdă, Ben o prinse de încheietura mâinii, 
imobilizând-o. 

— Nu te pot forța să promiţi, dar, cel puţin, pot afla altceva... 

Înainte să poată protesta în vreun fel, Kate își simţi buzele 
acoperite de ale lui într-un sărut nesfârșit. La început, încercă să i 
se opună, dar, cum era evident că n-are nici cea mai mică șansă în 
fața forţei lui, schimbă tactica și se lăsă complet inertă în brațele 
lui. Efectul, contrar celui scontat, o luă prin surprindere: în loc să 
se simtă descurajat, Ben insistă cu o delicateţe care în cele din 
urmă o făcu să-i răspundă cu aceeași intensitate, cu toată 
frustrarea trupului ei ce părea că revine la viață. Protestele se 
formau doar pe plan mental, total ignorate de gesturile senzuale 
care trădau o neașteptată nevoie de atingerea și de mângâierile 
lui. 

— Nu cred că e locul să continuăm ... spuse el într-un târziu, 
îndepărtând-o ușor. 

Vocea lui dădu măcar un minim de satisfacţie lui Kate; fusese 
un atac deliberat, calculat cu malițiozitate asupra simţurilor ei, 
dar era clar că nici el nu scăpase neatins. 

— Eşti un ... mare ticălos! 

— Cel puţin, ai un strop de culoare în obraji. Hai să-ncercăm 
s-ajungem la spital până nu revii la paloarea dinainte. 

Ajunseră în câteva minute și numai atunci Ben vorbi din nou. 

— Să uităm de promisiuni, dar propun un armistițiu. Nu cred 
Că tatăl tău ar fi bucuros să știe cât de mult ne urâm. 

— Nu, nu va şti, dar dacă te mai atingi vreodată de mine, vei 
regreta! 

— Te cred, draga mea Kate. Totuși, când te voi ajuta să cobori 
din mașină, așa cum face orice domn binecrescut, te rog să strângi 
din dinţi şi să suporţi -trebuie să salvăm aparențele, nu uita. 

— De parcă ai ști ce-nseamnă un domn binecrescut! răspunse 
ea cu un zâmbet care nu alteră totuși cu nimic tonul acid al 
remarcei. 

Kate încă mai avea acel zâmbet pe buze după o oră, când, 
după ce-l luaseră pe tatăl ei de la spital, se opriră să ia prânzul la 
restaurantul Cascada Kondalilla. Ea ar fi preferat să meargă direct 
acasă, dar nu putea strica plăcerea tatălui ei. 

Deși nu lăsase nimic să se vadă, fusese nu numai surprinsă, ci 
şi puțin speriată de cât de tras la faţă și de palid arăta acesta; părea 
mult îmbătrânit în acești doi ani de când nu se văzuseră — arăta 
mai slab și chiar mai scund decât îl știa. 

— După cât de elegant ești, înțeleg că, deja, Kate a făcut 
impresie bună asupra ta; presupun că nu pentru mine te-ai 
îmbrăcat așa... 

— Oh, da, o impresie excelentă ... 

— E de-nțeles, deși, draga mea, se pare că n-ai prea mâncat 

bine în ultima vreme. 

— Dacă plecăm mai repede de aici, se poate remedia imediat, 
spuse Ben jovial. Ne oprim la restaurantul Cascada Kondalilla; 
abia aştept, după două zile în care am gătit eu. 

Era un restaurant de lux și, fără privirile insinuante ale lui Ben, 
Kate s-ar fi bucurat mai mult de ceea ce oferea atât din punct de 
vedere al meniului rafinat, cât și al panoramei. Ar fi tentat-o să 
vadă cascada, dar Henry se opuse, pe motiv că nu vroia ca un 
bătrân ca el să le strice plăcerea unei astfel de plimbări. Ajunși 
acasă, se retrase imediat să se odihnească, nu înainte de a-i 
propune lui Ben să-și petreacă restul zilei arătându-i lui Kate 
proprietatea, în același spirit lipsit de subtilitate de a-i impinge pe 
unul în braţele celuilalt. 

Kate nu avu de ales şi merse să se schimbe în niște haine mai 
comode, după care plecă împreună cu Ben, și el îmbrăcat cu blugi 
uzaţi și cămașă kaki. Deși Henry nu mai era de faţă și nici nu-i 
putea auzi, păstrară aceeași atitudine jovială, ca şi cum erau cei 
mai buni camarazi, bucurându-se fiecare de compania celuilalt. 
Abia la câtva timp după ce ieșiră din casă, reveniră la starea de 
spirit dinainte. 

— Eşti cel mai mare neruşinat pe care l-am întâlnit vreodată! Te 
amuzi intrând în jocul acestui plan ridicol al tatălui meu, care 
speră să avem o minunată relaţie amoroasă! Să nu încerci să negi! 

Roșie la faţă, cu respiraţia grea de indignare, se opri în faţa lui, 
aruncând spre el priviri ca niște sulițe, în timp ce Ben, calm, se 
uita la ea amuzat și deliberat insistent, lăsând clar să se vadă că 
intuieşte perfect fiecare formă de sub hainele ei. 

— Şi de ce aș nega?! Dacă stau să mă gândesc, am avut oferte 
chiar mai rele. 

— Să-ţi intre bine în cap: nu există nicio ofertă și nici nu va fi 
vreodată. Am vorbit cât se poate de serios: dacă mă mai atingi, vei 
regreta. 

— Dacă nu te calmezi, am să mă văd nevoit să-ți trag câteva la 
fund. N-ai nicio scuză să te porţi ca un copil răsfăţat pentru că 
lucrurile nu ies cum vrei tu! Prefer ca femeile cu care am relaţii să 
fie stilate și s-o şi dovedească. 

— Măcar ele să fie stilate! Dar, din moment ce eu nu sunt una 
dintre ele şi nici nu intenţionez să fiu, am să continui să vorbesc 
cum îmi place, indiferent dacă-ţi convine sau nu. 

Ben puse capăt teribilismului ei prinzând-o de umeri și 
marcând fiecare frază pe care o rostea răspicat printr-o nouă 
zgâlțâitură. 

— Să ne înţelegem bine: poţi să sustii că nu vrei o relaţie cu 
mine, dar este evident că tatăl tău are o cu totul altă părere, 
așadar votul hotărâtor este al meu. Părerea mea este că ti-ar face 
mult bine. În plus, dacă aceasta îl face fericit pe tatăl tău, eu n-am 
nimic împotrivă — n-are nevoie de stresul de a ne vedea certati. 
Așadar, dragă Kate, va trebui să accepti aparenţa interesului pe 
care-l manifest pentru tine. 

O ultimă zgâlţâitură îi făcu dinţii să-i clănțăne; albă la faţă și 
tremurând, aproape nici nu mai auzi ultimele lui cuvinte. 

— Nu-ţi fie teamă că aș profita în mod necinstit; oricum, nu ești 
genul meu! Acum, liniștește-te. Ia totul ca pe un joc — eu asta fac. 

Înainte de a primi un răspuns, Ben o prinse ușor de braţ și o 

conduse într-un tur al proprietăţii, explicându-i şi arătându-i 
diverse lucruri, ca și cum incidentul dinainte nici n-ar fi existat. 

Încă şocată de trecerea lui bruscă de la o atitudine la alta, Kate 
merse aproape împleticindu-se lângă el, aproape fără să audă 
nimic din ce-i explica despre instalaţii și operaţii de executat. Abia 
când ajunse la primul padoc cu căprioare, interesul pentru ceea 
ce vedea deveni mai mare decât supărarea. 

O turmă mică de ciute roșcate, însoţite de puii lor — versiuni 
mai mici ale mamelor, cu blană cu pete deschise la culoare — o 
făcu să nu-și poată stăpâni un strigăt de încântare. La auzul vocii 
ei, multe dintre animale se refugiară la marginea padocului. 

— Of, Doamne, cred că nu trebuia să vorbesc tare! Am impresia 
că le-am speriat. 

— Nu-ţi face griji. Căprioarele din turma aceasta sunt obișnuite 
cu oamenii. Doar toate sunt crescute la fermă, nu provin din 
exemplare sălbatice capturate și aduse aici. 

Pe măsură ce vorbea, Ben o conduse spre următorul padoc, în 
fața căruia rămase și mai impresionată: cerbi purtându-și cu 
maiestuozitate podoaba de coarne. Aceștia păreau mai puţin 
sperioşi și câţiva veniră chiar, prietenoși, până la gard, 
mișcându-și boturile umede ca și cum l-ar fi salutat pe Ben. 

— Bună, diavol ticălos ce eşti! șopti el, întinzând mâna prin 
gard și lăsându-și degetele adulmecate de cel mai îndrăzneţ dintre 
ei. Da, da ... Acum ești un drăgălaș, dar în câteva luni, parcă văd 
că vei încerca iar să mă bagi în spital. Te previn de pe-acum: ai 
grijă, băiete, dacă ţi se mai ivește o a doua şansă, profită din plin, 
pentru că altminteri, dacă eu sunt învingătorul, te transform 

într-un hamburger fără să mai stau o clipă pe gânduri. 

Cerbul își încreţi botul, ca și cum ar fi râs de Ben, apoi, când 
acesta îşi retrase mâna, se depărtă cu același aer mândru. 

— Ce s-a întâmplat? întrebă Kate curioasă, în timp ce porneau 
deja spre următorul padoc. 

— Nimic grav ... A încercat să mă înfigă într-un țăruș ascuţit în 
perioada rutului anul trecut, dar anul acesta nu-i mai merge. 

— Dar arată atât de ... blând... 

— Să nu crezi asta. Ben se întoarse spre ea, privind-o cu un aer 
serios. Să nu crezi niciodată așa ceva. Toţi cerbii pot fi periculoși, 
chiar și căprioarele. Iar în perioada de rut, unii cerbi mai bătrâni 
te-ar omorî cu mare plăcere. Nu uita! 

— Se pare că vorbești serios, nu vrei doar să mă sperii. 

— Amintește-mi odată să-ţi arăt cicatricele. Da, Kate, vorbesc 
cât se poate de serios. Au copitele ca lamele și le folosesc fără 
nicio remușcare, mai ales când sunt în impas, sau furioși. Știu că 
nu-ți place să-mi promiţi nimic, dar de data aceasta e ceva foarte 
serios: să nu intri niciodată, pentru nimic în lume, într-un padoc, 
fără cineva care se pricepe; ai înţeles? 

Expresia de pe chipul lui nu lăsa loc la contraziceri. 

— Da, am înţeles. 

— Sper din tot sufletul. Eşti mult prea frumoasă ca să riști 
astfel. 

Ben merse mai departe, părând că nu observă surprinderea lui 
Kate faţă de neașteptatul compliment. 

Surprindere și ... plăcere, deși nu voia să recunoască nici faţă 
de ea însăşi. 

Continuându-și turul, Ben îi vorbi despre modul de 
funcţionare al fermei și-i explică de ce un singur cerb era lipsit de 
podoaba de coarne. 

— Creșterea căprioarelor este la începuturi în Australia și 
aproape în același stadiu în Noua Zeelandă, unde a început abia 
în anii '70, dar reprezintă un potenţial uluitor, având în vedere că, 
practic, fiecare bucăţică a animalului este comercializabilă, 
inclusiv anumite părți ... la care nu te-ai fi aşteptat niciodată. 

— Am auzit de anumite utilizări mai puţin ortodoxe ale 
coarnelor de cerb în Orient, spuse Kate, pentru a nu fi 
considerată total ignorantă în privința acestui subiect, cum de 
fapt aproape era. 

— Da? Cred că te referi la utilizarea acestora ca afrodiziac. 
Poate într-o zi vei încerca și tu, sau nu crezi în eficienţa sa? 

— N-am nici cea mai vagă idee și nici nu vreau să aflu. 

Kate îi răspunsese pe un ton rece, reușind cu greu să-și 
întoarcă privirea de la el; emana atât de multă virilitate și era 
supărător, chiar îngrijorător, că o putea afecta într-o asemenea 
măsură, chiar în absenţa celui mai mic contact fizic. 

— N-are importanţă, râse el. Ideea de utilizare a coarnelor de 
cerb pentru extragerea unei substanţe afrodiziace este o invenţie 
apuseană. Cornul de rinocer...? Acela da, poate. Cine ştie?! Nu 
însă coarnele de cerb; acestea sunt prelucrate doar pentru uz 
medical. De fapt, cred că adevărata bogăţie rezidă în pielea de pe 
coarne, folosită în industria farmaceutică. Toţi acești cerbi și 
căprioare pe care i-ai văzut valorează mult mai mult vii decât 
sacrificați pentru carne. Un cerb mare, matur, poate produce 

patru până la cinci kilograme de astfel de piele pe an. Dacă ai fi 
venit acum câteva luni, ai fi văzut cum se lucrează cu așa ceva. 
Chiar şi acum ne-a mai rămas, congelată. Poţi să te uiţi, dacă te 
interesează. 

— Atâta timp cât nu trebuie să și gust. 

— Nicio grijă. Deși, când substanţa este uscată și tăiată felii, 
seamănă cu niște cartofi prăjiţi, numai că se poate spune că așa 
ceva valorează aur pe piaţa de desfacere cu amănuntul. 

— Tot nu mă tentează. 

— Cel putin, ştiu că-ți place carnea de cerb, aşadar nu ești o 
cauză complet pierdută. Numai că nu trebuie să înceapă să-ți 
placă prea mult, pentru că dragii noștri cerbi sunt mult mai 
valoroși vii decât transformați în friptură. Și, pentru că tot vorbim 
despre mâncare, cred că trebuie să mergi acasă să pregăteşti ceva 
pentru ceai. Numai că am uitat să scot ceva din congelator 
dimineaţă, aşa că va trebui să gătești la cuptorul cu microunde, pe 
care cred că știi cum să-l foloseşti. 

— N-am mai făcut asta până acum, dar presupun că mă voi 
descurca. Având în vedere cât ai mâncat la prânz, bănuiesc că vrei 
cina destul de târziu. 

— Nu prea târziu, am nevoie de orele de somn pentru 
frumuseţe ... De altfel, și tu. Iar începi să fii îngrozitor de palidă. 

Kate făcu repede un pas înapoi, dar Ben nu numai că nu schiță 
niciun gest s-o sărute din nou pentru a-i readuce culoarea în 
obraji, dar făcu el însuși un pas înapoi, mărind distanţa dintre ei. 

— Ai reflexe bune, remarcă el, râzând. Păcat că ai uitat că sunt 
sub semnul amenințării cu o pedeapsă cumplită. 

— Păcat că nu ești un gentleman, astfel încât ameninţarea să nu 
fi fost necesară. 

Nici ea nu știa bine dacă enervarea din tonul ei fusese 
provocată de faptul că nu mai încercase s-o sărute, sau că-i ghicise 
gândul. 

— Sunt gentleman atunci când vreau, dar cred că te-ai plictisi 
lângă un bărbat care să nu știe decât să fie prea blând. 

— Mai bine plictisită, decât cu teama constantă de a fi agresată 
— n-aş putea spune că mi-ar face plăcere așa ceva. 

— Am observat ... Ce făcea soţul tău? Te așeza pe un piedestal 
şi cerea voie să te sărute? 

— Nu e treaba ta. 

— De ce nu? Din moment ce tatăl tău este atât de hotărât să ne 
vadă împreună, am dreptul să ştiu la ce să mă aştept. 

— La ce altceva să te aştepţi decât la absolut nimic?! Brusc, 
simți că-și pierde răbdarea. Nu mă interesează ce are de gând tatăl 
meu. Nu voi accepta să fiu împinsă în braţele tale, sau ale oricărui 
alt bărbat. 

— Dar mai ales ale mele. Ce ai de gând să faci? Să-ţi petreci 
restul vieții îndrăgostită de o amintire?! 

Îndrăgostită de o amintire? Kate se cutremură. Chiar dacă ar fi 
existat puţină dragoste pentru Wayne, el o distrusese cu mult 
înainte de-a muri, numai că, în același timp, distrusese și 
imaginea despre ea însăși ca femeie. Dar poate era mai bine așa, 
decât să- i fie redeșteptate simţurile de acest străin autoritar care 
o contraria. Erau și amintiri, trebuia să recunoască, dar dragostea, 
aşa cum o visase adesea, nu-și găsea locul nici în ele, nici în 

legătura pe care tatăl ei o dorea între ea și Ben. 

— Nu, domnule Croft, nu sunt îndrăgostită de o amintire. 

Surprinsă ea însăși de sinceritatea răspunsului, tăcu. Nu 
intenționase să spună așa ceva, ci o replică prin care acest individ 
să fie ţinut la distanţă cât mai mare — pentru că era periculos 
pentru liniștea ei și pentru fragilitatea echilibrului la care 
câteodată credea că ajunsese. 

Îndrăgostită de o amintire! Își ura amintirile, în special 
amintirea faptului că dorise moartea soţului ei și că dorinţa i se 
îndeplinise. Chiar și Wayne, ticălos și ordinar cum era, nu merita 
aşa ceva. Și totuși, dac-ar fi trăit, ar fi făcut tot posibilul s-o 
distrugă; acum, mort, aproape că reușea mai bine. 

— La naiba! Iar faci asta! 

Vocea dură a lui Ben o făcu să revină la prezent și se trezi în 
fața privirii lui pătrunzătoare, care pur și simplu o ardea. Când 
întinse mâna şi o prinse de umeri, Kate se temu o clipă, dar când 
începu să-i vorbească, vocea lui era blândă și plină de 
compasiune. 

— Mă-ntreb unde pleci ... Dar mai ales, de ce, din moment 
ce-ţi provoacă atât de multă suferinţă ... 

Atingerea lui era delicată, ușoară, și Kate rămase pe loc, abia 
rezistând impulsului de a se arunca la pieptul lui şi a plânge. Cum 
nu era posibil, alese să se îndepărteze, enervată. 

— Ti-am spus să nu mă mai atingi! 

Continuă să tipe la el, vocea ei ascuţită suprapunându-se 
încercărilor lui de a spune ceva, pentru că, oricum, cuvintele lui 
se loveau de ea ca de o carapace dincolo de care nu puteau 

pătrunde. Deodată, se-ntoarse și porni în goană înapoi, 
oprindu-se la prima clădire a anexelor, unde rămase puţin să se 
liniștească. 

Ben rămăsese pe loc — înalt, nemișcat, cu o expresie dură 
întipărită pe faţa ca o mască făcută din unghiuri și planuri 
colţuroase. 

Abia mai târziu, gândindu-se la scena petrecută, lui Kate îi 
răsunară în minte cuvintele lui, cu întreaga lor încărcătură de 
tristeţe și de îngrijorare pentru ea. În orice caz, erau mult mai 
blânde decât cele ale tatălui ei când veni să discute cu ea în 
bucătărie, în timp ce pregătea cina. 


Capitolul 3 


— De ce nu-ţi place Ben Croft? 

Aceste prime cuvinte rostite de tatăl ei, cum veni în bucătărie 
şi se așeză comod pe un scaun, astfel încât să-i poată observa 
reacţia, nu avură deloc darul s-o scoată din starea de tulburare în 
care se afla imediat ce ajunse acasă. 

— Nu-mi displace. 

Dincolo de răspunsul ei evaziv, Henry își cunoștea prea bine 
fiica, pentru a nu-și da seama de adevăr. 

— Nu mai vrei s-auzi de niciun bărbat, sau e ceva personal între 
tine și Ben? 

— Dumnezeule, ce-i asta? Inchiziția spaniolă?! Nu: Bună, ce 
faci? sau Ce mult mă bucur că te văd! Nu! Doar niște întrebări 
prostești despre un bărbat pe care l-am cunoscut cu aproape 
douăzeci și patru de ore în urmă. Zău, tată, cum să știu dacă îmi 
place sau nu?! E mult prea devreme să pot spune! 

— Îmi amintesc cum te-ai îndrăgostit de Wayne exact în 
douăzeci şi patru de ore! Și să nu vă imaginaţi, tu și cu Ben, că 
m-aţi păcălit în timpul prânzului la restaurant, sau pe parcursul 
drumului — asta să-ţi fie clar. Vreau să știu ce se-ntâmplă — și vreau 
să aflu acum! 

— Nu se-ntâmplă nimic și nimeni nu încearcă să te păcălească, 
spuse ea repede, gândindu-se că o mică minciună era scuzabilă. 
Dacă ţi s-a părut ceva suspect, a fost poate stânjeneala noastră în 
faţa încercărilor tale de a ne arunca unul în braţele celuilalt. 

O minciună mai mare, de data aceasta, dar cel puţin eficientă, 
cu condiţia ca tatăl ei să nu-și aducă aminte că Ben nu păruse 
deloc stânjenit, ci mai degrabă amuzat. 

— De ce n-aș încerca?! Ben este de o mie de ori mai bun decât 
a fost Wayne, așa că v-aţi potrivi perfect. 

— Văd că nu ţi-a trecut nicio clipă prin minte că sunt perfect în 
stare să-mi aleg un bărbat, în cazul în care aș dori unul. 

— Având în vedere experienţa trecută, nu sunt chiar foarte 
sigur ... Doar dacă acel simulacru de căsnicie te-a învăţat să ai 
gusturi mai bune. 

Se dusese orice speranţă de a ascunde ceva de tatăl ei. Era clar 
că ştia mai mult decât își imaginase ea vreodată. Sau ... poate că 
nu era chiar așa. Se hotărî să încerce să afle. 

— Ce vrei să spui? 

— N-ai fost fericită cu Wayne, nu-i așa? 

Aşadar, nu știa sigur, ci doar bănuia, iar ea fusese pe punctul 
să se lase prinsă în capcana întinsă de el. 

— Nu ştiu ce te face să spui asta. De asemenea, nu ştiu de ce ţii 

neapărat să vorbeşti de rău pe cineva mort. 

— Nu spun nimic din ceea ce i-aș fi spus când trăia, în 
față — dacă ar fi avut vreodată curajul să dea ochii cu mine. Puțin 
probabil că ar fi făcut-o, ticălosul și lașul! Dar cred că nu-ţi spun 
o noutate, nu-i aşa, Kate? 

— Sincer, nu ştiu ce importanță mai are, din moment ce a 
murit. Nu văd nici ce legătură are cu Ben, sau cu oricare alt 
bărbat. Dacă îţi închipui că mă poți mărita cu primul venit, te 
înșeli; te anunţ că nu mă interesează. Este clar? 

— Cât se poate de clar. 

Revenirea tatălui ei la o aparentă stare de calm era nu numai 
suspectă, dar și mult mai periculoasă decât spiritul incisiv, de 
frondă, dinainte. 

-În plus, a murit doar de trei luni. Nu ţi se pare că e cam 
devreme să caut pe altcineva? 

— Prostii! Cei care s-au bucurat de o căsnicie fericită sunt cei 
care își refac viaţa cel mai uşor când soțul sau soţia moare. Am 
început să-mi caut o nouă parteneră la foarte scurt timp după ce 
mama ta a murit, aşa cum a fost dorinţa ei. A dorit enorm să mă 
recăsătoresc și să fiu tot atât de fericit cum am fost alături de 
ea — mi-a spus-o chiar pe patul de moarte. 

Kate rămase foarte surprinsă; nici nu știa ce să spună. Nu știuse 
Că tatăl ei căuta o altă femeie în cei trei ani de când murise mama 
ei. 

— Presupun că mă vei întreba de ce nu m-am recăsătorit în 
acest timp, continuă Henry, fără să ia în seamă surprinderea fiicei 
lui. Ei bine, penru că n-am întâlnit pe nimeni care să fie măcar pe 

jumătate ca mama ta — cam asta e, în esenţă. Dar au fost clipe 
când m-am simţit îngrozitor de singur, atât de singur cum nici 
nu-ți imaginezi. Nu vreau să treci și tu prin așa ceva ... Oh, fir-ar 
să fie, te rog să mă scuzi că m-am repezit așa, și poate chiar pentru 
faptul că am încercat să forțez o relaţie între tine și Ben. Asta e 
pentru că ... arăţi atât de obosită ... Nu ai suficientă grijă de tine. 

— Cel puţin, pe mine nu m-a trimis nimeni în spital să mă 
odihnesc ... glumi ea, îmbrăţişându-l. Şi-acum sunt aici, și nici 
eu, nici tu nu ne vom simţi singuri şi ne vom putea odihni în voie. 

Rămaseră așa un timp, tăcuțţi, fericiţi de a fi iar împreună. Apoi, 
trebuind să-şi continue treaba, Kate îl trimise să stea să-și fumeze 
pipa pe verandă. 

— Dar, nu uita: nu mai încerca să-mi aranjezi o relaţie, ca să 
nu-ncep să fac asta chiar eu. 

Cum reveni în bucătărie, auzi acea voce ironică, pe care o 
cunoştea atât de bine. 

— Asta e o idee grozavă. Cum de nu m-am gândit eu! Stătea în 
pragul ușii din spate și, fixând-o cu ochii aceia verzi îngrozitori, își 
ridică pălăria parodiind un semn de salut de extremă 
politeţe. 

— Pot să intru? 

— Sigur că da. 

Kate încerca să-și stăpânească enervarea. Oare cât auzise din 
discuţia lor? De când stătea acolo, spionându-i? 

— Pentru liniștea ta, să știi că n-am auzit decât ultima replică, 
spuse el neîntrebat, ca răspuns la întrebările ei nerostite. Dar... 
nu mi-e greu să refac restul conversaţiei. 

— Nu te deranja. 

Îi aruncă o privire plină de venin, după care îi întoarse spatele 
și-și reluă treaba. 

Ben nu răspunse, ci doar trecu pe lângă ea, pentru a ajunge 
lângă Henry. N-o atinse, dar Kate simţi ceva ciudat în dreptul 
taliei; abia când, câteva clipe mai târziu îi căzu șorțul, îşi dădu 
seama, mai mult amuzată, decât furioasă, ce făcuse. Îşi aminti cum 
tatăl ei glumea la fel cu mama și, fără să vrea, se gândi că numai 
o relaţie foarte apropiată cu o femeie, într-o atmosferă casnică, ar 
fi putut să-l familiarizeze pe Ben cu un astfel de gest. Pesemne 
fusese mama lui, sau ... Spre surprinderea ei, Kate constată că o 
preocupa serios cealaltă alternativă. 

Aceasta nu era singura dovadă că Ben era obișnuit cu eticheta 
vieţii de familie: la cină apăru revigorat după un duș, proaspăt 
bărbierit, și îmbrăcat, deși sport, cu o anume notă de eleganţă. 

În timpul mesei, le povesti o mulţime de întâmplări amuzante 
din călătoriile lui în sud-estul Asiei, mai întâi când își îndeplinea 
stagiul militar, apoi pe cont propriu, ca întreprinzător şi, pentru 
prima dată, Kate se simţi relaxată în compania lui, plăcut 
impresionată de manierele lui elegante. Iar când râdea, faţa lui 
era cu totul alta, trăsăturile dure, dar incontestabil de o frumuseţe 
virilă, dându-i un aer adolescentin. 

Henry renunţase la planul lui de Cupidon și însuși Ben, la a o 
tachina, așa că atmosfera devenise atât de plăcută, încât Kate se 
lăsă cuprinsă de o dulce moleșeală, ca înainte de a se cufunda în 
somn, când sunetele și imaginile se amestecă ingenios, sfidând 
contururile realității. 

Închise puţin ochii, căci nu mai era nevoie să-l privească pe 
Ben pentru a-l vedea. Îi distingea clar trăsăturile, nu numai așa 
cum arăta în seara aceea, dar şi în noaptea când o întâmpinase și, 
mai ales, când o sărutase. Când deschise din nou ochii, îl 
surprinse privind-o; nu-şi mută, vinovat, privirea, ci mai degrabă 
trecu de la o expresie de duioșie la una de expert evaluator, după 
care se concentră asupra a ceea ce spunea tatăl ei. 

Nu după mult timp, când cei doi bărbați hotărâră că e timpul 
de culcare și toţi trei se îndreptară fiecare spre dormitorul său, 
deși pe jumătate adormită, Kate încă se mai gândea la ce putuse 
determina acea expresie pe care o surprinsese în ochii lui, din 
moment ce ea era deja catalogată fie drept copil răsfăţat, fie drept 
femeie frigidă. Deodată, suneria telefonului o făcu să tresară. 

O porni repede spre livingul de la parter, dar nu coborî decât 
până la jumătatea scărilor, când telefonul se opri și auzi vocea lui 
Ben. Se pregătea să se întoarcă în cameră, dar, de la primele 
cuvinte, conversaţia îi captă atenţia. 

— Vii? spuse Ben pe un ton satisfăcut. Grozav! După cum stau 
lucrurile, ne prinde bine un manager ca tine. 

După care propriile ei gânduri pline de spaimă bruiară vocea 
lui. Manager?! Dar, parcă tatăl ei era managerul fermei. Nu 
cunoștea detaliile de ordin financiar ale parteneriatului lor, dar 
era oare posibil ca Ben să-și îndepărteze partenerul cu o sănătate 
îndoielnică, pentru a-l înlocui cu altcineva? 

— ...în două săptămâni? Grozav! Abia așteptăm să vă vedem pe 
amândoi. La revedere; transmite complimente lui Robyn din 
partea mea. 

Abia când auzi receptorul așezat în furcă, se grăbi înapoi spre 
camera ei, ca să evite o întâlnire cu Ben și, aproape până 
dimineaţă, se zbătu pradă celor mai negre gânduri. 

Cobori foarte devreme în bucătărie și, tocmai când terminase 
de pregătit cafeaua și micul dejun, își făcu apariţia Ben. 

— Bună dimineaţa! spuse el zâmbind. 

Kate îi răspunse cu evidentă lipsă de entuziasm, care atrase o 
privire curioasă din partea lui. 

— După cum arăţi, se pare că n-ai prea dormit bine azi-noapte, 
spuse el după câtva timp, bându-și cafeaua. 

— Ba da, destul de bine. M-a trezit telefonul tocmai când eram 
pe punctul de-a adormi și-apoi am adormit mai greu. 

— Aha... 

— A fost ceva important? se hazardă în cele din urmă, ea însăși 
mirată de îndrăzneala ei. 

— Cât se poate de important ... vești cât se poate de bune. 

Tăcerea care urmă era un semn că n-avea de gând să spună 
mai mult. Din când în când, îl surprindea privind-o curios, ceea 
ce Kate interpretă ca un indiciu al vinovăţiei, cu toate că, pe de 
altă parte, părea să-şi savureze pe deplin micul dejun. Abia când 
apăru şi Henry, începu să vorbească. 

— Bill şi Robyn Campbell vor veni cam în două săptămâni. 

— Minunat! răspunse tatăl ei, ceea ce o puse în și mai mare 
încurcătură. S-a ajuns în punctul în care un om cu experienţa lui 
ne este foarte necesară. 

Aproape exact aceleași cuvinte ca ale lui Ben. Probabil că se 
vedea pe faţa ei cât era de surprinsă, astfel că Henry simţi nevoia 

să dea o explicaţie. 

— Presupun că Ben nu ti-a spus ... Oricum, nu e mare lucru. 
Aducem un prieten al lui Ben din Noua Zeelandă, ca manager 
aici. Ben crede că nu-mi dau seama că scopul este să-mi ușureze 
munca. 

— Ben crede că ar trebui să ştii foarte bine că scopul este să te 
scutească total de muncă. N-ai intrat în acest parteneriat ca să 
muncești până nu mai poţi. Aruncă o privire rapidă spre Kate, 
apoi, surprinzător, îi făcu semn cu ochiul, complice. În plus, la 
vârsta ta, creierul contează, nu mușchii. 

— La vârsta mea?! La naiba, Ben, am doar cu cinci ani mai mult 
decât acest Campbell ... 

— Sase. Să nu uităm, însă, că ai petrecut douăzeci de ani ca 
director executiv în domeniul publicitar, pe când Bill a făcut toată 
viața muncă fizică. Cred că poate chiar să muncească mai mult 
decât mine, fără să facă niciun efort. 

— Poate îmi spuneţi şi mie despre ce e vorba, totuşi, interveni 
Kate, pentru care lucrurile deveneau din ce în ce mai confuze. 
Credeam că tata e managerul. 

— Şi eşti îngrijorată ca nu cumva să-l dau la o parte. 
Dumnezeule, ce femeie suspicioasă! Abia aştept să vină Robyn, 
care e exact la polul opus. Explică-i tu, Henry. 

Abia ieși, că Henry îi şi reproșă fiicei sale. 

— Bravo, Kate. Ce se-ntâmplă între tine și Ben de faci tot 
posibilul să-l jignești? 

— Să-l jignesc?! Mai degrabă, ce se-ntâmplă cu tine de stai atât 
de calm și-l lași să te dea la o parte în favoarea unui străin?! Părea 

atât de încântat să-l aducă pe acest ... Campbell! 

— Chiar așa și trebuie să fie. În orice caz, eu sunt. Pentru 
Dumnezeu, nu te mai purta cu mine ca şi cum aș fi un biet bătrân 
neputincios — nu-mi place! Și, ca să ştii: venirea lui Campbell a 
făcut parte din planul nostru de la bun început. Este unul din cei 
mai pricepuţi experţi din Noua Zeelandă în creșterea 
căprioarelor, deși n-a avut niciodată suficienţi bani pentru a-și 
dezvolta propria afacere. Eu și cu Ben am intenţionat întotdeauna 
să-l cooptăm în parteneriatul nostru, dar am așteptat mai întâi să 
ajungem în punctul în care munca și experienţa lui să fie cu 
adevărat utile. Din ceea ce am aflat, este o persoană cu multă 
mândrie și cred că Ben a procedat cu multă diplomatie. În ceea 
ce te priveşte, cred că e timpul să-ţi schimbi modul de gândire 
despre Ben Croft și despre întreaga situaţie de aici. Nu e deloc 
plăcut să văd cum ies scântei ori de câte ori vă întâlniți. Sper că 
m-am făcut înţeles. 

— Pe deplin! În orice caz, ştiu că m-ai pus la punct ... Dar, 
recunosc, am meritat-o. Îi voi cere scuze lui B... domnului Croft 
pentru tot. Credeam că ... e oarecum de datoria mea să am grijă 
de tine ... SI ia 

— Şi ai exagerat putin. Înţeleg, şi-mi pare rău că te-am mustrat. 
Numai că ... speram ca tu și Ben ... ca totul să meargă bine între 
tine și Ben ... Poate că și eu am fost de vină în felul în care am 
procedat ... 

— Nu, nu spune asta. Pur și simplu, cred că nu suntem făcuţi 
unul pentru celălalt. Dar, fii fără grijă, voi îndrepta lucrurile și 
chiar vă voi pregăti ceva deosebit pentru prânz, ca să nu mai fiţi 

supăraţi pe mine. 

Când în sfârșit îl găsi pe Ben, după ce-l căutase cam o jumătate 
de oră, reacţia lui nu-i liniști deloc conștiința încărcată. 

— Nu mai avem ce discuta despre acest subiect. 

— Dar... 

— Am spus că subiectul e închis. Te rog să mă scuzi, acum. 

După care plecă, fără măcar s-o mai privească. 

La ora prânzului, Ben părea mai puţin furios; cel puţin, era 
de-o politețe rece. Cu toate acestea, tot nu se arătă mai dispus 
să-i asculte scuzele, când Kate făcu o nouă tentativă. 

— Ţi-am spus că nu mai avem ce discuta. Subiectul este închis. 

— Bine, dar... 

— Închis definitiv. Dacă nu încetezi odată, nu te mai iau mâine 
să faci cunoștință cu patrula de pază. 

— Ce patrulă? 

Întrebarea ei nu primi alt răspuns de la cei doi bărbaţi în afara 
unor zâmbete malițioase. 

— Puneţi la cale ceva, îi acuză ea, circumspectă, dar tot nu 
primi nicio explicaţie. 

— Kate ar putea să te ajute să vedeţi ce-ar fi de făcut la cealaltă 
casă, spuse Henry, schimbând cu abilitate subiectul. Dacă s-a 
hotărât să vină și sora lui Campbell, sunt sigur că vor vrea să 
locuiască singuri. 

— Sigur, dacă vrea Kate să mă ajute, mi-ar prinde bine sfaturile 
ei. 

De data aceasta, Kate primi toate lămuririle necesare. 

"Cealaltă casă" era ascunsă într-un crâng, părând astfel 

complet izolată de casa principală. 

— Nu s-a mai locuit în ea de câţiva ani, dar, după ce se va face 
curățenie în ea, va arăta foarte bine. Să văd pe cine pot chema din 
oraș pentru asta, după ce vom stabili exact de ce este nevoie. 

— Pot face eu. Te rog ... și-așa n-am prea multe de făcut. 

— Doar să gătești pentru noi și să faci ordine în colosul ăsta de 
casă! Se vede bine că asta ai făcut toată ziua, cu rezultate grozave, 
e adevărat! 

— Mulţumesc. Complimentul, care-i făcu o plăcere deosebită, 
o făcu să zâmbească. Dar, serios, nu e mare lucru de făcut. Sunteţi 
amândoi ordonati și, în afară de asta, sunteţi plecaţi aproape toată 
ziua. E cu totul altceva decât dac-ar fi copii după care să 
trebuiască să faci ordine în permanenţă. 

— Așa este, cu toate că tocmai asta îi lipseşte acestei case cât un 
hambar: vreo cinci sau șase copii care să alerge peste tot. Poate ar 
trebui să-i găsim tatălui tău o sotie și să-nceapă să umple casa cu 
copii! 

Ben și Kate se amuzară copios, dar râsul lor încetă când Henry 
sugeră că oricare din ei doi ar fi un candidat mai potrivit pentru 
o asemenea misiune. 

— Eu am crescut deja un copil ... și uite, n-am prea făcut 
treabă bună. 

— Ba, eu cred că ai făcut o treabă minunată, veni Ben în 
apărarea lui Kate, zâmbind. Poate dacă foloseai puţin mai mult 
bățul ... Dar, cu un bărbat potrivit alături și câțiva copii, nimeni 
nu va fi ca ea. 

— Mulţumesc, ești foarte amabil. Și-acum, dacă tot aţi început 

să-mi planificaţi viaţa, v-aș ruga să treceţi în living, ca să pot să 
strâng masa și să fac ordine aici. 

Tatăl ei îi urmă imediat sfatul, dar Ben rămase în bucătărie. 

— Am Să te ajut să speli vasele. 

— În niciun caz! 

Fără s-o ia în seamă, Ben umplu chiuveta şi-ncepu să spele 
vasele. 

— Poţi să le ștergi. Nu-ţi face griji, nu-mi voi face un obicei din 
asta, dar în seara aceasta am chef de-așa ceva. 

Abia mai târziu, când merse la culcare, Kate se gândi la 
plăcerea neașteptată pe care o avusese făcând acea treabă casnică 
de rutină împreună cu Ben. Era clar că era obișnuit cu gospodăria 
și, fără să vrea, se-ntrebă dacă acasă la el făcea menajul singur, sau 
avea pe cineva ... Perspectiva o indispunea, deși își repeta că nu 
e treaba ei și n-o interesează. Și totuși, gândul îi persistă în minte 
până adormi. 

Se trezi cu grijă, știind că trebuie să-l însoțească pe Ben în 
misterioasa patrulare pentru care se pleca înainte de zori. Când 
intră în bucătărie, somnoroasă, Ben era deja acolo, cu cafeaua 
făcută. 

— Scuză-mă, m-am trezit prea târziu. 

— Deloc. Eu m-am trezit mai devreme decât de obicei. N-ai 
întârziat. 

— Ce-nseamnă "ca de obicei"? 

— Când răsare soarele, când sunt aici; puţin mai târziu când 
sunt acasă, pentru că mă culc mai târziu. Prefer aici, dar, cum 
afacerile se fac în oraș, nu prea am de ales. 

— Şi eu mă bucur că am scăpat puţin de oraș. Locul ăsta e un 
adevărat rai faţă de Melbourne, deja m-am îndrăgostit de el. 

— Chiar și de această casă enormă? 

— Oh, da! Este o casă veche minunată, perfectă pentru acest 
loc. Deși ... trebuie să recunosc că aveai dreptate aseară: poate că 
e cam mare pentru noi trei. 

— Poate că aşa o să-ţi lipsesc când voi pleca ... 

— Categoric, îmi vei lipsi. Când pleci? 

— Probabil mâine. Zâmbetul lui malitios se accentuă când, fără 
să vrea, Kate scoase o exclamaţie de uimire. Mai am și alte afaceri; 
de fapt, aceasta este cea mai mică dintre ele — un fel de loc 
programat pentru pensie, dacă vrei. 

— Nu s-ar spune că e cazul să te gândeşti la pensie ... 

— Nu o mai lua pe ocolite; am treizeci și șase de ani, dacă te 
interesează. Cred, însă, că ar trebui să ieşi la pensie când ești încă 
suficient de tânăr ca să te mai poţi bucura de acele momente. 

— Şi-atunci, la bătrâneţe ce-ţi mai rămâne de făcut? 

— Să stau într-un scaun balansoar pe marginea unui râu, cu o 
soţie tânără care să-mi aducă tot ce poftesc și vreo douăzeci de 
copii care să alerge în jurul meu. 

— Douăzeci?! Nu-i cam mult pentru o soţie? 

— Da, poate nu chiar douăzeci, dar, oricum, nu unul. 
Presupun că e foarte greu să fii singur la părinți. 

— Acum, tu o iei pe ocolite. Dar, ai dreptate; doi copii mi se 
pare un număr rezonabil. 

— Ce-ai zice de șapte? 

— Sapte! Dumnezeule, atâţia eraţi în familia voastră? N-o 

invidiez pe mama ta. 

— Eram aproximativ treizeci în familia mea, dacă se poate numi 
aşa ... Am fost crescut la orfelinat. 

— Ah, îmi pare rău ... 

— Să nu-ţi pară. Nu mi-a făcut rău, până la urmă. Acum, trebuie 
să mergem. Trebuie să parcurgem o distanță mare până la micul 
dejun. 

Străbătură împreună culoarul lat dintre gardurile padocurilor 
și gardul înalt de hotar, cu plasă de sârmă pe jos, pentru a 
împiedica ieșirea căprioarelor, precum și intrarea înăuntrul 
țarcurilor a altor animale care au obiceiul să sape, cum sunt 
vulpile și câinii. 

— Adevăraţii paznici vin acum, spuse Ben, făcând un semn cu 
mâna pentru a atrage atenţia lui Kate asupra unor umbre care se 
apropiau. 

— Nu se poate! Măgari! strigă Kate deopotrivă mirată şi 
încântată. 

— Exact! Creșterea măgarilor este un al doilea domeniu de 
activitate al fermei noastre, pentru că, pe de o parte, este foarte 
profitabil, iar pe de alta, măgarii sunt niște paznici grozavi pentru 
căprioare; alungă orice câine şi de multe ori joacă rolul de Iuda 
când trebuie să mutăm animalele dintr-un padoc în altul. 

— Nu înţeleg. 

— Nu poţi mâna căprioarele cum faci cu oile sau cu vitele. Poţi 
doar să le încurajezi s-o ia în direcţia în care vrei să ajungă. Dacă 
se simt presate, se sperie și se-ntorc de unde au plecat. Am 
descoperit, însă, că au tendinţa de a urma măgarii, iar aceștia pot 

fi conduși ușor dacă sunt ademeniţi cu mâncare. 

Această slăbiciune era deja evidentă: recunoscându-l pe Ben, 
măgarii îşi încetiniră pasul şi-i înconjurară, întinzându-și boturile 
ca să primească merele pe care acesta le adusese. 

— Să nu lași să-ţi iasă ceva din buzunare. Cerşetorii ăștia 
şterpelesc tot ce pot apuca. Acum câteva zile mi-au luat portofelul 
și mi-a trebuit o oră ca să mi-l recuperez. 

Kate izbucni în râs, închipuindu-și-l pe Ben încercând să 
prindă măgărușul parşiv și rapid, dar imediat veni rândul lui Ben 
să râdă când un bot hotărât înhăţă fără ezitare șalul pe care Kate 
îl avea pe cap și plecă mulţumit cu el. 

— Să nu spui că nu te-am avertizat! N-are rost să încerci să-l 
prinzi! Mai bine ademenește-l cu un măr. 

Le-a luat cam un sfert de oră de manevre tactice în care 
hărţuirea îmbinată cu mituirea au convins făptașul să cedeze 
șalul, timp în care însoţiseră fiecare victorie sau eşec cu hohote de 
râs. 

Când ajunseră înapoi acasă, fața lui Kate încă mai strălucea de 
fericire. 

— A fost cea mai frumoasă dimineaţă pe care am petrecut-o 
de... nici nu mai știu de când. 

— Mă bucur; și eu m-am simţit bine. 

Înainte să-și dea seama ce se petrece, Ben îi ridică uşor bărbia 
şi o sărută, abia atingându-i buzele. 

Fusese, într-adevăr, o dimineaţă grozavă și sărutul lui 
contribuise, fără îndoială, la aceasta. 

Deși după-amiază, când merseră împreună să inspecteze casa 

care urma să fie pregătită pentru a fi locuită, Ben nu mai repetă 
gestul, compania lui fusese tot atât de plăcută; era, categoric, un 
bărbat încântător, alături de care se simţea din ce în ce mai bine. 

Căzură imediat de acord asupra a ceea ce trebuia făcut, dar 
Kate continuă să refuze oferta lui Ben de-a aduce ajutor din afară. 

— Prostii! E o chestiune de câteva zile de curăţat și, bineînţeles, 
de zugrăvit holul și bucătăria. 

— Va fi mult de lucru. 

— Sigur că da, dar n-am venit aici la cură de odihnă. Și, 
indiferent ce defecte am, nu mă dau înapoi de la muncă. 

— Nimeni nu te acuză de nimic! Tot ce spun este că apreciez 
că ești dispusă să faci acest efort și sunt convins că și Bill şi Robyn 
vor aprecia în aceeași măsură. 

Privirea lui admirativă îi acceleră pulsul și trebui să se-ntoarcă 
imediat cu spatele, pentru a nu izbucni în plâns. Nu-nţelegea de 
ce, deodată, aprecierea acelui uriaș devenise atât de importantă. 
Poate pentru că Wayne nu fusese niciodată de acord cu ceea ce 
făcea ea, dar chiar și așa, tot nu era justificată plăcerea pe care 
Ben i-o putea produce cu un simplu cuvânt sau cu o privire. 

Când Ben plecă la Brisbane a doua zi, Kate îşi dădu seama cât 
de mult îi lipsea. În fiecare dimineață patrula singură de-a lungul 
împrejmuirilor padocurilor și fiecare moment comic provocat de 
măgărușii mereu prezenți în acel tur de control, nu făcea decât 
să-i reînvie în minte amintirea acelei dimineţi petrecute cu Ben. 

În restul timpului, era prea ocupată pentru a mai face vreo 
introspectie asupra sentimentelor ei. Renovarea casei se dovedi o 
sarcină mai complexă decât își închipuise inițial și-i ocupa, 

practic, fiecare moment liber. După ce zugrăvi bucătăria și holul, 
contrastul dintre acestea și restul casei i se păru prea mare, așa 
că mai făcu o incursiune în oraș și cumpără materiale pentru a 
renova și celelalte camere. 

În ziua întoarcerii lui Ben, era pe cât de obosită, pe atât de 
mulțumită de rezultat. Și, dacă acest Campbell era atât de 
important pe cât lăsau să se înţeleagă Ben și tatăl ei, cel puţin 
aspectul casei avea să-l asigure că e așteptat cu plăcere. 

Nu ştia exact ora la care trebuia să sosească, dar începu deja să 
pregătească o masă festivă. Abia pusese o bucată enormă de carne 
de porc în cuptor, când sună telefonul. Deși se-nfioră de plăcere 
la auzul vocii lui Ben, mesajul pe care acesta i-l dădea nu era nici 
pe departe unul plăcut: era reţinut în Brisbane și Bill și Robyn 
veneau singuri, probabil înainte de ora cinei. 

— Îmi pare îngrozitor de rău că nu pot să ajung, dar sunt sigur 
că te vei descurca. Sunt niște oameni foarte prietenoși și abia 
aşteaptă să te cunoască. 

— Da, nu va fi nicio problemă, spuse ea cu o siguranţă pe care 
era departe de-a o simţi — dacă nu cumva era dezamăgirea faţă de 
absenţa lui. Casa e gata ... și ... am pregătit o cină uriașă pentru 
el. 

— Grozav! Ştiam că pot conta pe tine. Ne vedem probabil în 
câteva zile. Bill vine cu mașina mea, așa că va trebui să mă ia 
cineva de la aeroport. Te anunţ, în orice caz. 

Kate închise telefonul cu durere în suflet, pe care încerca s-o 
alunge cu argumente logice. Era ridicol! Reacţiona ca și cum 
planul tatălui ei, căruia i se opusese atât de vehement, începuse 

să funcţioneze. Ridicol! Nici nu-și dorea și nici n-avea nevoie de 
un alt bărbat în viaţa ei, nici măcar de unul atât de deosebit ca 
Ben. Tot timpul după-amiezii încercă să și-l scoată din minte și, 
spre seară, când sosiră fraţii Campbell, chiar reuși. 

Bill Campbell era, în mare, așa cum și-l imaginase: înalt, slab, 
cu trăsături dure, cu o înfățișare tipică de om care își petrece 
aproape tot timpul în are liber. 

În schimb, sora lui era cu totul altceva. 


Capitolul 4 


Robyn Campbell era pur și simplu frumoasă. Niciun alt cuvânt 
nu putea descrie mai bine femeia cu părul și ochii negri care 
cobori din mașină și se-ndreptă zâmbind spre Kate și tatăl ei. 

Puțin mai scundă decât Kate și nici atât de suplă ca aceasta, cu 
o siluetă voluptuoasă, avea un zâmbet cald și era plină de 
prietenie. Dacă în cazul oricui altcuiva atitudinea aceea ar fi putut 
părea puţin afectată, Robyn se entuziasma pentru fiecare detaliu 
și lăuda totul — casa în care locuiau Kate şi tatăl ei, casa pregătită 
pentru ei, cina delicioasă — cu un aer firesc și cu un farmec de 
netăgăduit. 

— Nu trebuia să vă deranjati, e mult prea mult. Mă simt teribil 
de răsfăţată ... mai întâi o săptămână în Brisbane cu Ben, apoi tot 
ce-aţi pregătit aici ... Îmi va trebui o săptămână să mă 
dezmeticesc. 

Deveni foarte repede clar că era vorbăreaţă, pe când fratele ei 

mai mare, deşi, prietenos, părea mai degrabă taciturn. 

Imaginea de fată bătrână pe care Kate și-o crease în minte și în 
care o încadrase aprioric pe Robyn fusese pur și simplu 
spulberată de fermecătoarea apariţie a acelei femei mature care 
nu arăta mai mult de treizeci și cinci de ani. 

Fără să vrea, Kate începu să se-ntrebe ce însemnase acea 
săptămână cu Ben. Era clar că acesta era bun prieten cu 
Robyn — sau, poate mai mult decât atât. Se enervă pe ea însăși: 
din nou, gândul îi zburase într-o direcţie care, de fapt, nu trebuia 
s-o intereseze. 

După cină, Kate refuză în zadar ajutorul lui Robyn la spălarea 
vaselor. Încă mai protesta când aceasta era deja cu mâinile până 
la coate în chiuvetă. Și, cum tot timpul Robyn vorbise, când 
terminară treaba Kate aflase deja o mulțime de lucruri despre ea: 
călătorise mult, fusese profesoară, lucrase ca expertă în arta 
culinară în mai multe restaurante din Noua Zeelandă şi Europa, 
avusese un timp propriul ei restaurant. 

Apoi, când o ajută să despacheteze, în timp ce bărbaţii savurau 
un pahar cu coniac și un trabuc în living, Kate constată că 
îmbrăcămintea ei o recomanda ca fiind o persoană cu mult gust 
și rafinament. 

Cu toate acestea, așa cum ea însăși recunoștea, în adâncul 
sufletului iubea enorm viaţa la ţară, așadar, a doua zi dimineaţa, 
apăru în blugi şi cizme ca s-o însoţească pe Kate în turul de 
control al padocurilor. 

În următoarele zile, cele două femei petrecură mult timp 
împreună, devenind, pe baza numeroaselor interese comune pe 

care și le descoperiseră, prietene bune. Atât de bune, încât, în 
ziua în care Ben trebuia să vină, când Robyn îi puse câteva 
întrebări cu caracter destul de personal, dar în stilul ei fermecător 
şi sincer, Kate reuşi să abordeze subiectul cu un calm la care nici 
ea însăși nu se așteptase. 

— Presupun că abia aștepți să se-ntoarcă Ben. Cred că ești pe 
jumătate îndrăgostită de el, dacă nu cumva ţi s-a întâmplat ceva 
atât de îngrozitor în viaţă, încât să nu te mai intereseze subiectul. 

— Nu sunt pe jumătate îndrăgostită, dar trebuie să recunosc 
că-l găsesc destul de atrăgător. 

— Destul de atrăgător?! E absolut superb! Dacă aș fi puţin mai 
tânără ... 

Kate zâmbi; de-acum știa că Robyn are patruzeci de ani şi că 
nici măcar nu putea concepe că vârsta ar avea vreo importanţă în 
relaţia dintre un bărbat și o femeie. 

— Cel puţin, tu te înţelegi cu el, pe când în cazul meu, orice 
discuţie cu el se termină cu o ceartă. Nu cred că mă place mai 
mult decât îl plac eu. 

— Faptul că-ţi place de cineva nu are prea mare importanţă. De 
exemplu, Ben mă place, dar asta nu înseamnă nimic — probabil, 
din fericire, pentru că altfel, am înnebuni amândoi într-o lună. 

— Nu văd de ce ... Adică, pe mine, într-adevăr mă înnebunește 
în câteva minute, dar în cazul nostru e vorba de o incopatibilitate 
de personalităţi. 

— Ai dreptate — am o fire diferită de-a ta, dar nici noi doi nu 
ne-am înțelege. Ben spune că vorbesc prea mult — și are dreptate, 
iar eu consider că este o personalitate prea puternică și că nu i-aș 

putea face față. 

— Vrei să spui că-i plac femeile blajine, supuse, care nu vorbesc 
mult ... Nu-i de mirare că nu ne placem ... Dar nu voi mai fi 
niciodată de-acum încolo supusă — niciodată! 

— Decât dacă începi o relaţie cu el. N-aş merge atât de departe 
încât să spun că pretinde supunere partenerei sale, dar este un 
învingător și unul din cei mai tiranici bărbaţi pe care i-am 
cunoscut. Nu cred că ar lăsa pe celălalt — bărbat sau femeie — să 
domine în orice relaţie personală. 

— Nici eu, așa că problema e rezolvată! Oricum, nu mai vreau 
niciun bărbat în viaţa mea deocamdată și mă simt foarte bine așa. 

— Prostuţo! Când vei mai îmbătrâni, îţi vei da seama că orice ar 
fi stricat un bărbat, poate fi reparat de un altul mai bun. Dac-aș fi 
în locul tău, Kate, m-aș întoarce acasă chiar acum și aș face tot 
posibilul ca eu să fiu cea căreia să-i revină plăcuta sarcină de a-l 
aduce de la aeroport. Și în niciun caz nu îmbrăcată așa ... 

Era ceea ce gândea și ea, tocmai de aceea se grăbi să respingă 
ideea. 

— Nu, mulțumesc! Nu mă interesează să-l impresionez, minți 
ea. Nu vreau decât să nu ne mai certăm când ne-ntâlnim. Du-te 
tu, dacă vrei. Încă mai ai timp să te schimbi. 

— Nici gând. Am un cu totul alt obiectiv în vedere și, de data 
aceasta, nu mai spun niciun cuvânt, ca nu cumva să nu se 
îndeplinească. 

— Nu te-ntreb mai mult. Dar ... mă gândesc cât de departe 
trebuie să baţi cu privirea, pentru că nu prea văd niciun obiectiv 
pe o rază destul de mare. 

— Trebuie să ştii unde să privești. Îti spun, însă, că nu este 
cineva pentru care noi două să rivalizăm. 

— Sper! râse Kate. Cu toate că n-ar fi vorba de nicio competitie, 
având în vedere cum arăţi! Chiar așa, în blugi uzati și cizme, mă 
faci să mă simt prost îmbrăcată și urâţică. 

— Indiferent de ceea ce se spune, nu hainele sunt importante 
la o femeie. În ceea ce-l priveşte pe Ben, nu pentru genul de 
femeie cum sunt eu trebuie să-ţi faci griji. Cum stai cu gătitul în 
stil oriental? 

— Prost. Dar, nu te-nţeleg. 

— Așteaptă până la viitorul sezon, când se colectează pielea de 
pe coarnele de cerbi. Unul din cei mai importanți cumpărători 
din Hong Kong are o soră, Kim Lee ... Ei bine, este dovada vie a 
acelui ceva pe care-l au femeile orientale, pe care noi nici nu ni-l 
putem imagina. Rămase privind în gol câteva clipe înainte de a 
continua. E uite-atât de mică și în ea se îmbină tot ce și-ar putea 
dori un bărbat; e frumoasă, are un păr lung de-i trece de talie și, 
ceea ce e cel mai rău, e vrăjitoare. 

— Urmează să-mi spui că vrăjeşte bărbăţii punându-le în 
mâncare praf de corn de cerb, se amuză Kate. 

— Să-ţi intre bine-n cap, dacă nu vrei să rişti ca Ben să-ţi ţină o 
prelegere de vreo șase ore: praful din corn de cerb nu este 
afrodiziac. Dar, să nu schimbăm subiectul: Kim Lee chiar este 
vrăjitoare. Nu numai că, într-o bună zi anul trecut, l-a scos pe Bill 
din tăcerea sa, dar acesta a continuat să vorbească timp de o 
jumătate de oră. Îţi spun sigur că asta e vrăjitorie. L-am auzit 
atunci vorbind mai mult decât în toată viaţa mea. 

Gândul la taciturnul Bill Campbell vorbind ca vrăjit unei 
seducătoare asiatice o făcu pe Kate să râdă în hohote. 

— Jumătate de oră, spui? Trebuie să fi folosit ceva mult mai 
puternic decât praf de corn de cerb... 

— Într-adevăr, confirmă Robyn pe un ton neaşteptat de serios. 
A folosit cea mai puternică magie: a făcut dragoste. Atentie, Kate, 
în cazul în care îţi vei da seama că Ben este, totuși, o partidă 
demnă de luat în consideraţie: Kim Lee face dragoste ca nimeni 
altcineva. Nu te supăra pe mine, dar, într-o confruntare, ai fi ca o 
pocnitoare pe lângă o bombă atomică. 

— Mă-ndoiesc că voi fi în situaţia de a fi interesată de Ben până 
în acest punct... 

Răspunsul ei, destul de evaziv, o făcu totuși să se înfioare. 

— Nu fi prea sigură. Ben are bunul obicei de a se insinua subtil, 
până la a deveni obsesiv. De data aceasta, când îl vei vedea, e 
foarte posibil să-l găsești mult mai atrăgător. 

Chiar așa se şi întâmplă. Când, câteva ore mai târziu, după ce 
Bill îl aduse de la aeroport, coborî din mașină, îmbrăcat sport, 
bronzat, radiind sănătate, forță și virilitate, avea un farmec căruia 
părea greu să-i rezişti. Cu toate acestea, se vedea clar că e prost 
dispus. 

— M-aș fi așteptat să vii tu să mă iei, nu să trebuiască să-și 
întrerupă Bill lucrul, spuse el fără preambulul unui salut, cel 
puţin. 

— Iar eu m-aș fi așteptat să vii mai bine dispus, interveni 
Robyn, înainte ca biata Kate să-și fi putut stăpâni îndeajuns furia 
pentru a vorbi. Cere-ţi scuze imediat de la Kate, dacă vrei să guști 

ceva din prânzul pentru care am stat amândouă toată dimineața 
ca să-l pregătim în onoarea ta. În plus, n-am să te mai iubesc. 

— Nu, așa ceva, nu! Destul că nu mă suportă Kate, ar fi prea 
mult să fii și tu împotriva mea! Bine, îmi cer scuze, Kate. Deși ... 
nu prea înțeleg de ce-a trebuit să dureze toată dimineața ca două 
femei să gătească un prânz simplu pentru cinci persoane. 

— Dacă asta numeşti scuză, te-ai obosit degeaba. Sper ca 
mâncarea să-ţi rămână în gât, cu toate că n-am timp să stau să mă 
bucur de o astfel de scenă! 

După care se-ntoarse cu spatele și plecă, străduindu-se să 
nu-nceapă să alerge printre padocuri, pentru a rămâne cât mai 
repede singură, să-şi plângă durerea alături de măgărușii 
întotdeauna înțelegători. 

— La naiba cu tine, Ben Croft, continuă ea să bombăne în timp 
ce mergea. Sper din tot sufletul să-ţi rămână în gât! 

— Cel puţin, vei avea satisfacția de a asista la scenă! veni 
răspunsul neaşteptat chiar din spatele ei, în timp ce-și simţi braţul 
prins ca într-o menghină de degetele lui puternice. 

Kate nu-și putu înăbuși un strigăt de surprindere. Ben apăruse 
parcă din pământ. 

— Dă-mi drumul! De unde ai venit? Dă-mi drumul! 

Revărsarea aceea de cuvinte era tot ce putea face, fiindcă 
eforturile de a se elibera din strânsoarea lui erau zadarnice. 

— Eu am proiectat aceste terenuri, așadar e normal să cunosc 
toate scurtăturile. Ti-a spus vreodată cineva că eşti cea mai 
irascibilă ticăloasă din lume? 

Cu reflexe rapide, Ben evită la timp o lovitură de picior din 

partea lui Kate și continuă să se amuze de încercările ei nereuşite. 

— O să încep să cred că o faci la modul serios. În condiţiile 
astea, o să-mi fie cam greu să-mi cer scuze. 

— Ai avut ocazia să-ţi ceri scuze și, după ceea ce-ai spus, orice 
altceva e inutil. Nu eşti decât un măgar stupid, arogant și șovin şi 
te urăsc! 

— Sunt cuvinte cam grele, dar le pun pe seama furiei. Și-acum, 
hai să ne-ntoarcem Să savurăm masa aceea grozavă. 

Limbajul pe care Kate îl alese pentru replica de răspuns se 
dovedi destul de colorat pentru a-l face pe Ben să se-nroșească de 
furie. 

— N-am nevoie de acest limbaj, mârâi el. Încetează! 

Noua ei replică, inspirată din vocabularul lui Wayne, contura 
insistent și brutal o imagine atât de vulgară, încât atrase din partea 
lui Ben o reacţie la fel de brutală. Cu o smucitură a mâinii, o 
proiectă pur și simplu într-un gard. Înainte să-și recapete suflul, 
Kate se trezi ţintuită cu faţa în jos pe genunchii lui Ben, care se 
așezase chiar acolo, pe pământ. 

— Tu ai vrut-o! 

Prima lovitură a fost mai mult umilitoare, decât dureroasă. 
Kate începu să se zvârcolească de furie și disperare, fără însă a 
putea opri în vreun fel ploaia de palme usturătoare. 

— Şi-acum, promiţi să te porţi ca o doamnă, sau mai vrei? 

Cu ochii împăienjeniţi de lacrimi, Kate găsi în durerea și furia 
ei suficiente resurse pentru a da un nou impuls imaginaţiei, dar 
cuvintele pline de venin la adresa lui se terminară într-un țipăt 
ascuţit când o nouă lovitură urmă. 

— Mâna mea e mai rezistentă decât fundul tău! Ce zici, te 
răzgândeşti? 

— Am... am să te ... omor! 

— Tot ce se poate, dar, mai întâi, am să te fac să vorbeşti 
frumos. 

Chiar dacă loviturile păreau mai puţin entuziaste, 
încăpăţânarea lui aproape o întrecea pe a ei. 

— Ori ai fundul din oţel, ori e din cauza blugilor ... 

Nu termină bine de spus și, cu o mișcare rapidă, îi desfăcu 
fermoarul și-ncepu să-i tragă pantalonii în jos. 

— Nu! urlă Kate. Nu! Îmi ... cer scuze. Încetează! 

În mod surprinzător, Ben se opri, dar doar pentru o clipă. 
Prea speriată ca să poată articula vreun cuvânt, Kate dădu 
impresia că refuză din nou, ceea ce-l făcu pe Ben să continue să 
tragă de pantaloni. 

— Nu! Îmi cer scuze! 

— Excelent! Și-acum, repetă: Promit pe cuvânt de onoare să nu 
mai vorbesc urât și să mă comport ca o doamnă, în special în 
prezenţa lui Benton Croft. 

Aproape înecându-se, Kate repetă cuvânt cu cuvânt după el, 
crezând că umilința luase sfârșit. Dimpotrivă, strânsoarea lui 
deveni și mai puternică. 

— ...Şi ... de-acum înainte nu-l voi mai trata pe acelaşi Benton 
Croft ca și cum ar fi un căpcăun, știind foarte bine că lucrul acesta 
îl supără, pe el ca și pe tatăl meu. 

— S-o crezi tu! 

O palmă grea o făcu să înţeleagă repede că dantela subţire, în 

absenţa blugilor, nu oferea niciun fel de protecție. 

— Așa e mult mai bine .... spuse el satisfăcut de modul în care 
funcţionase palma de data aceasta, apoi începu să râdă, făcând-o 
să se înfioare de groază. 

TŢinută apăsat cu o mână de ceafă și cu picioarele țintuite sub 
un picior de-al lui, n-avea nicio scăpare și nicio speranţă. 

Deodată, degetele lui deveniră mângâietoare și atingerea lor 
tandră şi delicată, iar când vorbi din nou, vocea lui nu mai avea 
nimic dur. 

— ... încăpțânată cum ești, pot să te bat până leşini, dar mai 
sunt şi alte metode ... 

Kate nu-şi dădu seama ce se-ntâmplă decât când se simţi 
întoarsă cu faţa și cuprinsă strâns în braţe, în timp ce buzele lui se 
înfruptau din plin din ale ei. Această schimbare neașteptată de 
tactică o învinse: din clipa în care buzele lor se întâlniră, trupul o 
trădă. Pe măsură ce mângâierile și săruturile lui îi urmau conturul 
sinuos, Kate se simţi pierdută. Nimic din experienţa ei de până 
atunci n-o pregătise pentru a face față unei asemenea senzaţii 
înnebunitoare. Întregul ei trup revenise la viată ca după o lungă 
agonie. ÎI dorea cu fiecare fibră și parcă tot nu reușea să-l aducă 
destul de-aproape, până când, vibrând în același ritm, primiră 
revelaţia aceluiași moment de extaz. 

— Oh, Doamne! şopti el ușor, destrămând delicat vraja căreia 
trebuia să-i ia locul realitatea . 

— Oh, Doamne! spuse ea ca un ecou, parcă trezită dintr-un vis, 
încă nevenindu-i să creadă că-i cedase cu atâta bucurie, practic în 
plin câmp. 

Îl privi, pregătită pentru umilința finală la care se aştepta: 
respingerea plină de dispreţ. Ochii lui erau, însă, plini de mirare 
și calzi. O ajută să se ridice, o sprijini când, ametită, se strădui să 
se încheie la blugi, apoi o sărută uşor pe buze. 

— Nu știu cine a câștigat în această confruntare, dar eu am 
pierdut. lartă-mă, Kate, ... dacă vei putea. 

Fără să mai aștepte un răspuns din partea ei, o conduse încet 
spre Casă. 

Kate era complet stupefiată. Reuşise să imprime mersului ei 
un ritm cât de cât constant, în timp ce mintea îi era un vârtej de 
senzaţii, impresii, gânduri, scene atât de vii, încât o înspăimântau. 
Mergea ca un robot, încă în stare de șoc, și până la urmă totul 
părea să se reducă la o singură întrebare: dacă el pretindea că e 
cel care pierduse, atunci, ea ...?! 

Încă era la fel de tulburată când, o oră mai târziu, după ce 
făcuse un duș și se schimbase cu o rochie uşoară de vară, veni 
s-o ajute pe Robyn la ultimele pregătiri pe care le mai aveau de 
făcut pentru masă. 

— Înţeleg că tu și Ben... v-aţi ... împăcat după mica discuţie, 
spuse Robyn, privind cu înțeles spre buzele ei încă umflate și 
obrajii îmbujoraţi. 

Kate se strădui să-şi înăbușe un hohot de râs isteric; dacă asta 
era împăcare, cum ar fi fost după o ceartă cu adevărat gravă? 

Tăcerea ei n-o descurajă deloc pe Robyn; o asaltă în 
continuare cu întrebări care, deși rămase tot fără răspuns, o 
conduseră la o imagine surprinzător de corectă a ceea ce se 
întâmplase, 

— Este clar, copila mea. Arăţi ca și cum ai fi fost mult sărutată 

şi chiar i-ar fi plăcut. Dar, desigur, nu vei admite asta 

niciodată. Pe mine nu mă poţi păcăli, Kate. N-ai decât să-ţi spui în 

continuare că nu-ți place Ben, dar, dacă te uiţi în oglindă, vei 
vedea cu totul altceva. 

Era stilul caracteristic al lui Robyn, dar de data aceasta pe Kate 
o deranja; era și-așa destul că trebuia să recunoască această nouă 
realitate faţă de ea însăşi, nu mai avea nevoie de acele comentarii 
care nu se mai sfârşeau. 

— Te rog, Robyn, hai să renunțăm la acest subiect. Câteodată, 
chiar vorbeşti prea mult. 

— Bine, draga mea. Oricum, e timpul să hrănim hoardele 
flămânde care ne așteaptă. 

Cei trei bărbaţi, îmbrăcaţi îngrijit pentru masă, se înveseliră 
vizibil când Kate apăru cu o tavă imensă cu friptură de pui de rață. 

— Asta, da, prânz! exclamă Ben. Mă mir că mai puteți lucra cu 
aşa mâncare. N-am să mai plec. 

— În cazul acesta, n-ai primi astfel de mâncare. Asta este doar 
pentru oaspeţi importanţi, răspunse Robyn. De fapt, nici n-ai 
gustat încă! 

— Din moment ce e gătit de tine, Robyn, n-am niciun dubiu că 
e la fel de grozav pe cât arată. 

— Este aproape în întregime opera lui Kate. 

Era o oarecare exagerare, întrucât Robyn supraveghease totul. 
Jenată, Kate ieşi câteva clipe, dar când se întoarse, Ben o privi 
direct: 

— Atunci, e chiar şi mai bine. 

Chinul lui Kate se prelungi pe toată durata prânzului. Așezată 
aproape vizavi de Ben, de câte ori ridica ochii, privirea lui era 
ațintită asupra ei. Cel puţin, nu avea acea expresie tipică a 
învingătorului. Dar, de fapt, Ben nu era bărbatul care să-și strige 
victoriile în gura mare. Era însă suficient că știa. 

Pierdută în gânduri, Kate nu era atentă aproape deloc la 
conversaţie, până când îl auzi ca prin vis pe Ben spunând ceva 
despre plecarea lui în China și Rusia, pentru a încerca să-și dea 
seama de cererea și de prețurile pentru sezonul viitor. 

— Kate, știai că în China și Rusia se cresc turme de cerbi 
exclusiv pentru coarne? întrebă, abilă, Robyn. Sigur că orientalii 
nu vor să recunoască, dar eu tot nu sunt convinsă că folosesc 
praful din coarne de cerb ca afrodiziac. Ben, ai întrebat-o 
vreodată pe chinezoaica aceea micuță care se tot ţine după tine 
când fratele ei vine să cumpere piele de coarne de cerb? Cum o 
cheamă ...? Eh, n-are importanţă ... oricum, știi despre cine 
vorbesc; după cum te privea, cred că fratele ei cumpăra toată acea 
cantitate doar pentru ea ... 

Tăcu, doar observând privirea de un rece metalic a ochilor lui 
verzi, încă înainte ca acesta să fi intervenit cu un calm rău 
prevestitor. 

— Robyn, ţi-a spus cineva vreodată că vorbeşti al naibii de 
mult? 

— Oh, da, adesea... 

Privirea aruncată repede spre Kate era chiar mai sugestivă 
decât zâmbetul acela ce trăda o mulțumire ca a unei pisici care 
tocmai înghiţise canarul. 

— Se numește Kim Lee, spuse prompt Bill Campbell, total 
insensibil la tensiunea ce se acumulase deja. 

În mod surprinzător, Ben își recăpătă buna dispoziţie. 

— Este euro-asiatică, după cum foarte bine știi, Robyn. Și, fiind 
medic, ea ar fi prima care să știe că pielea de pe coarnele cerbilor 
e folosită exclusiv în scopuri medicale, așa că încetează cu aceste 
povești inventate de occidentali. Acum, după ce-și satisfăcuse 
dorinţa de a-l vedea pe Ben oarecum jenat şi poate și de a face un 
mic sondaj în sentimentele lui, de obicei atât de bine ascunse, 
Robyn se mulțumi să zâmbească. 

— Sigur, sigur, Ben ... Şi ... nu trebuie să iei în serios şi să te 
superi pentru o discuţie nevinovată ... În definitiv, doar nu te-am 
acuzat că ai făcut tu însuţi o probă ... Sau ... ai făcut ...? 

— Unii dintre noi n-au nevoie de stimulente artificiale. 

Ben își însoţi vorbele cu de o privire îndreptată în mod 
deliberat spre Kate. Dar nu era furie în ochii lui, ci mai degrabă 
ironie și ... altceva încă ... poate o avertizare, ca şi cum ar fi 
prevenit-o că nu-i place să discute problemele lor personale cu 
Robyn, de parcă ea ar fi făcut așa ceva! 

Din fericire, Ben sugeră celorlalți doi bărbaţi să meargă să-și 
bea cafeaua în salon, întrucât aveau multe de discutat, iar el 
trebuia să plece a doua zi dimineaţă. 

— Tot am realizat ceva, spuse imediat Robyn când rămase 
singură cu Kate în bucătărie, unde nu le putea auzi nimeni. Cred 
că efectul tău asupra lui începe să fie vizibil, Kate. A devenit pur 
și simplu livid când am adus vorba despre prietena lui asiatică. 

— Nu-ţi dai seama că nu eu am efect asupra lui, ci replicile tale 

care-l incită! Nici nu-i pasă de mine! Sincer, sentimentul este 
reciproc. 

— Nu știi să minți. Și ... nu veni la mine cu povești din astea. 
Probabil că Ben va pleca mâine, dar, când se va întoarce, atunci 
rămâne de văzut ... Va trebui să-ţi găsim un iubit... Asta îl va 
impulsiona. 

— Nu! De-o mie de ori, nu! Nu vreau să intru în acest joc și nu 
mă interesează intrigile tale. 

— Of, nu mai fi atât de melodramatică. Nu e vorba de o intrigă, 
ci mai degrabă de pregătirea terenului pentru mai târziu. Să nu 
uităm că, în război și în dragoste, totul e permis. 

— Poate din punctul tău de vedere, dar nu şi din al meu. N-ai 
văzut cum s-a uitat la mine când ai început să vorbeşti, dacă-și 
închipuie că noi două ... 

— De ce aş crede așa ceva? se auzi vocea lui sarcastică în spatele 
lor, în bucătărie. Nu m-aș mira deloc de Robyn, dar la tine, Kate, 
nu m-aș aștepta. 

Kate tăcu, paralizată de uimire şi de rușine. Oare cât auzise din 
ceea de discutaseră ele? Şi chiar dacă nu auzise decât ultima ei 
replică, oare ce context îngrozitor ar deduce? 

Se părea, însă, că Robyn nu-și făcea deloc astfel de probleme. 

— Doar nu te aștepți să auzi vorbindu-se de bine despre tine 
când tragi cu urechea! 

— N-am auzit nimic despre mine, continuă el cu un calm 
înnebunitor. Oricum, n-ar avea importanță; sunt sigur că, orice aţi 
fi spus voi două, alţii au spus lucruri mai grave. Ceea ce mă 
interesează, este ce puneţi la cale. Sper că nu mizezi pe ajutorul 

lui Kate ca să-l atragi în cursă pe bietul Henry ... 

Lui Kate nu-i venea să creadă ce auzea, dar când privi spre 
Robyn, cu atât mai putin îi veni să creadă ce vedea; aceasta era 
albă ca varul și, pentru prima dată, fără replică. Atinsese Ben o 
coardă sensibilă? Ceva, categoric, se-ntâmplase. 

— Ai spus un lucru îngrozitor, Ben, sări Kate imediat în 
apărarea prietenei ei. Trebuie să fi avut o viaţă cumplită dacă asta 
e concluzia pe care o tragi automat dintr-o astfel de conversaţie 
pe care, de fapt, nici n-aveai dreptul s-o asculți. 

— Să spunem că experienţa m-a învăţat să fiu prudent când 
femeile încep să comploteze. Surprinzător, merse la Robyn și o 
sărută uşor pe frunte. 

— Te rog să mă scuzi, Rob. Nu mi-am dat seama că sunt atât de 
aproape de adevăr, altfel mi-aş fi ţinut gura. Cred că aţi fi foarte 
potriviti unul pentru celălalt şi, când lui Kate îi va trece supărarea 
pe mine, probabil va fi și ea de aceeași părere. Robyn nu spuse 
nimic, dar ochii ei mari se umplură de lacrimi când o privi pe 
Kate, cerând parcă înţelegere și compasiune. 

Da, Ben nimerise mai bine decât își închipuise. 

— Cred că ești ridicol, Ben Croft, spuse Kate, simțind că e de 
datoria ei să-şi scoată prietena din încurcătură. Dar, dacă ești atât 
de sigur că știi totul, vreau să-ți spun că aș fi cum nu se poate mai 
fericită. Asta ar dovedi că tatăl meu are gust mai bun în alegerea 
femeilor, decât în alegerea prietenilor. 

— Aveţi amândoi o idee ridicolă, zău ... Sunt aici doar de 
câteva zile şi ... Of, la naiba cu toate prostiile astea! 

După care Robyn ieși din încăpere, fără să mai lase loc la 

niciun dubiu în legătură cu motivul tulburării ei. 

— Ar trebui să-ţi fie ruşine! Cum poți fi atât de crud și lipsit de 
sensibilitate! 

— Ah, lasă-mă! S-au spus deja prea multe! Îmi pare tot atât de 
rău ca și ţie, dar faptul e de-acum consumat. De fapt, aș fi încântat 
dacă s-ar întâmpla acest lucru. Robyn este o femeie minunată; și 
eu m-aș căsători cu ea dacă n-am fi prieteni atât de buni. 

— Ar trebui să fie nebună să te accepte. Ca prieten ... ești un 
dușman admirabil. 

— Admirabil?! Dumnezeule, Kate, n-aș fi crezut că ai putea găsi 
ceva admirabil la mine; sau ... poate că această dimineaţă te-a 
făcut să-ţi schimbi părerea? 

— Această dimineaţă n-a dovedit decât că ești un mascul 
sănătos, iar eu nu sunt chiar atât de moartă de la gât în jos 
precum credeai. Orice mascul tânăr dotat corespunzător s-ar fi 
comportat la fel. 

— Presupun că vorbeşti din experienţă. O mânie pe care abia 
și-o putea stăpâni îi întuneca privirea. Aşa a murit soțul 
tău — încercând să-ţi dea de urmă în cadrul programului tău 
aglomerat extraconjugal?! 

Șocul a fost atât de mare, încât Kate rămase practic fără replică. 
Instinctiv, braţul i se ridică, asemenea unui șarpe pregătit să 
muște și-l pălmui, ea însăși îngrozită de forța loviturii. 

— Ticălosule! Ticălos insuportabil! Ben rămase nemișcat, ca o 
statuie, cu urma palmei ei pe obraz; doar ochii, vii, scăpărau scântei 
de furie — o furie din calea căreia Kate începu să se dea înapoi cu 
pași nesiguri, până se lovi cu spatele de masa din bucătărie. 

Simţind nevoia de mai mare siguranță, căută, pipăind, un 
obiect care i-ar fi putut servi pentru apărare și apucă primul pe 
care puse mâna: un cutit mare de bucătărie. Manevrându-l ca pe 
o sabie, îl îndreptă spre bărbatul care continua să rămână 
nemișcat, dar în privirea căruia își citea deja o soartă la care nici 
nu îndrăznea să se gândească. 

— leşi! leși mai repede, sau promit pe ce am mai sfânt să 
folosesc ăsta! Rămaseră să se privească în ochi câteva clipe, tăcuți, 
înainte ca el să înceapă, în cele din urmă, să vorbească. 

— Nu-i nevoie să te deranjezi. 

Expresia de pe figura lui, până în cele mai mici detalii, arăta un 
dispreţ evident. Strâmbând din nas dezgustat, se-ntoarse şi ieşi 
din încăpere, cu pași mari, apăsaţi. 

Kate rămase pe loc, incapabilă să facă vreo mișcare, abia 
reușind să se mai ţină pe picioare, atât cât să nu se prăbușească. 
Reuși doar să arunce cuțitul în chiuvetă, când apăru tatăl ei. 

— Unde e Ben? A spus că vine să mai ceară cafea. Doamne, 
Kate, ce s-a întâmplat? întrebă el îngrozit, uitându-se mai atent și 
observându-i figura răvășită. 

— N-am nimic ... Era să mă tai rău de tot cu cutitul și cred că 
m-am speriat mai mult decât era cazul ... n-am nici măcar o 
zgârietură. Deși absolut prostească, minciuna se dovedi eficientă 
și Henry plecă, nu înainte ca ea să-i promită că le aduce în câteva 
minute cafeaua. 

Trebui să-şi adune tot curajul și stăpânirea de sine pentru a 
putea intra în salon și a le duce, cu degete tremurătoare, cafetiera. 
Ben nici nu ridică privirea, ci doar murmură, alături de ceilalţi doi 

bărbaţi, un cuvânt de mulţumire. 

Tot restul după-amiezii, Kate se ascunse practic în camera ei, 
încercând zadarnic să se concentreze. Se gândi mai întâi la relaţia, 
nu chiar atât de imposibilă, dintre Robyn și tatăl ei, apoi la cea 
absolut imposibilă dintre ea și Ben. 

"Activităţi extraconjugale" ... Cuvintele lui îi reveneau în 
minte cu o insistenţă chinuitoare. Cum putea să creadă așa ceva? 
Ce-l îndreptăţise s-o eticheteze astfel? Fără îndoială că asta explica 
purtarea lui de dimineaţă. Și din nou, amintirea acelor momente 

„ senzaţii răscolitoare, împletite cu tristeţe. Se străduia să se 
convingă că nu fusese decât o reacţie pur fizică. Trebuia să 
recunoască: faţă de el, Wayne nu fusese decât un biet amator. Nu 
era de mirare că-și căuta prada doar printre tinere lipsite de 
experienţă, care nu-și dădeau seama de stângăcia lui, tot aşa cum 
nici ea însăși nu putuse face diferenţa. 

La cină, și ea și Robyn se arătară foarte tăcute, așa că veni 
rândul lui Henry şi al lui Ben să întreţină conversaţia. De data 
aceasta, aerul degajat cu care acesta din urmă discuta, încercând 
chiar s-o atragă și pe ea, îi repugnă. Și totuși, rezistă și chiar îi 
răspunse cu câte un zâmbet fals din când în când, iar când îl 
întrebă cât avea de gând să rămână de data aceasta, vocea ei era 
chiar mieroasă. 

— Stiu că ai vrea să rămân mai mult și că mâncarea pe care o 
faci tu e foarte tentantă, dar, din păcate, trebuie să plec mâine la 
prima oră. 

Nu era o surpriză pentru ea și, cel puţin, mult mai plăcută 
decât când el insistă să-l ducă ea cu mașina la aeroport. 


Capitolul 5 


— Există vreun motiv anume pentru care ai insistat să te 
conduc eu? întrebă ea când erau singuri în mașină şi nu mai era 
nevoită să continue mascarada care transformase micul dejun 
într-un calvar. 

— Evident, am vrut să mă bucur de compania ta strălucitoare 

„deși, sincer să fiu, nu-mi dau seama de ce. 

— Nici eu... 

Nedumerirea ei era cât se poate de sinceră. 

Ajunși în dreptul portii, Ben cobori s-o deschidă și, când urcă 
din nou în mașină, Kate nu putu să nu-i observe expresia hotărâtă 
și încăpățânarea cu care privea drept înainte. Cum el tăcea, tăcu 
și ea, pentru că oricum n-ar fi existat nimic din ceea ce-ar fi avut 
de spus care să nu fie mai bine evitat. 

Ajunseseră aproape de Mapleton când el rupse tăcerea. 

— Îmi pare rău pentru ieri. 

— Pentru care parte? Episodul de dimineaţă, sau pentru că 
apoi m-ai făcut târfă? 

Cuvintele ieșiră, scăpate de sub control, revărsând toată 
amărăciunea de care-i era plin sufletul. 

— Pentru aceasta din urmă, evident. Nu-mi voi cere scuze 
pentru că am făcut dragoste, pentru că sunt sigur că ţi-a făcut tot 
atâta plăcere ca şi mie. Cu toate că ... am cam exagerat cu bătaia. 

— Fără îndoială; cu toate că, este exact la ceea ce mă pot 
aştepta de la tine. 

— Văd că ai ajuns să te aștepți la tot ce e mai îngrozitor de la 
mine. Deși ... primești cam același lucru pe care-l oferi. 

Kate nu răspunse, atenţia fiindu-i împărţită între cuvintele lui 
și porțiunea de drum destul de dificilă pe care o parcurgea. Îi 
simţea, însă, privirea asupra ei. 

— Zău, Kate, nu înţeleg această amărăciune dusă până la 
înverșunare caustică, pe care o etalezi. De obicei, nu provoc astfel 
de reacţii. 

— Ca să-ți linişteşti conștiința, presupunând că ai aşa ceva, nu 
sunt înverșunată împotriva ta — pur și simplu nu-mi placi. Îmi pari 
arogant și crud şi mă simt mult mai bine când nu sunt în 
compania ta. Dar înverşunată?! Nu, în niciun caz. 

— În următoarele luni vei fi scutită de compania mea, așa că vei 
fi foarte mulțumită. 

— Extrem de mulţumită, deși sunt sigură că nu stai acolo doar 
ca să-mi faci mie pe plac. 

— Şi mai spui că nu ești înverșunată! Doar faţă de mine ești așa, 
sau, în general, fată de toţi bărbaţii? 

— Sunt amândouă valabile, deși tu singur ai fi de-ajuns ca 
oricărei femei să-i piară cheful pentru bărbați. 

— Într-adevăr, ai o părere îngrozitoare despre mine, nu-i așa? 
Ciudat, pentru că ...tu ... îmi placi, în majoritatea cazurilor... 

Ce putea să-i răspundă? Nu se așteptase la o astfel de 
întorsătură și era dezorientată, fapt de care Ben profită imediat. 

— Nu te așteptai la asta, nu-i așa? Sau ai atât de puţină 
încredere în tine încât , ca măsură de precauţie, trebuie să fii 
întotdeauna în defensivă, mai mult decât e cazul?! Uneori am 
impresia că nu ești chiar văduva îndurerată, așa cum vrei să lași 
impresia. 

Intuise aproape exact. Continuă, fără să-i lase răgazul să spună 
ceva. 

— Așa e, Kate? Cineva care a avut o căsnicie atât de fericită cum 
susții că a fost a ta, nu poate avea o atitudine atât de cinică, deși 
joci foarte bine teatru când tatăl tău e prin preajmă. Dar ... 
nu-mi dau seama de ce ... doar el ar fi primul care să înțeleagă 
dacă ar fi fost ceva în neregulă. Nici nu se aștepta ca această 
căsnicie să meargă bine, după cum probabil că știi. 

Kate rămase surprinsă de eventualitatea ca tatăl ei să fi discutat 
acest subiect cu Ben. În scurtul răstimp de când se afla la Kathryn 
Downs, reuşise să-l convingă pe Henry că n-avea rost să mai 
discute despre trecut, dar se părea că acest individ nu ţinea cont 
de nimic. 

— Personal, cred că nu te priveşte. Dacă vrei să discuti despre 
căsnicie, găseşte-ți o soţie şi apoi discută propriul tău caz. 

— Şi să mă privez de plăcerea de a afla mai multe despre Kate 

a mea?! 

— Nu sunt nici a ta, nici a altcuiva și, dacă nu găseşti alt subiect 
de discuţie, te rog să taci. 

— Calmează-te, calmează-te! Eşti convinsă că vreau să-mi găsesc 
o soţie — poti fi chiar tu aceea. Dar ... nu poți avea pretenţia de 
la mine să mă gândesc serios la această posibilitate fără a cunoaște 
tot dosarul tău. 

— Nu fi absurd. 

— Ce e absurd în toată povestea asta? Ai vârsta potrivită, ești 
frumoasă, ești foarte amabilă cu toată lumea, cu excepţia mea, 
desigur, de asemenea, gătești excelent, ceea ce contează mult. Și 
... reluă el după o scurtă pauză, provocator, știm deja amândoi 
că există și o deplină compatibilitate fizică ... Nici chiar tu nu poţi 
să negi lucrul acesta. 

Kate se străduia să oprească torentul de invective ce i-ar fi 
exprimat exact gândurile; aparent impasibilă, rămase tăcută, cu 
privirea fixată asupra drumului. 

— Cum?! Nu spui nimic?! Parcă nu ești tu însăţi. Și eu, care abia 
aşteptam o mostră de spirit scânteietor, așa cum mă obişnuiseși. 
Ce-i cu tine?! Hai, să auzim părerea ta. 

— Ca să risc altă bătaie?! Nu, mulțumesc. 

— Aici, ești în siguranţă. Și-apoi, încă mă mai doare palma ... 
Bine, atunci să discutăm despre tatăl tău și Robyn. Cinismul tău 
în legătură cu căsătoria se aplică și lor? 

— Nu sunt cinică în legătură cu căsătoria și, indiferent ce fac 
tata şi Robyn, nu mă privește. Nu sunt paznicul tatălui meu. 

— Dar ești fiica lui şi e firesc să te intereseze viitoarele lui relaţii 

sentimentale. Sau, chiar nu-ţi pasă? 

— Sigur că-mi pasă, dar este treaba lui. Dacă este ceva între ei 
doi, n-are de ce interveni nimeni — nici eu, nici tu. 

— Din moment ce nu voi mai fi aici, nici nu prea aș avea cum 
să mă implic. Dar s-ar putea să nu fie chiar așa ușor pentru tine. 

— Va fi foarte ușor, pentru că nici eu nu voi fi aici, sau cel puţin 
nu foarte des, răspunse ea sigură pe sine, ca și cum ajunsese la 
această concluzie pe cât de neașteptată, pe atât de logică, pe 
măsură ce vorbea. 

— Cum?! Ce vrei să spui? 

— Nu văd de ce ar trebui să-ţi explic. 

— Ai uitat că unul din principalele scopuri pentru care ai venit 
este să ai grijă ca tatăl tău să se menajeze puţin? 

— Adică, unul din principalele tale scopuri. Acum, însă, când a 
venit Bill Campbell, nu mai există pericolul ca tata să facă excese 
în privinţa muncii, iar Robyn cu siguranţă va putea să gătească 
pentru amândoi. 

— Așa este, dar ce ai de gând să faci? Uite, recunosc de la bun 
început că nu e treaba mea să vreau să știu. 

— Exact! Dar, dacă tot ai întrebat, am să-ți răspund. În primul 
rând, mă voi debarasa de un bagaj nedorit la aeroport, apoi voi 
merge la Nambour să văd dacă pot găsi ceva de lucru. 

Urmă o liniște prelungită, timp în care Kate riscă o privire spre 
el, aşteptându-se la o expresie plină de furie. Spre surprinderea 
ei, Ben arăta ca și cum ar fi fost adâncit în gânduri. 

— Presupun că nu ești dispusă să te răzgândești, sau cel putin 
să amâni ... 

— De ce aș face-o? 

— Un motiv ar fi că tu însăţi ai nevoie de odihnă, deși, 
recunosc, arăţi mult mai bine decât când ai venit. 

— Mulţumesc foarte mult, ești foarte amabil. 

— Cu plăcere, răspunse el cu acelaşi sarcasm cu care ea îi 
mulțumise pentru amabilitate. Totuși, încă nu ţi-ai revenit total 
după momentele grele ca urmare a ....morţii soțului tău. Câteva 
luni în plus fără nicio altă grijă ti-ar face mult bine. 

— Să-ţi reamintesc că au trecut patru luni de atunci? Doar n-am 
să fiu copleșită de durere toată viaţa. 

— Depinde de cât de mult ţi-ai iubit soţul. Poate n-o să-ţi vină 
să crezi, dar tatăl tău încă nu și-a revenit complet după moartea 
mamei tale. 

— Tatăl meu a avut o căsnicie mult mai lungă decât mine. 

— Da, dar a și fost pregătit din timp pentru moartea mamei 
tale. 

— Pentru Dumnezeu, încetează! Îmi voi reveni cum și când voi 
putea — și fără ajutorul tău! Dacă voi găsi un serviciu care să-mi 
convină, mă voi angaja. Clar? 

— Cât se poate de clar. Totuși, ascultă sfatul meu, chiar dacă îţi 
place sau nu, şi odihnește-te; eşti cu nervii la pământ. 

— Ai contribuit și tu din plin la situaţia asta. 

Din fericire, ajunseră la aeroport și Kate răsuflă ușurată la 
gândul că scapă de pasagerul nesuferit. Odată ajunși în parcare, 
acesta nu schiţă niciun gest de a cobori, ci îşi aprinse o țigară. 

— Vii să mă conduci înăuntru, nu-i așa? 

— Bine, doar ca să mă asigur că pleci. Mergem? Simt nevoia să 

ies la aer. 

Nu era adevărat, dar spera că, în prezenţa altor oameni, îi va fi 
mai greu să continue chestionarul. 

Ben terminase toate formalităţile și erau pe punctul de a-și lua 
rămas-bun, când auziră o voce melodioasă. 

— Ben ... ton! 

La auzul numelui său fragmentat clar în două silabe distincte, 
Ben se-ntoarse repede și fața i se lumină de un zâmbet. O 
întâlnire care-i făcea multă plăcere, observă Kate fără niciun pic 
de plăcere. 

— Ce surpriză! râse el, deschizând brațele pentru a primi la 
piept o minune mică orientală ce alergă spre el parcă de la 
jumătatea terminalului. 

Buzele ei roșii se uniră cu ale lui într-un sărut, dincolo de care, 
ochii femeii erau aţintiţi, ca ai unei pisici, asupra lui Kate, cu o 
privire rece. 

— Surpriză?! întrebă ea când acel sărut ce păruse interminabil 
se sfârși în cele din urmă. Adică, nu ești aici ca să ne întâmpini? 

— Cum puteam, din moment ce nu știam că veniţi?! 

— Dar n-au sunat de la birou? Când noi am telefonat din 
Townsville, ne-au spus că ești la fermă și că vor transmite mesajul. 

— Înseamnă că s-a întâmplat după ce-am plecat noi. Kate, ţi-o 
prezint pe Kim Lee, iar el este fratele ei, Ken, cel mai abil 
comerciant de piele de coarne de cerb din întreaga Asie. Kate este 
fiica lui Henry Lyle și a venit să ne ajute la fermă. 

Între timp se apropiase și Ken, un asiatic înalt, tânăr, care o 
salută pe Kate cu un zâmbet sincer, prietenos, în timp ce sora lui 

rămase destul de rezervată. 

— Bine, dar atunci de ce ești aici? 

— Ca să iau avionul spre Brisbane, aşa că, dacă vreţi să mergeţi 
și voi, grăbiţi-vă. 

— Da, sigur! 

După care începu să dea instrucţiuni în chineză fratelui ei, 
care se grăbi să le ducă la îndeplinire. Între timp, Kim Lee îl luă 
de braţ cu un gest posesiv pe Ben, lipindu-şi corpul de al lui. 

— Dar de ce pleci atât de repede? Au spus de la birou că 
intenționai să stai o săptămână. S-a întâmplat ceva? 

— Nu dau întotdeauna informaţii complete la birou ... spuse 
el aruncând o privire enigmatică spre Kate. Și-acum, să ne grăbim, 
dacă vrem să mai prindem avionul. 

Kim se-ntorsese deja, intenţionând să plece fără un cuvânt de 
rămas-bun, dar mișcarea ei îl eliberă pe Ben, care, luând-o prin 
surprindere pe Kate, o prinse de umeri și o sărută pe buze încet, 
cu tandreţea unei mângâieri. 

— La revedere, Kate. Data viitoare sper să stau mai mult. 

Plecă fără să mai privească în urmă, în timp ce Kim Lee îl luase 
din nou de braţ, cu un gest posesiv, revărsând din ochii ei negri 
venin în stare pură. Kate rămase pe loc, uitându-se lung, mirată și 
intrigată totodată, atât de adâncită în gânduri, încât pur și simplu 
tresări la auzul acelei voci blânde la urechea ei. 

— Domnișoară Lyle? Îmi pare rău că suntem atât de presaţi de 
timp acum, dar ne vom revedea, nu-i așa? 

Era Ken Lee. 

— Da, da, sigur, sper că da, murmură ea, parcă trezită dintr-un 

vis. 

Aşteptă până când avionul decolă, apoi se îndreptă încet spre 
maşină și, parcă tot atât de încet, conduse spre Nambour. 

Așadar, aceasta era Kim Lee. Nu erau greu de înteles 
comentariile lui Robyn, acum când o văzuse în persoană: 
frumuseţe și senzualitate, combinate într-o proporţie calculată cu 
un efect mai mult decât seducător — hipnotizant. 

În schimb, fratele ei părea un bărbat plăcut și manierat, atât de 
diferit de stilul la care începuse să se aștepte din partea lui Ben. 

Ben Croft ... oh, bărbatul acela cu o putere incredibilă de-a o 
face să-şi piardă cumpătul și ... inhibiţiile. Un bărbat ciudat ... 
Se-ntrebă ce-l determinase să-și schimbe planurile brusc, pentru 
că iniţial era clar că intenţionase să rămână mai mult la fermă. 
Și-apoi, sărutul lui neașteptat — ce scop o fi avut? S-o 
impresioneze? În niciun caz! S-o înfurie, probabil? Numai că nu 
simţea niciun pic de furie. Să se amuze? Era foarte posibil. Totuși, 
explicaţia cea mai plauzibilă era că vroia s-o facă puţin geloasă pe 
iubita lui asiatică. Iubită! Doar la acest gând, simţi cum i se 
strânge stomacul. Trebuia să recunoască sincer că nu reprezenta 
cine știe ce ameninţare în faţa acelei minunăţii exotice, dar atunci 
rămânea întrebarea de ce o privise cu atâta ură, dacă era atât de 
sigură de sine? 

"Oricum, nu mă interesează”, încercă ea să se convingă, ca și 
de faptul că prânzul pe care-l lua în unul din cele mai bune 
restaurante din Nambour, era mai plăcut decât cina pe care, fără 
îndoială, Kim Lee avea s-o ia împreună cu Ben. 

Părăsi restaurantul mai încrezătoare în propriile forțe, mai ales 

după privirile admirative ale multora din oamenii de afaceri care 
erau acolo. Cu toate acestea, tot drumul de întoarcere se gândise 
nu la aceştia, ci numai la Ben. Aproape ajunsese când își dădu 
seama că uitase complet de-a prospecta piaţa de lucru din 
Nambour. Cu ocazia asta, avea să ceară și părerea tatălui ei. 

Nu exista o universitate în Nambour, ci doar un Colegiu 
Tehnic, din câte îşi amintea. Părea destul de puţin probabil să 
existe vreun loc pentru un specialist în economie. Va verifica mai 
târziu, deocamdată ideea unei existente tihnite o atrăgea, deşi 
n-ar fi recunoscut aceasta pentru nimic în lume faţă de Ben. 

Abia după câteva zile abordă subiectul faţă de tatăl ei, iar 
reacţia lui nu era chiar cea la care s-ar fi așteptat. 

— Câteva luni de odihnă ti-ar prinde foarte bine, spuse el, 
repetând aproape identic cuvintele şi argumentele lui Ben. 

Nici nu încercă să se mai opună; îi făcea plăcere, deocamdată, 
viaţa liniștită și relativ lipsită de griji pe care o ducea, deși își 
dădea seama că nu poate continua așa la nesfârșit. 

— Aș fi mult mai fericit dacă ai mai aștepta puţin, Kate, spuse 
tatăl ei și sunt sigur că și Ben ar vrea același lucru. 

— Ce legătură are Ben?! strigă ea cuprinsă deodată de furie. 
Individul ăsta își închipuie că are drepturi depline asupra mea?! 

— E îngrijorat pentru tine, ce-i cu asta? Cred că ostilitatea asta 
între tine şi Ben este ridicolă! 

— N-ar exista nicio ostilitate dacă n-ar mai încerca să-mi 
conducă viața. Nu are altceva mai bun de făcut?! 

Mai târziu, fiindu-i mult prea rușine după această izbucnire, 
nu-l mai căută pe tatăl ei să-i ceară scuze, dar amândoi evitară, cu 

tact, să redeschidă subiectul angajării ei. 

Între timp, intrase deja în acea rutină lejeră: patrula în zori în 
compania lui Robyn sau a lui Bill, dar de cele mai multe ori 
singură, ajuta la diferite treburi în cadrul fermei, gătea cu 
schimbul cu Robyn. 

Era o existență aproape idilică și Kate începea să se simtă 
complet relaxată. Muncea împreună cu Bill și-l însoțea în țarcurile 
cu animale, în special seara, când căprioarele erau mai liniștite; 
învăță repede să le administreze medicamente atunci când era 
necesar și se împrieteni rapid cu câţiva din cerbii care, alături de 
măgari, ademeneau turmele pentru a fi mutate dintr-un padoc în 
altul. Totuși, cei mai buni prieteni rămaseră măgărușii și Kate își 
prelungea adesea patrularea din zori până spre prânz, inventând, 
sau participând la diferite jocuri pentru a-i amuza pe caraghioșii 
ei tovarăși. 

Puii de cerb își schimbară blăniţa cu pete roșcate pe măsură ce 
se apropia toamna, cu una cenușiu-cafenie, căpriorii tineri își 
purtau cu maiestuozitate podoaba de coarne și ciutele se 
pregăteau cu eleganţă de sezonul de împerechere. 

— Cel mai obișnuit mod de a ţine căpriorii sub control este 
folosirea tranchilizantelor, îi explică tatăl ei într-una din zile. S-au 
mai încercat și alte metode, atât în Australia, cât și în Noua 
Zeelandă, dar fără a se garanta succesul. Uite pentru ce este Bill 
de nepreţuit! 

Într-adevăr, Bill părea el însuși câteodată o sălbăticiune, după 
cum se mișca printre cerbi și căprioare incredibil de calm şi 
inspirându-le şi acestora același calm și încredere. 

— Ben este aproape tot atât de bun, continuă Henry. 

Așadar, Ben urma să se întoarcă, dar când? Zilele treceau şi nu 
dădea nicio veste, nici măcar un telefon, iar ea se trezea de multe 
ori gândindu-se la el. 

Kate nu numai că era, dar și arăta mult mai relaxată, iar 
formele ei se împliniseră atât cât să-i transforme trupul, din 
uscăţiv, în suplu, conturat de linii dulci care înlocuiseră 
unghiurile colțuroase. Descoperise un loc complet pustiu într-un 
golf, la care ducea o potecă acum abandonată, rămasă probabil de 
pe vremea când ferma era una de lapte. Era la o distanță de 
aproximativ o oră de mers pe jos și, de când ajunsese acolo prima 
dată absolut întâmplător, într-o plimbare prelungită, revenise în 
fiecare zi pentru a face plajă și baie în ochiul de apă format. Se 
simţea acolo ca la începutul lumii, izolată în timp și spaţiu și chiar 
considera poteca ei, crângul ei și mai ales, lacul ei. O invitase și 
pe Robyn, dar aceasta prefera să facă baie în mare, unde măcar 
ştia la ce să se aştepte din partea rechinilor, decât să traverseze 
tufișurile australiene, unde primejdiile i se păreau infinit mai 
mari. 

Nu se mai arăta foarte interesată de a găsi un serviciu. De fapt, 
tatăl ei abia așteptase să-i paseze întreaga responsabilitate legată 
de contabilitatea afacerii și tot ei îi revenea sarcina de a face 
aprovizionarea în oraș — asta pentru că lui îi displăcea, dar și în 
speranţa că astfel o putea face să întâlnească oameni noi. Ciudat, 
Henry nu se arăta deloc la fel de preocupat de a-i oferi și lui 
Robyn posibilitatea de a-și lărgi cercul social, iar aceasta, la rândul 
ei, părea să se simtă foarte bine în acea izolare. 

Ca printr-un acord tacit, ea și cu Robyn nu mai amintiseră 
nimic despre eventuala relaţie a celei de-a doua cu Henry. Ele 
două se înțelegeau atât de bine, încât Kate considera că-și 
exprimă astfel suficient de clar aprobarea faţă de orice aceștia doi 
ar fi hotărât. 

Henry Lyle își recăpătase culoarea din obraji și, complet 
restabilit, era din nou cel de altădată. Părea nu numai odihnit şi 
sănătos, dar și fericit, spre satisfacția tuturor. 

Dacă, însă, exista și altceva între ei în afara unei prietenii, asta 
era greu de spus, sau, cel puţin, nu i se arăta lui Kate. Henry era 
întotdeauna curtenitor faţă de Robyn, dispus să se amuze și să 
râdă împreună cu ea, o ajuta de multe ori la vase și petreceau 
mult timp împreună, dar fără alt semn care să indice vreo idilă sau 
un deznodământ romantic, ceea ce, oarecum, pe Kate o 
dezamăgea. 

"Nici măcar o contrazicere”, se gândea ea uneori. "Asta nu e 
dragoste; e plictiseală”. 

Această temere oribilă o făcu pe Kate să încalce promisiunea 
pe care şi-o făcuse ei însăși de a nu se amesteca, și să încerce să 
facă o aluzie pe care o crezuse foarte subtilă. Rezultatul a fost un 
hohot de râs din partea lui Robyn, urmat de o dojană blândă, dar 
fermă. 

— Draga mea, ești aproape tot atât de delicată în privința asta 
ca Ben; şi cam tot atât de nerăbdătoare, numai că tu ai scuza 
tinereţii. Tatăl tău şi cu mine ne înţelegem foarte bine, 
mulțumim. Știu că nu pare ceva foarte palpitant, cel puţin din 
punctul tău de vedere, dar încearcă să priveşti lucrurile prin 


88 SUSAN DOYLE 


prisma noastră. Tatăl tău a trăit aproape treizeci de ani alături de 
o femeie pe care a iubit-o foarte mult și pe care încă o mai 
iubește; îţi dai seama, nu e ca și cum ai închide un robinet. Iar eu, 
draga mea, sunt o persoană foarte prudentă. Poate că vorbesc 
mult și sunt foarte sociabilă, dar, pe dinăuntru, sunt la fel ca 
fratele meu. Sunt al naibii de precaută, de-asta nici nu m-am 
căsătorit până la vârsta pe care-o am, deși arăt destul de bine. 

— Mai mult decât bine! Robyn, n-am vrut să fiu indiscretă, 
dar... 

— Ba sigur că ai vrut să știi! râse Robyn. Sunt chiar măgulită că 
tii atât de mult la noi, încât te interesează. Dar, fă exact ca până 
acum — adică, nu interveni. La vârsta noastră, nu avem nevoie de 
niciun ajutor din afară. 

— Ai dreptate, îmi pare rău că, trecând peste orice, am deschis 
discuţia. Dar ... păreți atât de ... 

— Plictisiţi? Un cuvânt mai potrivit ar fi liniștiți. Deși, 
comparativ cu relaţia ta furtunoasă cu Ben, ar putea părea, 
într-adevăr, cam plictisitor. Apropo, acum cred că pot și eu să te 
întreb cum merg lucrurile între tine și Ben. 

— Of, mai bine tăceam! Cu toate că, pot spune cu toată 
sinceritatea, că între noi nu e nimic. N-am mai vorbit cu el de 
când l-am îmbarcat cu chinezoaica lui dulce. 

— Mai degrabă, o acritură. Dar cum a apărut? Ce făcea, îl 
pândea la aeroport, gata să-l înhaţe? Nu m-ar surprinde. 

Kate îi povesti detaliile, inclusiv despre sărutul de rămas-bun 
şi reacţia chinezoaicei. 

— Minunat! exclamă Robyn după ce se amuzară amândouă 

copios. Mă bucur că mi-ai spus; imi place să am cu ce să-l necăjesc 
pe Ben. 

— Nu! 

— Ba da! Fii atentă, poate vei învăţa ceva din asta! 

— Nu, nu poţi face asta! 

— Ce importanţă are?! Din moment ce spui că nu este nimic 
între voi ... Sau, poate că nu e chiar așa? Ai ajuns totuși la o altă 
concluzie în privința lui Ben? 

— Deloc! Pur și simplu nu vreau să fiu pusă într-o situaţie 
neplăcută. El nu înseamnă absolut nimic pentru mine. 

— Ah, Kate, nu te mai amăgi! E de-ajuns să auzi numele lui Ben 
ca să-ţi reiei rolul de văduvă îndurerată, care nu ţi se potriveşte 
deloc, deşi te străduiești mult. A trecut destul timp de la moartea 
soţului tău şi, dacă nu mă înșel, nu-i simţi lipsa câtuși de puțin. 

Cuprinsă din nou de sentimentul vinovăţiei, Kate își feri 
privirea, căutând să pună capăt conversatiei. 

— Nu, nu e adevărat, reuși ea să şoptească, neconvingător. 

Fără să ţină cont de acea slabă încercare de protest, Robyn 
reușise să schițeze o imagine cât se poate de precisă a acelei 
căsătorii oribile. În fata unei astfel de intuitii, Kate cedă și-și 
mărturisi întreaga vină — atât în privinţa morţii lui Wayne, cât și în 
privința faptului că, dezgustată de comportamentul acestuia, 
încetase de mult timp să-i fie o adevărată soţie. 

— Prostii! Prostii! Mă auzi, Kate? Ai făcut o greșeală — te-ai 
încurcat cu un ticălos și, când n-ai mai putut suporta și nu te-ai 
mai descurcat, pentru că erai prea tânără și naivă, ai început să-i 
dorești moartea şi, culmea, bestia a și murit. Și ce-i cu asta? Ce, îţi 

închipui că ai puteri supranaturale? Este cât se poate de clar că 
ti-a făcut viaţa un adevărat iad, iar acum îl laşi să te tortureze și din 
mormânt? Presupun că din cauza acestui complex de vinovăţie 
absolut ridicol, nu te apropii de Ben! Sau... ai ajuns să nu te mai 
poti considera în stare să ai o relaţie cu un bărbat în adevăratul 
sens al cuvântului?! Poate că nu poţi, dar n-ai cum să ştii dacă nu 
încerci! 

— Nu! Nu e așa! Știu că ... trebuie să învăţ să trăiesc cu acest 
sentiment al vinovăţiei, dar nu e vorba numai de asta. Cu Wayne 
eram foarte supusă, resemnată ... iar el, pur și simplu mă călca 
în picioare. Ei bine, n-am să mai fiu niciodată așa. Nu voi mai lăsa 
niciodată un bărbat să mă domine. Acum sunt poate la extrema 
cealaltă... 

Se întrerupse brusc, ca și când nu și-ar mai fi găsit cuvintele. 

— Şi nu poţi vedea o relaţie cu un bărbat puternic, dominant, 
ca Ben, decât de pe o poziţie de supunere și cedare?! Kate, biata 
de tine! 

Cu un gest matern, o îmbrăţișă, descătușând, dincolo de 
pavăza atât de fragilă de care Kate se înconjurase, un torent de 
lacrimi cu care aceasta își eliberă toată tensiunea acumulată în 
atâta timp de temeri și frustrări. Robyn o lăsă doar cât pregăti 
repede un ceai, după care, asigurându-se că nu era niciun pericol 
ca Henry şi Bill să vină, reluă discuţia, încercând s-o scoată din 
impas cu sfaturile ei. 

— Nu de bărbaţi puternici, cum e Ben, trebuie să te temi. Sigur 
că da, te va domina dacă-l lași, dar nu uita că el nu trebuie să 
dovedească nimic. Și-apoi, dac-ar fi vrut o femeie supusă, Kim Lee 

ar fi pus de mult mâna pe el. De fapt, cred că modul în care ai 
procedat cu el, sigur, făcând abstracţie de motivele care te-au 
determinat s-o faci, a fost cel potrivit ... Ei bine, poate cam prea 
dur... Dar cel putin, n-a rămas indiferent — nu poţi nega acest 
lucru. 

— Nu fi foarte sigură. Și nici nu contează foarte mult, pentru că 
nici măcar nu sunt sigură de sentimentele mele. Dar, presupun că 
l-am îndepărtat total. 

— Vom afla imediat, spuse Robyn privind pe fereastră, pentru 
că, dacă nu mă-nșel, tocmai vine. 


Capitolul 6 


— Nu! gemu Kate și urcă scările în fugă. 

Era și-aşa destul de rău că Ben venea neanunţat, dar asta mai 
lipsea, s-o vadă cu ochii roșii de plâns, ca să dea loc la fel de fel 
de întrebări. 

Deși rămase tot în blugi și cu aceeaşi cămașă, gândindu-se că, 
în definitiv, Ben nici nu S-ar fi așteptat s-o găsească altfel 
îmbrăcată, se strădui mai mult de zece minute să șteargă urmele 
lacrimilor, tamponându-și ochii cu apă rece, înainte să coboare 
din nou. 

Putea să nu se fi deranjat deloc, căci află de la Robyn că Ben 
nici măcar nu se oprise, ci merse direct la terenurile cu padocuri, 
mulțumindu-se să facă doar un semn de salut cu mâna, în trecere. 

— Nu mai fi atât de nervoasă. E un bărbat ca toţi ceilalți și, din 
moment ce și-a petrecut toată luna cu domnișoara Kung Fu, 
probabil că oricum n-o să-l mai intereseze vreo companie 

feminină normală. 

— Mulţumesc, Robyn, este exact ce aveam nevoie ca să-mi 
recapăt încrederea în mine. 

— Trebuie să fii realistă. Şi-n plus, ce-ţi pasă? Ai uitat că nici 
măcar nu-ţi place individul? 

— Te rog, Robyn, dacă vrei să mă necăjeşti, las-o pe mai târziu. 
Pentru astăzi mi-a ajuns — simt că nu pot îndura mai mult. 

— Ba poţi! Eşti tânără și rezistentă, așa că poţi. În plus, poți 
s-o iei ca pe o încălzire pentru ceea ce va urma, căci, dacă tu te-ai 
schimbat în această lună, e puţin probabil ca și Ben să se fi 
schimbat. Va fi la fel de fermecător și arogant ca întotdeauna. 

Chiar așa și era, când apăru după o jumătate de oră, îmbrăcat 
sport, dar cu haine scumpe. 

— Arătaţi superb, amândouă! spuse el zâmbind și sărutându-le 
pe rând. Cum am putut sta departe atâta timp, când aici, în 
sălbăticia asta, mă aștepta așa o minune! 

— Nici eu nu știu cum ai putut, comentă sec Robyn. 

— Nu fi sarcastică — nu e stilul tău. Dacă nu poţi să spui ceva 
amabil, mai bine nu spune nimic, uite, așa cum face Kate. Ce-i cu 
tine, Kate? Să nu-mi spui că ai rămas mută de uimire când m-ai 
văzut atât de frumos și fermecător! 

— De fapt, modestia ta mă uimește întotdeauna. 

— Ha, ha! Punct marcat de tine! Mă temeam că ești bolnavă și 
nu ne putem bucura de replicile tale. 

— Continuă așa și vei avea din plin. 

Ea însăși era surprinsă de plăcerea pe care acest schimb de 
cuvinte i-o făcea. 

— Îmi pare rău, dar nu pot chiar acum; sunt foarte ocupat. Mă 
duc să mă schimb și apoi merg afară, la Bill. Așa că să ştiţi, dacă în 
caz are cineva nevoie de mine ... deși nu mă aștept să aibă ... Ne 
vedem la cină. 

Fetele rămaseră privindu-se una pe cealaltă, dar nu comentară 
decât după ce Ben ieși. 

— Interesant ... Fii atentă, Kate, pune la cale ceva. 

— Adevărat?! 

— Cât se poate de adevărat! Acesta este Ben, așa cum l-am 
cunoscut în Noua Zeelandă, când își făcea drum în lumea 
afacerilor, aspirând mereu spre vârf. Are un as în mânecă și e 
hotărât să se amuze copios. Aproape se vedea cum îi creşte 
adrenalina. 

Kate rămase pe gânduri, nu prea dispusă să recunoască, nici 
fată de ea însăși, că, în afara adrenalinei, mai admirase încă multe 
alte lucruri la acea siluetă înaltă, numai mușchi. Era foarte posibil 
ca Ben să pună ceva la cale și tare se temea să nu fie ceva legat de 
ea. 

Cel puţin, era prevenită, încercă ea să se gândească, în timp ce 
se îmbrăca pentru cină. Alesese un caftan simplu, cu nuanţe de 
verde, în care se simțea deopotrivă bine şi apărată, deşi nici ea nu 
ştia prea bine impotriva a ce anume. 

Ben apăru purtând o cravată. Restul ținutei nu avea nimic 
deosebit — pantaloni și haină sport, dar cravata?! Categoric, era un 
semnal clar de avertizare. 

Bărbaţii de la Kathryn Downs obișnuiau să se îmbrace special 
pentru cină, dar ţinuta lor era sport, elegantă, cravata fiind 

decretată potrivită doar pentru nunţi, înmormântări și politicieni. 

Până și Henry Lyle, care jurase să nu mai poarte cravată din 
momentul în care renuntase la cariera în publicitate și se dedicase 
creșterii cerbilor, îl privi radicând întrebător din sprâncene. Urmă 
o a doua privire nedumerită, din partea lui Bill, care nu purtase 
niciodată în viaţă așa ceva. 

— Ce-i cu tine așa de elegant, domnule Croft? începu Robyn 
ofensiva, deși probabil își dădea seama că avea să piardă. 
Intenţionezi să ne convingi să ne facem asigurare pe viaţă, sau să 
ne vinzi cine știe ce? 

— Dar ce vi se pare curios? întrebă el cu un aer nevinovat. Sunt 
prea frumos pentru voi, sau ce?! Și nu e nici pe departe așa 
sofisticat ca rochia ta, sau a lui Kate, adăugă el evaluând cu 
siguranța unui cunoscător rochia scumpă a lui Robyn și 
învăluind-o pe Kate cu o privire nedisimulat senzuală. În cazul 
acesta, aş putea să vă întreb și eu ce intenţionaţi voi să vindeţi. 

— O mâncare nemaipomenită, în ceea ce mă privește. Nu știu 
Kate ... 

— Cafea, doi bani ceașca. 

— Așa ieftin?! Nu m-așteptam să-ţi evaluezi la atât de puţin ... 
talentele. 

— Nu-ţi trebuie cine știe ce talent ca să faci o cafea bună. Bei 
ceva? 

— Da, whisky cu apă, dar îmi pregătesc eu. Ce-ai mai făcut cât 
am fost plecat? Arăţi odihnită și te-ai mai îngrăşat — îţi stă bine. 

— N-am făcut mare lucru; ajut la ce pot. 

— Nu fi modestă, Kate, interveni tatăl ei. Poate pentru tine nu 

înseamnă mare lucru, dar mie mi-ai luat o mare povară de pe 
umeri ocupându-te de registrele contabile. 

— Aha! Să-nţeleg că nu ţi-ai luat serviciu! 

"După cum bine știi”, se gândi Kate, dar răspunse simplu: 

— Nu. 

— Nici măcar n-ai încercat? 

Arăta ca un tigru gata să sară asupra prăzii. 

— Nu, m-am gândit să-ţi ascult sfatul și mai întâi să mă 
odihnesc. 

Tremura de furie că recunoscuse acest fapt și se temea că era 
chiar răspunsul la care sperase el. 

— Bun! Se pare că, într-adevăr, ţi-a făcut mult bine. 

Kate așteptă să continue; parcă-l auzea spunând că ar fi bine 
să asculte sfaturile lui de acum înainte, dar, în mod surprinzător, 
Ben se mulțumi să dea din cap, satisfăcut, după care o lăsă să 
aştepte în zadar atacul lui şi începu să discute cu Henry. 

În timpul cinei, Ben se arătă deosebit de amabil, menţinând o 
conversaţie plăcută și împărținând complimente în dreapta şi-n 
stânga. 

— Dacă nu m-ar linşa Henry și Bill, v-aș lua să lansați un 
restaurant. Sau te-ai săturat de așa ceva, Robyn? 

— Nu neapărat. Dar depinde de ofertă. 

— Dar tu, Kate? Ce părere ai? 

— N-am încercat niciodată, așa că nu ştiu ce să spun, dar, cu 
Robyn, cred că m-ar amuza. 

— Atunci, poți să renunti! Dacă vrei să încerci, fă-o singură! 
veni în mod surprinzător comentariul destul de vehement din 

partea lui Henry. 

— Henry, n-am știut că te interesează ... 

Clipind repede din ochi, Robyn rostise aceste cuvinte cu un 
aer de ingenuă care-i dădea un farmec în plus. 

— Ei bine, e timpul să afli! 

Toţi de la masă își aruncară priviri curioase și satisfăcute, dar, 
după clipa de tăcere ce urmă în mod firesc, Ben schimbă cu 
diplomaţie subiectul, începând să povestească o întâmplare din 
Vietnam, sau Hong Kong... Kate nici nu-l prea asculta, atât îi era 
de plină inima de neașteptata bucurie a confirmării din partea 
tatălui ei a ceea ce până atunci doar bănuise. Se gândea că era un 
lucru minunat şi, de asemenea, și Ben procedase cu mult tact şi 
delicateţe. Aproape fără să-și dea seama, îi zâmbi acestuia fericită, 
cu recunoștință. 

Rămaseră mai puţin decât de obicei la cafea și lichior și, după 
ce Bill se scuză cu un zâmbet timid dar satisfăcut și se retrase, veni 
rândul lui Ben să preia iniţiativa și, ridicându-se vesel , o luă și pe 
ea de braţ. 

— Hai, Kate. Te ajut eu mai târziu la vase. 

O conduse repede afară, înainte ca ea să aibă timp să-și revină 
din mirare şi să protesteze. 

— Totuşi, ce-nseamnă asta?! şuieră ea printre dinţi, după ce 
ieşiră. 

— Dumnezeule, uneori înţelegi tare greu! Cu toate astea, nu 
cred să fi interpretat greșit zâmbetul tău de mai devreme. Chiar 
cu uluitoarea ta naivitate, tot ar fi cazul să înţelegi că trebuie să 
acorzi câteva momente de intimitate unor oameni care tocmai au 


98 SUSAN DOYLE 


ajuns într-un punct emoţional foarte sensibil! 

— Aha! 

— Vezi. ..?! Şi, din moment ce-ai reușit să-l smulgi pe tatăl tău 
din starea de apatie şi automulţumire, acum trebuie lăsat să-și 
redefinească poziţia. 

— Ah, ticălos încrezut, e opera ta! 

— Nu sunt deloc încrezut, draga mea, dar categoric sunt 
mulțumit — după cum și tu cred că eşti. În sfârșit, au făcut primul 
pas. 

— Dumnezeule, ce plăcere sadică pare să-ţi facă să organizezi 
vieţile altora! 

— Ce naiba insinuezi? Făceam doar complimente în legătură cu 
o masă excelentă. N-aveam de unde să știu ce-avea să iasă! 

— Da, da, te cred ... 

Kate se desprinse de el și-ncepu să meargă repede, pășind 
delicat pe tocurile înalte, dar avansând destul de mult. Ben o 
ajunse imediat din urmă, dar nu schiță niciun gest de-a o atinge, 
decât atât cât să n-o lase să cadă după ce se-mpiedică într-o 
ridicătură de pământ, după care îi dădu din nou drumul. 

Deodată, Kate se opri. Fusese o prostie să meargă atât de 
departe — era evident că, indiferent cât ar mai fi continuat să 
meargă, n-ar fi scăpat de el şi, în plus, o aștepta același drum 
înapoi, incomod de parcurs cu pantofii cu care era încălțată. Se 
rezemă de un stâlp de susținere al gardului padocului și privi cum 
vântul împrăștia norii pe cerul luminat de o lună aproape plină. 

— E frumos, nu-i așa? spuse el, urmărindu-i privirea și parcă 
citindu-i gândurile. 

— Într-adevăr, incredibil de frumos. 

— Ar trebui să fie Henry și Robyn aici; cred că ei au exact starea 
de spirit pentru un peisaj cu lună plină. Dar cred că ei spală vasele 
acum. 

— Glumeşti! 

— Facem pariu? Uite, dacă găsim vasele nespălate când ne 
întoarcem acasă, le spăl eu. 

— Şi dacă nu? 

— Atunci, mă ajuţi și tu. 

— E ridicol! izbucni Kate într-un hohot de râs. 

— Îhî... Dar așa e și viaţa, uneori. De exemplu, noi: stăm aici și 
ne certăm, când ar fi atâtea alte lucruri de făcut. 

Pe măsură ce-i șoptea aceste cuvinte la ureche, Ben își apropie 
buzele de gâtul ei, într-o atingere delicată ca o mângâiere. 

— Nu face asta! 

Nu făcu nicio mișcare de-a se feri de el, dar Ben încetă imediat, 
lăsând o senzaţie minunată, ce-i dădea fiori. 

— Ţi-e rece? Vrei să ne întoarcem? 

— Nu mi-e deloc rece. 

Nu vroia să se întoarcă, dar nu-i putea spune direct. De fapt, 
ar fi vrut ca el s-o sărute, dar nici asta nu i-o putea spune. ÎI auzi 
aprinzând o ţigară, pe care i-o întinse ei, cu un gest sigur, după 
care mai aprinse una şi pentru el. Așadar, nu avea s-o sărute, se 
gândi ea cu tristețe, supărată pe ea însăși — nici ea nu mai știa ce 
vrea. Rămaseră acolo, fără să vorbească, până terminară ţigările, 
apoi lui Kate îi atrase atenţia o oarecare agitaţie în padoc și 
imediat ochii i se măriră de groază când văzu singurul cerb cu un 

corn de la fermă galopând spre ei cu capul înainte, sfornăind și 
cu o privire diavolească. Imediat, se simţi trasă cu putere de braţ 
și înlăturată din locul în care, chiar în clipa următoare, cerbul își 
înfipse cornul. Animalul își scutură capul până se eliberă, apoi 
scoase un răget cutremurător. 

Kate se strânse la pieptul lui Ben, iar acesta o cuprinse cu 
brațele, protector. 

— Priveşte! 

Fără a se desprinde din braţele lui unde se simțea în siguranță, 
Kate întoarse capul să privească spectacolul neașteptat de crud: 
confruntarea dintre acel cerb şi-un căprior, în faţa unei asistenţe 
de ciute venite la chemarea răgetului cumplit al celui 
dintâi — domnul și stăpânul lor. Ar fi fost o confruntare de forțe 
inegale, dar totul se opri la nivel de tatonare și ameninţare, apoi 
animalele se îndepărtară şi, imediat, același gen de muget se auzi 
dintr-un padoc îndepărtat, unde probabil alți doi cerbi repetau 
acelaşi ritual. 

Kate încercă să se depărteze din braţele lui, fără a-și dori acest 
lucru, dar conștientă că trebuia s-o facă, dar Ben își apropie încet 
buzele de-ale ei într-un sărut tandru ce ruga să i se răspundă, fără 
a avea însă nimic poruncitor sau arogant. 

— Vezi, putem totuși deveni prieteni. 

Spusese aceste cuvinte pe un ton atât de blând și de tandru, 
încât Kate nici nu se putea supăra măcar. 

Se-ntoarseră încet, ţinându-se de mână, fără a vorbi. Pentru 
Kate, cuvintele erau de prisos; era din ce în ce mai sigură de ceea 
ce simţea, dar la fel de nesigură de sentimentele lui. Se temea, de 

fapt, că nici nu va ajunge vreodată să fie sigură în privința 
acestora. 

Acasă, înainte de a urca scările, o mai sărută o dată. 

— Este adevărat ce-am spus, Kate. Odihna a făcut minuni; arăţi 
superb. 

Rămasă singură în camera ei, nu putu să nu se-ntrebe de ce 
acea schimbare de tactică din partea lui, dacă pretindea că arată 
atât de minunat. Săruturile lui fuseseră mai degrabă 
prietenești. Dar chiar și așa, îi făcuseră plăcere, deși nu neapărat 
și stilul diferit. 

După o noapte destul de agitată, dimineața părea să-i aştepte 
cu o mulţime de treburi de făcut. Kate se trezi devreme, cu gândul 
la vasele rămase nespălate și cobori în bucătărie cât putu de 
repede. 

— Bună dimineaţa. Mă-ntrebam dacă-ţi vei mai aminti, veni o 
voce caustică dinspre masă. Ai promis că m-ajuţi. 

— Într-adevăr, aşa am promis... Sunt spălate vasele, nu-i așa? 

— E gata și cafeaua. Vrei? 

— Da, dar îmi pun eu. 

În drum, îşi trecu ușor, discret, mâna peste marginea 
chiuvetei — era rece. Cam prea rece, chiar, se gândi ea bănuitor. 

— Ei bine? 

— Ei bine, ce...? 

Deși se străduia să păstreze o figură serioasă, Ben nu putea 
ascunde în totalitate zâmbetul care-i juca în priviri. 

— Ai câştigat pariul, sau nu? 

— Ar trebui să ştii. 

— Înseamnă că n-ai de gând să-mi spui. Nu-i nimic, voi afla în 
cele din urmă. 

Intrarea lui Robyn şi a lui Bill, urmată, după o clipă, de-a lui 
Henry, le întrerupse conversaţia. 

— Kate o să întrebe cine a spălat vasele rămase de aseară, dar 
dacă-i spuneţi, sunteţi cu toții concediati! strigă Ben imediat cum 
îi văzu, înainte ca aceștia să reușească să spună măcar "Bună 
dimineaţa!". 

Henry se uită la Robyn, aceasta la Kate şi toţi, la Ben. 

— Cine a spălat vasele? întrebă Robyn în cele din urmă, 
nemaiputându-se abtine. 

— Evident că zâna cea bună, spuse Henry. 

Urmă o tăcere lungă, timp în care Kate îi privi atent pe fiecare 
în parte, sperând ca unul din ei să spună totuși ceva. 

— Sunteţi cu toţii imposibili! strigă ea exasperată, în cele din 
urmă, renunțând la orice speranță. 

— Mai bine imposibili decât concediaţi, mai ales atât de 
devreme dimineaţa, spuse Henry, așezându-se cu un aer obosit 
pe un scaun. Nici măcar nu-mi pasă cine a făcut cafeaua; tot ce mă 
interesează este cine o va turna în cești. 

— Sper că te simţi mai bine decât arăţi, spuse Ben. Astăzi vom 
avea mult de lucru; se pare că a început perioada rutului. Având 
în vedere rapoartele primite din Victoria, ar fi mai bine să mutăm 
toate animalele mai aproape de gardul din faţă. 

— Braconieri? rezumă Bill problema într-un singur cuvânt, deși 
păruse că nici nu ascultase până atunci. 

— Sper că nu. Până acum n-am avut probleme, dar din ce în ce 


ÎN SFÂRȘIT ACASĂ 103 


mai mulţi oameni au aflat despre noi și s-a făcut multă publicitate 
în ultima vreme problemelor din Victoria și New South Wales, așa 
că ne-am putea aștepta și noi să ni se-ntâmple. 

— Mai bine să mutăm căpriorii noaptea. 

Era cea mai lungă propoziţie pe care Kate o auzise rostită de 
Bill. 

— Cred că așa vom proceda, dar azi, toată ziua, va trebui să 
facem planul pentru această operaţie și să verificăm padocurile. 

— Chiar crezi că s-ar putea să avem necazuri? întrebă Henry. 
Suntem destul de izolaţi aici și e puţin probabil să atragem atenţia 
prea mult. 

— Să sperăm că va fi aşa, dar să nu uităm problemele cu care 
s-au confruntat în Victoria după legalizarea creșterii cerbilor. S-au 
înregistrat proteste din partea vânătorilor și, deşi mă-ndoiesc că 
în aceste ultime incidente au fost implicaţi vânători cu acte legale, 
genul acesta de manifestări se pot răspândi foarte ușor. 

— Nu înțeleg, spuse Kate. De ce s-ar opune vânătorii creșterii 
cerbilor în ferme? 

— E o poveste lungă, dar în esenţă se reduce la acuzaţia 
vânătorilor că astfel de ferme se constituie pe baza unor animale 
capturate din pădure, care ar trebui lăsate să se înmulțească în 
mod firesc, în sălbăticie. Într-o oarecare măsură au dreptate, 
având în vedere că în Australia nu se practică în exces vânătoarea 
de cerbi. Ceea ce par a uita ei este că, odată cu înfiinţarea acestor 
ferme, a crescut interesul pentru cerbi și căprioare la nivel 
guvernamental, iar programele pe termen lung care au început să 
fie elaborate pot avea repercusiuni favorabile asupra vânătorii. Se 

va ajunge în scurt timp ca pădurile să fie populate cu exemplare 
provenite din aceste ferme. 

— Problemele sunt de cu totul altă natură aici decât în Noua 
Zeelandă, interveni Robyn. Acolo, protecţia cerbilor din ferme 
este o problemă foarte serioasă; în sălbăticie, cerbii sunt cotaţi ca 
foarte dăunători şi au fost vânaţi în număr din ce în ce mai mare 
pe parcursul anilor, dar pe de altă parte aduc un câștig important 
în economie din punct de vedere al comercializării cărnii lor. 
Sunt unele țări care nu consideră carnea cerbilor de crescătorie 
ca vânat şi, în consecință, nu o acceptă. 

— Doar nu vreți să spuneţi că ar fi cineva în acest district care 
să intenţioneze să împuște cerbii noștri, spuse Kate 
neîncrezătoare. 

— N-aș fi atât de sigur, răspunse Ben. Nu există loc scutit de 
prezenţa unui huligan care, având o armă, e dispus oricând să 
împuște câte ceva. De aceea, cred că e mai bine să mutăm cât mai 
mulţi cerbi din apropierea șoselei, ca să înlăturăm tentatia. De 
asemenea, cred că ar fi bine să nu mai patrulezi dimineaţa 
singură, Kate. 

— Mi se pare cam exagerat. 

— Nu, sincer să fiu, nu e deloc o exagerare. Dar, ca să nu crezi 
că am ceva cu tine, vom supune la vot. 

Imediat ce bărbaţii plecară la lucru, Kate se grăbi să-i 
reproșeze lui Robyn. 

— Mulţumesc foarte mult! Nu m-așteptam la această lovitură 
din partea ta dată feminismului. Cum ai putut să votezi împotriva 
mea? 

— Poţi să fii cât dorești de feministă, răspunse Robyn calm. 
Votul meu n-a fost împotriva ta și în favoarea lui Ben, ci pur și 
simplu am votat astfel pentru că am fost de acord cu el. Sincer, 
cred că ar trebui să te simţi flatată pentru grija lui faţă de tine. 

— Grija e una, şovinismul, cu totul altceva. 

— Tot așa cum altceva e şi încăpățânarea. Nu te mai prosti şi 
ajută-mă la vase — dacă, desigur, nu contravine principiilor tale 
feministe. Nu lăsa ca astfel de idei să distrugă relaţia voastră — nu 
e sănătos. 

— Hmm, rămân la părerea că atitudinea lui e șovină. 

Cu toate acestea, o ajută la vase, descărcându-și furia pe o 
tigaie a cărei pată de grăsime se încăpăţâna să nu iasă. 

La prânz, încă mai păstra aceeași aversiune față de Ben, pe 
care încerca să şi-o exprime prin întreaga atitudine, în ciuda 
faptului că acesta practic o ignora, dar seara, în iureşul muncii în 
care erau antrenați cu toţii, păru să fi uitat toate neînțelegerile din 
timpul zilei. 

Animalele păreau să simtă starea de încordare a oamenilor și 
se arătau extrem de refractare la a se lăsa mutate acolo unde 
dorea Ben. Kate, cel puţin, se simţea total dezarmată. La un 
moment dat, încercând să ţină o barieră de plastic, alături de Ben 
și Bill, pentru a ghida cerbii spre un anumit padoc, tocmai când 
aceştia se aflau pe punctul de a intra, căprioara care conducea 
grupul se răzgândi brusc și toți o urmară înapoi de unde 
plecaseră, mulțumiți de farsa pe care-o făcuseră . 

— Este înnebunitor, şopti ea când luară o mică pauză pentru a 
se gândi cum ar putea să-şi îmbunătăţească tactica. Nu înţeleg de 

ce fac asta. 

— Pur și simplu din spirit de contradicţie, zâmbi Ben cu 
subînţeles, fără să pară deloc îngrijorat de eșecul lor. E mai bine 
să-i lăsăm acum și să ne ocupăm de turma de cerbi lăsată în grija 
măgarilor. Cel puţin, nefiind nicio femelă capricioasă printre ei, 
sunt mai ușor de manevrat. 

Ceea ce, spre dezamăgirea lui Kate, se confirmă. 

— Poate o fi din cauza parfumului meu, se plânse ea mai târziu, 
în drum spre casă, tristă pentru că nu fusese de prea mare ajutor. 

— Nu știu; mie îmi place parfumul tău. Dar, desigur, nu sunt 
cerb. 

— Eu întotdeauna am fost convinsă că ești, comentă Robyn și 
până şi Ben râse. 

Lui Kate, însă, nimic nu i se mai părea amuzant. 

Era atât de abătută, încât nu reuși să se odihnească bine în 
noaptea aceea, deşi, spre dimineaţă, se împăcase cu gândul că 
principala cauză ce-i aducea atâtea neplăceri era temperamentul 
ei. Cobori în bucătărie, hotărâtă să nu se mai enerveze. Tocmai 
terminase de făcut cafeaua când apăru Ben. 

— Pari strălucitoare în dimineaţa aceasta. Abia aștepți să mergi 
în patrulare împreună cu cineva? 

— Da, ar fi plăcut, rosti ea cu glas tare exact contrariul a ceea 
ce gândea. 

După care tăcură amândoi. La un moment dat, își dădu seama 
că Ben repeta ceva. 

— Te-am întrebat la ce te gândești; erai încruntată, aşa că 
trebuie să fi fost ceva destul de neplăcut. 

— Nimic important. 

— Adică, nu e treaba mea? Așa ești întotdeauna dimineaţa, 
tăcută? 

— Este cel mai bun moment al zilei, dar nu pentru discuții. 
Încerc să mă trezesc treptat, fără să trebuiască să mă gândesc prea 
mult la ceva. 

— Suntem ca un cuplu stereotip: stăm unul lângă celălalt fără 
să ne vorbim, pentru că nu avem nimic de spus, sau pentru că 
totul a fost deja spus. 

Kate avu o tresărire nervoasă, pentru că exact la același lucru 
se gândea și ea. 

— Din fericire, doar părem așa, continuă el. Spune-mi, Kate, 
erai aşa și cu soţul tău dimineaţa, sau obișnuiaţi să discutaţi la 
cafea? 

Cum putea să-i răspundă? Să recunoască în mod cinstit că 
parcă n-ar fi discutat niciodată cu Wayne, cu atât mai puţin 
dimineţile, când era cel mai morocănos? Da, își aducea aminte 
cum îl asculta dimineţile... de fapt, parcă nu făcuse niciodată 
nimic altceva decât să-l asculte. Wayne nu considerase niciodată 
că ar avea şi ea ceva de spus. Abia atunci își dădu seama că nu se 
mai gândise nici la Wayne, nici la căsnicia ei de zile în șir și cu 
siguranţă n-ar fi făcut-o nici acum, dacă n-ar fi pus Ben acea 
întrebare. 

— Nu, răspunse ea ambiguu, lăsându-l să dea orice interpretare 
vroia răspunsului ei. 

— Bine, atunci n-am să te mai supăr încercând să discut cu tine 
în timpul plimbării. Eşti gata? 

Ben își respectă promisiunea și o însoţi în patrulare fără să 
scoată niciun cuvânt, așa cum probabil credea că preferă ea. 
Fusese îngrozitor, căci și ea îl simţea că vrea să-i vorbească, să-i 
explice de ce se oprise în dreptul acelui gard, sau de ce se uita la 
un anume cerb, să-i împărtășească din gândurile lui. 

Când ajunseră acasă, Kate își dădu seama că atitudinea ei 
complet stupidă stricase plăcerea plimbării devenite astfel pur și 
simplu o direcţie comună parcursă alături de un străin. Era clar că 
ea, cel puţin, pierduse ceva important, fie chiar și șansa de a-l 
înțelege pe acest bărbat atât de complex. 

Și în timpul micului dejun Ben rămăsese la fel de tăcut, 
retrăgându-se apoi imediat în biroul lui, fără să-i dea ocazia lui 
Kate să-și ceară scuze, aşa cum intenționase. Cu atât mai puţin se 
ivise şansa de a-și repara gestul în timpul prânzului, cu toţi ceilalți 
de faţă. Imediat după ce termină de mâncat, Ben anunţă, fără vreo 
altă explicaţie, că merge în oraș și este posibil să nu se întoarcă la 
cină. Nu făcuse nici cea mai mică aluzie că ar dori să vină şi ea cu 
el. 

"Nici n-aş fi vrut", încerca ea să se convingă mai târziu, 
întinzându-se la soare pe stânca ei, în laguna ei, unde, pentru 
prima dată, se simţea îngrozitor de singură. La naiba cu individul 
acela! Oricum, nu-i mai trebuia niciun bărbat în viaţă şi în niciun 
caz unul ca Ben, cu care se certa tot timpul. Dar, chiar și așa, se 
simţea atrasă de el și era din ce în ce mai puţin sigură că era vorba 
doar de o atracţie fizică. Intră în apă, imaginându-și cum ar fi dacă 
ar apărea și el acolo și, pe măsură ce încerca să găsească formula 
cea mai potrivită cu care să-l întâmpine, se lăsă total în mrejele 

fanteziei: ce-ar face și ce-ar spune în continuare, și parcă simţea 
din nou atingerea buzelor și mâinilor lui. 

"Dumnezeule!" strigă cu voce tare. "Sunt pe jumătate 
îndrăgostită de el!" — un gând hipnotizant de ademenitor și, în 
același timp, ce-i provoca o stare de alertă, ca în fața unei 
primejdii. Închise ochii și-și îngădui câteva clipe de visare, 
imaginându-se chiar atunci și acolo, alături de el. Când deschise 
ochii, văzu ... un șarpe. Nu era mare și înota inofensiv, dar o 
sperie îngrozitor. 

Un șarpe ... un şarpe în grădina ei. Să fie oare un semn 
profetic? Se-mbrăcă și porni spre casă, simțindu-se dintr-o dată 
abătută, trădată și vulnerabilă. Acum, când își definise clar 
sentimentele, avea să-i fie și mai greu să se afle în preajma lui; 
trebuia să-și stăpânească emoţiile, ceea ce nu-i va fi deloc uşor. 

Ajunse în faţa casei și se opri, nedumerită: o mașină luxoasă 
era parcată în dreptul verandei, deşi nu așteptau oaspeți. 
Uitându-se mai atent pe verandă, îi văzu pe Henry și pe Robyn 
întreţinându-se cu un alt cuplu: Ken și Kim Lee. 

Kate simţi un gol în stomac. Era foarte posibil ca profeția 
șarpelui să se fi împlinit. 

Ceea ce era și mai surprinzător, Ben continua să lipsească. 


Capitolul 7 


— Domnișoară Lyle! Ce plăcere să vă văd! o întâmpină Ken cu 
mâinile întinse, zâmbind sincer. 

— Domnișoară Lee! Bine aţi venit la Kathryn Downs! spuse 
Kate, cu un zâmbet forţat, după ce dădu mâna cu Ken. 

I se răspunse la limita politeţei, cu un zâmbet fals. 

— Kim tocmai spunea că, fiind prin zonă, s-au hotărât să 
accepte invitaţia lui Ben de a petrece aici câteva zile, explică 
Robyn, căreia i se citea în priviri că nu credea nimic din toată 
povestea asta. 

— Foarte bine, este suficient loc. 

Kate se-ntreba cât va reuși să acţioneze ca amortizor între 
Robyn și chinezoaică. Dacă aceasta din urmă părea cu totul 
insensibilă la primirea forțat-călduroasă ce i se făcuse, fratele ei, 
în schimb, se dovedea mult mai sensibil la subtilitatea nuanţelor, 
dincolo de cuvintele formale rostite. Dar, după toate aparențele, 

el nu era decât simplul executant al ordinelor şi dorințelor surorii 
lui. Și, la momentul respectiv, dorința lui Kim Lee era foarte clară: 

— Unde este Ben...ton? întrebă ea pe un ton muzical. Mă 
aşteptam să fie aici. Sper că nu e iar Brisbane, sau cine știe unde 
în altă parte? 

— A plecat în oraș şi a spus că s-ar putea să nu se întoarcă la 
ceai. Bănuiesc că are o iubită pe undeva, explică Robyn, spre 
amuzamentul lui Kate. 

Pentru o clipă, Kim Lee se schimbă la faţă, apoi își recăpătă 
imediat controlul. 

— Nu, nu cred... Cred că are ... alte interese. 

— Și eu, interveni Henry, bucuros să scape din atmosfera aceea 
tensionată. Trebuie să verific padocurile, printre altele. Vii cu 
mine, Ken, sau rămâi să aştepţi cu doamnele? 

— Mi-ar face plăcere să vă însoțesc, ar fi pentru prima dată când 
văd ferma. Permiteţi-mi doar să-mi schimb îmbrăcămintea. 

Și Ken părea la fel de dornic să scape de acolo. 

— Robyn, te rog, fă un ceai, iar eu le voi arăta oaspeților noștri 
camerele lor. 

Sfidând orice prudenţă, parcă special aruncându-se în acest 
joc periculos, Kate îi repartiză lui Kim Lee camera de lângă cea a 
lui Ben, iar lui Ken, una ceva mai departe. 

În definitiv, dacă Ben se simțea atât de atras de acea păpușă 
orientală, cine era ea să-i stea în cale?! Teoria era perfect valabilă, 
dar trebuia să dea dovadă de voinţă ca s-o aplice. 

Kim Lee nici măcar nu încercă să ascundă faptul că nu e 
dispusă să converseze cu gazdele și, pretextând o durere de cap, 

imediat după ce bău ceaiul, se retrase în camera ei. Era clar că ea 
pusese la cale acea vizită să-l vadă pe Ben, sau poate și să vadă 
exact despre ce era vorba, la faţa locului. 

— Ei, ce spui de surpriza asta? şuieră printre dinți Robyn, când 
rămase singură cu Kate, să pregătească masa. Cum naiba poţi să 
fii atât de politicoasă? 

Entuziasmul cu care ascuţea cuțitul de bucătărie pe măsură ce 
vorbea îi exprima perfect indignarea. 

— Ce altceva putem face decât să fim amabile cu ea?! În 
definitiv, e oaspetele lui Ben. 

— Oaspetele lui Ben pe naiba! Nu e oaspetele nimănui. Poţi 
să-ţi închipui că Ben ar invita pe cineva, decât așa, la modul foarte 
general și vag, fără să te anunţe?! În niciun caz! 

— Acum, din moment ce a venit, faptul e consumat. 

Singura satisfacţie a lui Kate a fost când Ben telefonă chiar la 
ora cinci și-l anunţă de oaspeţii sosiți, înainte ca el să spună că nu 
vine la ceai. 

— Fraţii Lee? La noi?! 

Era cât se poate de evident că mirarea lui era sinceră, nu doar 
mimată; în niciun caz nu-i aștepta. Satisfacţia lui Kate, totuși, nu 
dură mult. 

— Ei, asta schimbă puţin lucrurile. Mă-ntorc într-o oră, dacă 
puteţi aştepta cu cina până atunci. 

— Sigur că da. Nu intenționam să servim masa decât la șapte, 
așa că nu te grăbi. 

— Nu-ţi face griji pentru mine, Kate. În general, nu risc, mai 
ales când conduc. 

— Nu e treaba mea să-mi fac griji pentru tine, răspunse ea 
răutăcios, ca apoi să regrete imediat. 

— Asta-mi place enorm la tine — firea ta binevoitoare. Ne 
vedem într-o oră; nu face vreo nesăbuință până ajung și eu. 

— Nu fac niciodată nimic nesăbuit, spuse ea pe un ton semeț, 
dar el deja închisese. 

Migrena lui Kim Lee dispăru ca prin minune când mașina lui 
se auzi în faţa casei, îi ieși în întâmpinare, încă înainte ca acesta să 
oprească motorul. 

— Uite- o cum se năpusteşte asupra lui! comentă Robyn sec. 

Pe Kate, însă, o interesa mai mult reacţia lui Ben, iar când 
acesta se aplecă s-o sărute, Kate își întoarse privirea de la ei, ca şi 
cum durerea ei ar fi devenit insuportabilă. "Nu-l iubesc", șopti ea 
ca pentru sine. Dincolo de orice cuvinte, ştia că e îndrăgostită 
nebunește de Ben și ... judecând după reacţia acestuia faţă de 
Kim, lui nu-i păsa deloc. 

Rămase în bucătărie, fără să-l mai salute și doar înainte de 
masă se strecură neobservată în camera ei să se schimbe. 
Problema era cum să se îmbrace. Ar fi fost tentată să se întoarcă 
tot în blugi și tricou și chiar ar fi făcut-o, dacă n-ar fi fost convinsă 
Că tatăl ei s-ar fi supărat. Era hotărâtă să nu pară că e la concurență 
cu Kim Lee, așadar alese o rochie simplă, neostentativă, dar care 
îi punea în evidență pielea din ce în ce mai bronzată. 

Când cobori în living, rămase surprinsă de standardul de 
eleganță afișat. Robyn se îmbrăcase în negru, doar cu bijuterii 
care să creeze un contrast, iar Kim Lee era cu o rochie sexy ce-i 
lăsa spatele gol. Surpriza cea mare venea din partea bărbaţilor: 

Ken revenise la costumul negru, elegant, tatăl ei avea o notă de 
eleganţă în plus decât de obicei, iar Bill, în costum și cu o cravată 
care părea să-l sufoce, arăta de parcă se pregătea pentru o ocazie 
unică. Surpriza cea mai mare o produse Ben, care apăru îmbrăcat 
sport, ca de obicei, ba chiar cu niște pantaloni mai vechi şi mai 
comozi decât şi-ar fi pus, poate, în mod normal, ceea ce era destul 
de ciudat și nu în stilul lui. 

Kim Lee era, evident, în centrul atenţiei bărbaţilor și, după 
cum se vedea pe chipul ei, savura fiecare clipă, manipulându-și 
publicul care o adula cu măiestria unei actriţe desăvârșite. 

— Bună, Kate! o întâmpină Ben cu un zâmbet. Stai jos şi-ţi 
pregătesc ceva de băut. Noi suntem deja la al doilea pahar. 

— Mulţumesc, mă servesc eu. Mai doreşte cineva? 

— Da, mulțumesc, se auzi glasul ca de clopoțel al lui Kim, 
întinzând paharul spre Kate cu un gest ca de la stăpână la 
servitoare. 

Kate zâmbi cu amabilitate şi-i servi pe toţi, pășind încet, ca 
prin vis, fără să ştie prea bine ce i se spune, sau ce răspunde. Ea 
însăși își umplu un pahar, apoi un al doilea și, când era pe 
punctul de a se servi a treia oară, Ben îi luă paharul din mână cu 
un gest ferm. 

— Mai lasă ceva loc și pentru vinul din timpul mesei, şopti el 
blând, dar fără să lase loc la comentarii. 

— Ai dreptate, recunoscu ea, ca, imediat după ce el se-ntoarse 
cu spatele, să bea până la fund și cel de-al treilea pahar, deși avea 
senzaţia clară că el știa. 

Din fericire, Robyn o trase în bucătărie, pentru a începe să 

servească. 

— Ah, femeia asta mă înnebunește! izbucni imediat Robyn. 
Ben...ton! Dacă o mai aud o singură dată, simt că vărs ... sau vărs 
o farfurie peste ea! Nu știu cum de n-ai făcut-o până acum! Sau 
aștepți să te îmbeţi ca s-o faci?! 

— Lasă-mă, Robyn! Nu mai beau și, oricum, nu mai merită 
discutat. 

— Treaba ta! 

Cina a fost un adevărat succes, recunoscut de toată lumea, 
inclusiv de Kim Lee, care se angajă imediat într-o discuţie de artă 
culinară cu Robyn, în timp ce fratele ei, care se dovedi un 
interlocutor foarte plăcut, se întreținea cu Ben, fiind evident că-i 
lega o lungă prietenie. 

Când toţi se retraseră în living, la cafea și lichior, Kate putu să 
se strecoare neobservată și să se refugieze în bucătărie. Începuse 
deja să spele vasele, încercând, singură acolo, adâncită în 
gânduri, să se consoleze pentru dragostea ei neimpărtăşită, când 
vocea lui Ben o făcu să tresară. 

— Te ascunzi? Nu e deloc stilul tău. Te ajut și eu la vase. 

În timp ce vorbea, Ben luase deja un şervet. 

— Nu te deranja. Îmi amintesc că-ţi datoram un spălat de vase. 
Te rog, du-te și ai grijă de oaspeţii noștri. 

— Ai noştri?! Din câte îmi amintesc, nu prea am niciun amestec 
în toată povestea asta. 

— Nu fi ridicol! izbucni ea, întinzând o mână plină de săpun ca 
să recupereze şervetul pe care el deja îl luase. 

— Acum, cine e ridicol...?! Kate, nu mai fi atât de 

circumspectă, mereu în defensivă! Nu-ţi stă bine. 

— Încetează de a-mi mai spune ce e bine şi ce nu pentru mine. 
Sunt perfect capabilă să-mi conduc viaţa fără sfatul și ajutorul tău. 

— Da, dar te şi bucuri de viaţa dusă astfel? 

— Da, eram mulțumită înainte de a te întâlni pe tine. 

— Da, da, sigur ... Kate Lester, parcă, nu-i așa? Văduva veselă. 
Atât de veselă, încât nici n-a așteptat ca soţul ei să fie coborât în 
mormânt ca să-și schimbe numele. 

Kate nu-și dădea bine seama dacă în vocea lui era sarcasm sau 
dispreț, dar ridică furioasă mâna ca să-l plesnească și ar fi reușit 
dacă Ben nu s-ar fi ferit la timp. 

— Calmează-te! Nu uita că s-ar putea să-ți răspund în același 
mod. 

— Pleacă, te rog. Sunt sigură că dincolo e cineva care abia 
te-așteaptă, pe când eu nu doresc prezenţa ta. 

— De ce? Fiindcă nu te las să joci rolul de feministă? Nici nu 
ti-ar plăcea! 

— Lasă-mă, te rog. 

— Biata de tine ... ai avut atâtea probleme, nu-i așa? 

Cu o atingere uşoară, ca de aripă de fluture, îi mângâie ceafa, 
făcând-o să tremure, înfiorată. 

— Nu, te rog, nu face asta. 

Ben se opri, sau cel puţin, așa crezu ea, pentru o clipă, atât de 
uşoară era mângâierea lui. În cele din urmă, își adună tot curajul 
ca să-l privească. 

— De ce m-ai minţit, Kate? 

Despre ce minciună vorbea? Și de ce nu înceta s-o mângâie?! 

— În legătură cu soțul tău, continuă el, cu căsnicia ta, dacă vrei 
s-o numești astfel. 

— Niciodată ... 

Apoi se întrerupse brusc; oare ce ştia? 

— Ce vrei să spui?! 

— Vreau să spun că te-ai chinuit atât de mult să mă convingi că 
ai avut o căsnicie fericită, când, de fapt, soțul tău era un afemeiat 
care ţi-a transformat viaţa într-un iad. 

— Şi, mă rog, cine spune asta? 

— Tatăl tău, printre alții. Dar cum ar fi fost posibil ca părerea 
lui să nu fie obiectivă, am mai ascultat și alte păreri. 

— Nu ştiu la ce te referi. 

Ştia însă foarte bine și tocmai de aceea era atât de 
înspăimântată. 

— La naiba! Tonul lui devenise acum mai aspru, ca și cum 
începea să-și piardă răbdarea, sau poate exista o oarecare 
frustrare faţă de încăpăţânarea cu care ea insista să se ascundă de 
el. Nu uita că sunt om de afaceri internaţional și cunosc multă 
lume, chiar în Melbourne. 

— M-ai verificat?! 

Nu-i venea să creadă, dar, în același timp, din vârtejul de 
gânduri ce-i asalta mintea, se formau zeci de întrebări alarmante: 
chiar o făcuse? Asta însemna că știa totul despre Wayne, despre 
circumstanţele morţii lui, despre tortura anchetei?! 

— Cu foarte mare discreţie, o asigură el, fără însă a reuși s-o 
liniștească. Destul ca să aflu ce fel de om era și cu ce se ocupa în 
noaptea în care a murit. 

— Cum ... Cu ce drept ai făcut asta? 

— Vroiam să ştiu, iar tu refuzai să-mi spui. N-are importanţă. 
Ceea ce vreau să știu este de ce ... 

— Nu are importanță?! Te foloseşti de relaţiile pe care le ai 
pentru a pătrunde în intimitatea mea, pentru a face investigații și 
spui că nu are importanţă? Eşti cea mai josnică ființă pe care am 
întâlnit-o vreodată! Pentru că nu ţi-am căzut la picioare și nu 
m-am arătat impresionată de zâmbetul tău, te-ai simţit jignit și, 
bineînţeles, vina nu putea fi în niciun caz a ta! Bietul Ben! Nu i 
s-a făcut pe plac și s-a bosumflat! Nu putea înţelege cum de o 
văduvă disponibilă nu era dispusă la o partidă de sex, la comanda 
lui, aşa că a început o anchetă asupra ei! Credeai că, după trei 
luni, voi fi atât de disperată, încât să mă arunc în brațele primului 
bărbat? Ei bine, să-ţi spun ceva, domnule care te crezi irezistibil: 
prefer să fiu singură mult mai mult timp, nu doar trei luni, și am 
avut oferte mult mai bune decât ce-mi oferi tu, pe care le-am 
refuzat. Iar tu ai îndrăzneala să-l critici pe Wayne! Cel puţin, el 
n-a trebuit să recurgă la fel de fel de tertipuri pentru a mă 
determina să fac dragoste cu el. Tăcu doar câteva clipe, încercând 
să se stăpânească și să-și recapete suflul, ca imediat, văzându-l că 
vrea să spună și el ceva, să înceapă din nou să strige. Să nu spui 
niciun cuvânt! Nu mai vreau să mai aud de la tine nimic, 
niciodată! Nu însemni nimic pentru mine, absolut nimic; nu te-aș 
accepta nici dacă ai fi singurul bărbat în viaţă! Nu ești decât un 
individ abject, lipsit de caracter — un gunoi! E clar? 

Cu maxilarul încleștat, rigid ca o statuie cioplită în piatră, Ben 
continua să tacă. Păru o eternitate până când vocea lui Kim Lee se 

auzi din prag. 

— Ben...ton? Ah, aici erai! Mi-ai promis că mergem la plimbare! 
spuse Kim cu o voce mieroasă, intrând deja în bucătărie, fără să-i 
pese că momentul nu era deloc potrivit. 

— Foarte clar, dădu Ben răspunsul cu întârziere, cu o voce care 
suna de parcă venea dintr-un cavou. Scuză-mă, scumpa mea, se 
adresă el apoi lui Kim. Vroiam s-o ajut pe Kate, dar se pare că 
preferă să lucreze singură. Aruncă pe masă şervetul pe care-l 
pregătise pentru a şterge vasele, apoi cuprinse cu brațul talia 
subţire a lui Kim. Vino să privim stelele, să vedem dacă nu au 
vreun mesaj pentru noi. 

Kate rămase pe loc, stăpânindu-și lacrimile până la plecarea 
lor, apoi, din nou singură, constată cu surprindere că lacrimile 
parcă secaseră, lăsând în locul lor o senzaţie de gol imens, un fel 
de hău oribil, negru, generator de frig. Încercă să-și concentreze 
toată energia pentru a înălța, din ruine, un zid de apărare în jurul 
locului în care altădată fusese inima ei, astfel încât, când Robyn 
intră după câteva minute, reuși să-i răspundă cu o aparenţă de 
calm. 

— Aici erai, Kate? Puteau aștepta vasele! 

— Şi-aşa mă cam plictisea conversaţia. 

— Parcă şi Ben vroia să vină aici ... 

— S-a dus să se plimbe cu Kim Lee, răspunse ea, mândră că 
nu-i tremura vocea. 

— Daa, înţeleg ... 

Bineînţeles că nu înţelegea și Kate n-avea de gând s-o lase nici 
pe ea, nici pe nimeni altcineva să înțeleagă. 

— Vino mai bine înapoi; toți au întrebat unde ești. N-ar fi 
trebuit să pleci. De fapt, Kim Lee nu e chiar atât de rea precum 
pare, când are un comportament normal; cât despre fratele ei ... 
este o persoană cât se poate de plăcută. 

— Da, şi mie mi se pare la fel. 

Kate reuși, deși cu greutate, să facă faţă și să participe la con- 
versaţia generală, iar în momentul când Ben se întoarse cu fru- 
moasa lui parteneră de plimbare, al cărei chip radia de triumful 
atâtor sărutări, se scuză imediat şi se retrase în camera ei. 

Zorii îi strecurară în suflet o nouă teamă: urma să meargă în 
controlul de dimineaţă cu Ben. Nu, în niciun caz! N-avea decât 
s-o ia pe Kim — nu numai în patrulare, chiar de tot şi să nu se mai 
întoarcă niciodată la Kathryn Downs. 

Imediat își dădu seama că, de fapt, nu Ben, care avea un rol 
atât de important la fermă și în parteneriat, era cel ce trebuia să 
plece de acolo, ci ea însăși. I se strânse sufletul la gândul de-a 
părăsi acel loc idilic, dar ar fi fost o prostie din partea ei să 
rămână. Chiar dacă Ben nu o iubea, între ei exista totuși o 
puternică atracţie fizică pe care n-o putea ignora; ori, ce-ar fi 
însemnat asta? Cu siguranță, ar fi devenit un fel de divertisment, 
o anexă a dormitorului liber pentru fiecare nouă venire a lui la 
fermă din călătoriile de afaceri. Își promise că aşa ceva n-avea să 
se-ntâmple niciodată! 

Când a fost sigură că Ben plecase deja în patrulare, cobori în 
bucătărie şi, chiar când termină de băut cafeaua, apăru și Robyn, 
și începură amândouă să pregătească micul dejun pentru toată 
lumea. 

— Mă-ntreb cine va cobori atât de devreme la masă, având în 
vedere cât de târziu s-a stat aseară. Sper că nu te-am ţinut trează 
cu gălăgia noastră. 

— Nu, nu, deloc. Ce planuri au azi? 

De fapt, nu-o interesa decât cum să facă să-l evite pe Ben. 

— Nimic special, din câte știu. Cred că Ben va merge cu Kim şi 
cu fratele ei să le arate ferma. 

— Atunci, sper că nu te superi dacă n-am să stau aici. Mă 
gândeam să merg în oraș. 

— Nu poţi să amâni până mâine, ca să vin și eu? 

— Da, sigur. Atunci, am să merg să mă plimb, sau să fac o baie. 

— Eviti cumva pe cineva? 

— Pe toată lumea. Cred că m-am obișnuit atât de mult cu 
singurătatea, încât chiar și două persoane în plus mi se par foarte 
mult. 

Era o scuză ciudată, dar Robyn nu comentă nimic, 
mulțumindu-se s-o privească pe Kate ca și cum ar fi încercat să 
descopere ce se petrece fără să mai întrebe. 

— Nu mă mai privi așa! Trebuie să iau o hotărâre importantă și 
vreau să fiu singură, să mă gândesc, asta e tot. 

— Nu e cazul să fii tot timpul în defensivă, spuse Robyn ca un 
ecou al cuvintelor lui Ben. 

Din fericire, apăru Bill Campbell și, după câteva clipe, Henry, 
ceea ce le făcu să-și întrerupă conversaţia. 

— Tată, aş putea discuta ceva cu tine după micul dejun? întrebă 
Kate, sub impulsul unei hotărâri de moment. 

— Desigur. 


122 SUSAN DOYLE 


Pentru moment, Henry nu puse nicio întrebare, lăsând aceasta 
pentru discuţia din biroul lui. 

— Să auzim, Kate. Doar nu-ţi închipui că păcălești pe cineva, 
mai ales pe bătrânul tău tată. 

— Mă gândeam să plec nu peste mult timp... adică ... nu pot 
rămâne aici la nesfârșit ... nu prea mai am ce să fac...Nici tu n-ai 
nevoie de două femei care să aibă grijă de tine. Dar, de data 
aceasta, n-aş merge chiar atât de departe, cum e Melbourne, ci 
doar până la Nambour, dacă găsesc ceva de lucru acolo... sau la 
Brisbane, care e la distanţă doar de câteva ore. 

— Da, înțeleg 

Kate își dădea seama că nu înțelegea, ci doar încerca să 
privească drept în sufletul ei cu ochii săi obosiţi, dar, cel puţin, 
încerca s-o facă delicat. 

— Da... trebuie să fie plictisitor, comparativ cu viaţa de la oraș. 

— Deloc! Sincer, îmi place mult aici. Atâta doar că îmi lipsește 
activitatea cu care eram obișnuită şi ... 

— Sper că nu iei această decizie din cauza lui Robyn ... sau a 
mea și-a lui Robyn... 

— Sunt cum nu se poate mai fericită pentru voi. Nu, să nu te 
gândești că nu mă simt bine aici, sau ... ei, ştii și tu ... 

— Tare mult aș vrea să știu, oftă el. Dar cred că trebuie să-ţi 
găsești singură drumul. Am sperat, însă, că acesta va fi și căminul 
tău, așa cum este pentru mine. 

— Va fi, îţi promit. De-asta nici nu vreau să mă mut prea 
departe, ca să pot veni în weekend, sau în vacanțe. 

— Sau ori de câte ori Ben nu e aici, nu-i așa? 


ÎN SFÂRȘIT ACASĂ 123 


— Ei, da, e și aceasta o cauză...Nu ne înţelegem foarte bine, 
după cum probabil ai observat. 

— Da, mai ales de când a apărut micuța chinezoaică. Trebuie 
să-ţi spun că nu m-aș fi așteptat niciodată să-mi văd fiica atât de 
măcinată de gelozie și de vanitate ... În sfârșit, n-am de gând 
să-ncep să-ți fac morală. Fă așa cum crezi de cuviință. 

— Stai puţin! Nu poţi face o astfel de afirmaţie, fără să dai o 
explicaţie. Ce-ai vrut să spui prin "vanitate"?! 

— Mă bucur că nu protestezi și referitor la gelozie. Da, cred că 
ai trecut de la o extremă la alta: de la a fi dominată la maximum, 
la a te simţi eliberată la maximum. Când ai venit aici, încă erai sub 
efectul morţii lui Wayne. În ultimul timp, văd că teama faţă de 
forța lui Ben fac ca reacţiile tale să frizeze ridicolul. Personal, mă 
mir că-ți mai acordă atenţie, pentru că eu, în locul lui, n-aș 
face-o. 

— Nici Robyn nu mi se pare prea supusă, ripostă Kate, 
încercând să-și ascundă în spatele acestui contraatac propria 
tulburare. 

— Categoric că nu, dar ea e absolut sigură de ea ca femeie, ca 
om. Pe când tu, draga mea, nu! Sau, dacă în caz mă înșel eu, 
atunci nu lași deloc să se vadă acest lucru. 

— Nu este adevărat! N-ai niciun motiv să spui asta doar pentru 
că nu mă înţeleg cu Ben, mai ales că toată lumea încearcă să mă 
împingă spre el. 

— Dacă nu te înţelegi cu el, asta e pentru că te străduiești prea 
mult să-ţi mentii independenţa şi eşti prea oarbă ca să vezi că te 
lupti să aperi ceva ce n-a fost niciodată pus în pericol, de fapt. Nu 

ştiu de ce te încăpăţânezi să joci un rol care nici măcar nu ţi se 
potriveşte. Ai uitat să fii tu însăţi. 

Ai uitat să fii tu însăţi. Cuvintele tatălui ei îi reveneau chinuitor 
în minte, în timp ce mergea spre oaza ei de liniște. Să fie adevărat? 
Nu, sigur că nu. Apoi, o cuprindea din nou îndoiala. Categoric, 
contactul cu Ben scosese la iveală un aspect agresiv al 
personalităţii ei, dar începea să se-ntrebe acum dacă nu cumva 
era doar o încercare instinctivă sau subconștientă de-a opune 
rezistenţă la atracţia pe care el o exercita asupra ei. Sau poate era 
o reacţie la moartea lui Wayne și la sentimentul propriei ei 
vinovăţii? Putin probabil, pentru că nu se mai gândise de 
săptămâni întregi la scurta dar oribila ei căsnicie. Abia acum se 
gândea din nou și, ciudat, parcă privea printr-o fereastră aburită. 
Sigur, erau câteva amintiri clare, atât frumoase, cât și urâte, dar 
cea mai mare parte a acelei perioade din viaţa ei i se părea ca un 
vis, ca și cum totul se întâmplase altcuiva. Îi venea greu până chiar 
și să refacă portretul lui Wayne, deși trăsăturile lui Ben îi erau 
foarte clare în minte. 

Ben Croft! Dac-ar fi putut să-l uite! Dar, cum, când făcea deja 
parte din fiinţa ei? Cel puţin, dacă pleca de la fermă, poate n-avea 
să-i mai simtă prezenţa atât de tare. 

Kate începu să înoate, cu mintea frămâtată de aceleași 
întrebări la care nu avea răspuns și, când, după puţin timp, trebui 
să iasă repede din apă sub ameninţarea unor nori negri care 
aduseseră vânt și frig, tot nu găsise nicio soluţie. 

O porni grăbită spre casă, dar nu făcuse nici un sfert de drum 
când începu să plouă, astfel încât ajunse complet udă și 

tremurând de frig. 

— Ai păţit ceva? 

Întrebarea lui Ben o luă prin surprindere când tocmai 
se-ndrepta spre scări. 

— Nu, sunt doar udă ... și mi-e frig. 

— Cred şi eu. Unde naiba ai fost? 

— Să înot... acolo... Făcu un gest vag cu mâna. Scuză-mă, te 
rog, dar mă duc să fac un duș fierbinte înainte de a muri de frig. 

— Bine. Pune-ţi pe tine ceva călduros. Între timp, îti pregătesc 
ceva fierbinte și tare de băut. 

Kate era prea grăbită pentru a mai răspunde, dar gestul o 
surprinse; era mai mult decât generos din partea lui, având în 
vedere purtarea ei cu o seară în urmă. 

Când cobori în bucătărie, înfășurată într-un halat gros, Ben o 
aștepta cu băutura promisă. Prima înghiţitură i se opri ca un 
cărbune aprins în stomac. 

— Doamne, ce-ai pus aici? strigă ea îngrozită, când se simţi din 
nou în stare să vorbească. 

— E un medicament. Bea tot şi e posibil să nu mai răcești 
niciodată. Doar n-o să fii bolnavă la nuntă. 

— Nuntă? Despre ce nuntă vorbeşti? A cui nuntă? 

— A cui crezi? întrebă Ben în loc de răspuns, cu un zâmbet 
enervant. 

— Vrei să spui că tu și ... 

Kate nu se mai simţi în stare să pronunţe numele, atât de 
copleşită de durere se simţi deodată. 

— Eu?! Nu fi ridicolă. Dacă ar fi să asişti la nunta mea, ar trebui 

să mă tem de ceva mult mai rău decât de-o răceală. 

— Mulţumesc ... 

— Chiar a fost un compliment, deși nu m-așteptam din partea 
ta să -ți dai seama. Dar, dacă pe mine nu m-ar deranja dacă ti-ai 
sufla nasul pe tot parcursul ceremoniei nunţii mele, cred că pe 
tatăl tău, da. 


Capitolul 8 


— Tata şi Robyn? Minunat! Dar ...cum s-a întâmplat? Tata n-a 
spus nimic dimineaţă, când am discutat, iar acum, tu ... 

— Probabil că n-a spus nimic dimineaţă pentru că încă nu o 
ceruse în căsătorie. De fapt, nici eu nu știu foarte bine. Am auzit 
prima dată de povestea asta când s-au hotărât să plece în mare 
grabă în oraș să facă diferite pregătiri, să meargă să discute la 
biserică, ceva de genul ăsta ...S-au dus şi oaspeţii noștri să se 
plimbe, sau la cumpărături, nu știu prea bine. 

— Nu te-ai dus și tu... 

— Sigur că nu. Am făcut foarte bine, altfel cine-ţi mai pregătea 
licoarea asta?! Aş fi venit să te ajut și să te speli pe spate. 

— Oh, nu, mulţumesc, sunt capabilă să fac asta și singură. 

— Incapabilă, însă, de-a recunoaște un gest pur prietenesc. 
Sau... te temi să nu fiu copleșit de farmecul tău?! 

— Când crezi că se vor întoarce? schimbă ea subiectul. 

Vroia să se bucure din plin de ideea apropiatei nunţi, nu să se 
tortureze cu discuţii pe teme sexuale. 

— Probabil la cină, așa că trebuie să ne punem mintea la 
contribuţie ca să pregătim ceva special. 

— E adevărat, dar nu știu ce-am putea face într-un timp atât de 
scurt. 

— Asta, pentru că n-ai suficientă incredere. Ce-ai spune de 
prepelite, cartofi, o salată originală și, desigur, o prăjitură pe care 
ai s-o faci tu. 

— Și tu te ocupi de restul? Trebuie să văd așa ceva! De fapt, 
când am venit, te plângeai că eşti nevoit să gătești singur, iar acum 
ai pretenţii de expert bucătar. 

— Un singur lucru te rog: să nu-mi stai în cale să mă-ncurci. În 
schimb, fii atentă la ce vezi: vei avea de-nvăţat. 

Ben luă o duzină de prepelițe din congelator și, cu mișcări 
sigure și rapide, pregăti o umplutură pentru ele combinând 
ingrediente și mirodenii în doze savant potrivite, totul cu o 
fantezie ce făcea rezultatul, chiar pe măsură ce procesul înainta 
spre final, imprevizibil și spectaculos. 

— Gata, spuse el când nu mai trebuia decât ca păsările să fie 
puse la cuptor. Acum, e rândul tău. Ai grijă ca prăjitura să fie pe 
măsura eforturilor mele. 

— Sunt tentată să te las tot pe tine s-o faci. M-ai indus cu bună 
ştiinţă în eroare asupra talentelor tale culinare. 

— Asta pentru că sunt un ticălos cu caracter murdar, un individ 
abject care umblă numai cu ascunzișuri. 

Kate roși. Cuvintele acelea spuse într-un moment de mânie 


ÎN SFÂRȘIT ACASĂ 129 


păreau a nu putea fi uitate ușor. 

— Cred că... am fost cam dură... dar ideea m-a înfuriat atât de 
mult la momentul respectiv ... 

— Probabil am meritat-o; categoric, n-a fost modul cel mai 
potrivit în care ţi-am spus... 

— Da, a fost ca un șoc... Totuși, de ce m-ai lăsat să cred că nu 
gătești foarte bine? 

— Era un mod de a te face să simţi că e nevoie de tine și m-am 
gândit că îţi face bine în situaţia de atunci. 

Iar acum, nu mai e necesar, se gândi Kate. Are cine să aibă grijă 
de tata şi nu mai contează dacă plec sau rămân. 

— Plec în scurt timp. Nu ţi-a spus tata? 

— Nu, dar nu mă surprinde. Începuse deja să așeze pe masă 
ingredientele pentru prăjitură, ca și cum ar fi fost gata să pună în 
aplicare sugestia lui Kate. Acum, se pare că ţi-ai revenit și 
presupun că-ți lipseşte strălucirea vieţii de la oraş. 

— Nu neapărat, dar trebuie să găsesc ceva pentru a-mi justifica 
existenţa, iar acum, când Robyn va fi aici în permanenţă, nu mai 
e nevoie de mine la bucătărie, mai ales că ea e mult mai bună 
decât mine. 

— Ce intenţionezi să faci, sau nu te-ai gândit încă? 

— Nu știu; să văd dacă pot găsi un post de profesor de 
economie în Nambour, pentru că aș prefera să stau acolo decât în 
Brisbane. 

— De ce nu vii să lucrezi pentru mine? 

Ben o spusese atât de încet și de liniștit, încât Kate nici nu era 
sigură că auzise bine. Dar, dacă era într-adevăr așa, cum să 

găsească un mod politicos de a-l refuza? În niciun caz nu putea să 
lucreze pentru el; în definitiv, pleca pentru a nu-l mai vedea... 

— Pentru ... tine? Bine, dar n-am calificarea necesară; sunt 
profesor, nu economist cu experiență în practică. 

— Ba, cred că te-ai descurca foarte bine. 

Venirea neașteptată a fraţilor Lee şi a proaspeţilor logodnici le 
întrerupse discuţia. 

Kate alergă spre ușă, să-i îmbrăţișeze şi să-i sărute pe tatăl ei și 
pe Robyn, repetând întruna cât era de fericită. 

— Trebuia să-mi fi spus de dimineaţă, îi reproșă ea în glumă 
tatălui ei. 

— Nu încerca să mă certi, Kate; de-acum, e altcineva care o va 
face. Da, ar fi trebuit, dar, dacă-ţi amintești, am avut altele de 
discutat. ..Dar ... ce naiba e cu tine, îmbrăcată așa? 

Deodată, Kate își dădu seama ce imagine oferea, nu atât tatălui 
ei, ci mai ales oaspeţilor lor, aşa cum era, cu halatul acela gros, cu 
papuci și cu părul încă jilav strâns într-o coadă, ca al unei 
şcolăriţe. 

— Ah, m-a prins furtuna și Ben ... a trebuit să fac un duș și... 

Tăcu, fiind conștientă că fiecare cuvânt sporea și mai mult 
penibilul situaţiei. Robyn se amuza copios, iar ochii negri ai lui 
Kim Lee păreau să arunce pumnale, în timp ce Henry părea în 
continuare la fel de nelămurit. Apariţia lui Ben în ușa bucătăriei 
mută centrul de interes general de la Kate spre el. 

— Ne-am jucat de-a gospodăria, iar eu am fost repartizat la 
bucătărie. 

Robyn izbucni într-un hohot de râs, în timp ce Kim continua 

să privească la fel de urât, dar cel puţin se dezamorsase mare 
parte din tensiunea creată de aparenţa situaţiei. 

— Dumnezeule, trebuia să rămânem să mâncăm în oraș. Aș fi 
tentat să ne întoarcem imediat şi să mergem la un restaurant, dar 
vremea asta mizerabilă e împotriva noastră. Cel puţin, l-ai 
supravegheat, Kate? Sau suntem nevoiţi să suportăm ce ne dă 
acest maniac? 

— Din fericire, a mai rămas puţin vânat de aseară, aşa că nu 
vom muri de foame, spuse Kate cu un zâmbet malitios. 

— Nu, nu veţi muri de foame, dar veţi fi nevoiţi să vă cereţi 
public scuze — amândoi — când veţi gusta din creaţia mea. Acum, 
cel mai bine ar fi să mergeţi toţi în salon, în timp ce Kate se duce 
să îmbrace ceva mai potrivit. 

După care Ben se întoarse în bucătărie, iar Kate urcă repede 
scările până în camera ei. Se-ntreba dacă nu cumva se folosea de 
ea pentru a o face geloasă pe Kim; după privirea acesteia, se părea 
că, dacă într-adevăr acesta era scopul lui, strategia îi reuşise pe 
deplin. 

Alese o rochie lungă stil caftan, culoarea piersicii, o nuanță 
care-i punea în valoare tenul și, deşi cu o croială simplă, aceasta 
lăsa să i se intuiască și să i se vadă liniile trupului într-un fel de 
senzualitate subtilă. 

— Hmm, superb... șopti Ben plin de admiraţie când o văzu 
coborând şi, luând-o de mână, o conduse în salon. 

Plăcerea pe care Kate o simţea era atât de mare, încât nici 
măcar faptul că Ben repetă gestul după câteva minute, când o 
conduse și pe Kim, nu reuși s-o tulbure. Ceva se schimbase în 

relaţia ei cu Ben și, deşi nu-și dădea bine seama ce anume, 
categoric o încânta. 

De data aceasta, și Ben se îmbrăcase elegant, cu o haină de 
seară albă, pantaloni de culoare închisă și papion. 

Meniul a fost excelent, spre încântarea tuturor, atrăgând laude 
culminând cu remarca lui Robyn că "Ben va fi, cândva, o soţie 
minunată”. 

— Numai să nu vă așteptați să spăl vasele tot eu; maeștrii 
bucătari nu fac niciodată așa ceva, mai ales într-o casă unde sunt 
atâtea femei. 

— Robyn e exclusă, interveni Kim. Doar e sărbătorita. Așadar, 
nu mai rămâne decât Kate ... exceptând cazul în care o voi ajuta 
Şi eu. 

— Kate a spălat vasele după masa de aseară a ajutat și la 
pregătirea cinei, spuse în mod cu totul neașteptat Ben. Așa că, îmi 
pare rău, Kim, dar în seara aceasta, e rândul tău. Ia-o ca pe un 
antrenament pentru când te vei căsători. 

Kim se îngălbeni la faţă, dar, deși la fel de surprinsă ca și ea, 
Kate se simți datoare să-i ia apărarea. 

— Nu fi ridicol, Ben. Doar nu voi lăsa un oaspete în casa mea 
să fie consemnat la bucătărie, așa că n-o mai necăji! Dacă vrea să 
ajute, e binevenită, dar numai dacă vrea. 

Ben ridică din umeri, cu o privire greu de interpretat. 

— E casa ta, tu stabilești regulile ... 

După care abandonă subiectul, dar dură câteva minute până 
se reveni la atmosfera de sărbătoare. Aceasta atinse apogeul când 
Ben aduse din bucătărie un tort de ciocolată uriaș, cu trei etaje, 

ornate cu o inimă din ciocolată rasă, cu inițialele lui Robyn şi 
Henry. 

— Nu se atinge nimeni de el până nu ne spuneţi data exactă a 
evenimentului; și, vă avertizez că, dacă aveţi de gând să amânaţi 
prea mult, îl duc înapoi și-l păstrez. 

Programarea căsătoriei pentru luna viitoare se dovedi 
satisfăcătoare, așa că Ben tăie tortul şi toastă. 

Abia în timp ce-și beau cafeau și lichiorul, în salon, Ben lansă 
atacul asupra planurilor lui Kate. 

— Cred că trebuie să-ți amâni puţin planurile în legătură cu 
găsirea unui serviciu până spre iulie, spuse el pe un ton 
indiferent. Va trebui să aibă cineva grijă de mine și de Bill în timp 
ce ei sunt plecaţi în luna de miere. 

Primul impuls a fost să protesteze, dar o privire din partea 
tatălui ei o făcu să se răzgândească. 

— Să înţeleg că se aplică regula referitoare la gătit și spălat 
vasele? Dacă, da, accept. 

— Gătești atât de bine, încât voi fi bucuros să spăl vasele după 
tine. Şi... am şi o idee în ceea ce privește serviciul tău, dar va mai 
dura puţin ... de fapt, cam atât cât vei mai sta aici. 

— Poate că e mai bine să mă ocup eu însămi de asta. 

— Ceea ce-ţi ofer eu e mai bun decât orice ai găsi tu. 

Și, cu o încăpățânare înnebunitoare, refuză să mai dea vreun 
indiciu referitor la ceea ce punea la cale. 

În tot restul serii se menţinu aceeași atmosferă de sărbătoare. 
Ben puse muzică și tinu neapărat să dea el tonul, invitând-o pe 
Kate la dans. 

Plutind în braţele lui în acordurile unui vals, Kate trăia un chin 
dulce pe care l-ar fi dorit prelungit la nesfârșit. Când, totuși, 
muzica se opri, tatăl ei o invită la dans; era o melodie mai rapidă, 
astfel că abia reuși s-o zărească, în vârtejul piruetelor, pe Kim în 
braţele lui Ben, acolo de unde abia se desprinsese ea. Kate dansă 
și cu ceilalți bărbaţi şi constată cu surprindere că Bill era un 
partener deosebit de grațios, pe când Ken Lee, pe cât de plăcut în 
conversaţie, pe atât era de stângaci la dans. 

Totuși, la prima ocazie, Kate se retrase discret în bucătărie și 
începu să spele vasele, deși nu erau decât farfuriile de la cină, 
pentru că Ben spălase toate ustensilele și cratiţele de care se 
folosise la gătit. Aproape terminase când apăru și Kim, cu o 
sclipire de răutate în privire. 

— Aha! Trebuia să-mi închipui că ai să faci asta. Acum 
Ben...ton va crede că am procedat intenționat așa, ca să evit să 
te ajut și să apar într-o lumină proastă în faţa lui. Ei, şi-așa nu 
contează; genul acesta de treburi casnice oricum nu te vor ajuta 
să-l atragi pe Ben...ton în cursă ca să se însoare cu tine. Are 
nevoie de altceva de la o femeie ... și nu cred că reprezinţi o 
posibilă amenințare în această privință. 

Fără să mai aştepte un răspuns, Kim dispăru din bucătărie, 
lăsând-o pe Kate complet zăpăcită. 

Dacă ar fi fost să cedeze primului impuls, aceasta s-ar fi dus 
s-o pocnească imediat, dar își dădu seama că este mai bine s-o 
ignore, fie doar din mândrie. Era și-așa destul de rău că-l iubea pe 
Ben, nu-i mai trebuia să se coboare la nivelul lui Kim. Mai târziu, 
în timp ce stătea în pat înnebunită de ropotul ploii, se gândi încă 

o dată că e o nebunie să lucreze pentru Ben și că ar trebui 
să-ncerce să-şi găsească singură un serviciu, chiar dacă tatăl ei se 
va supăra. Încă nu ajunsese la nicio concluzie când, într-un târziu, 
o cuprinse totuşi un somn adânc. 

A doua zi dimineață, ploaia continua cu aceeași înverșunare, 
transformând pământul într-o mlaștină în care fiecare pas 
devenise nesigur. 

— Avem probleme, anunță Bill Campbell imediat ce Kate apăru 
în uşa bucătăriei. 

Bill și Ben tocmai se dezbrăcau de hainele de ploaie îmbibate 
de apă, iar cizmele lor erau pline de noroi. 

— Ce s-a întâmplat? întrebă ea, îngrijorată de figurile lor 
sumbre. 

— Mai întâi, cafeaua, spuse Ben. Între timp, te rog 
mobilizează-i pe toţi, pentru că vom avea nevoie de cât mai mult 
ajutor. 

Kate plecă fără să mai pună vreo întrebare și, când cafeaua a 
fost gata, veniseră toţi în bucătărie. Erau îmbrăcaţi în haine de 
lucru — blugi și tricouri — cu excepţia lui Kim, care apăruse cu o 
cămașă de noapte scurtă și vaporoasă şi un halat cam în același 
stil, care mai mult îi scotea în evidență, decât să-i acopere 
conturul trupului. 

— Pentru Dumnezeu, Kim, du-te și pune pe tine ceva mai util! 
Ar fi caraghios să alergi îmbrăcată așa printre țarcurile cu animale, 
în noroiul din curte, spuse exasperat Ben. 

— N-am nimic mai potrivit. 

— Robyn, încearcă să găseşti ceva de la tine să-i dai ... și, 

grăbeşte-te, nu avem timp de pierdut. Din cauza ploii s-a făcut o 
viroagă și a căzut gardul pe o porţiune mare de teren. Cerbii din 
padocul din spate au intrat în cel alăturat și, dacă nu-i separăm în 
cel mai scurt timp, va ieşi o bătaie îngrozitoare pentru ciute. Va 
trebui să dirijăm turma de cerbi în padocul numărul cinci, chiar 
dacă va trebui să ne asumăm câteva riscuri, se adresă el în 
continuare celorlalți bărbaţi, cu care încerca să stabilească 
strategia cea mai bună. Fetele trebuie să reuşească să manevreze 
porţile. 

— O să avem mult de furcă din cauza cerbului cu un singur 
corn, îi avertiză Henry. Va lovi nebunește în tot ce mișcă. 

— Nu avem încotro. Totuși, am să iau și pușca, deși tare n-aș 
vrea să trebuiască să trag. 

Plecară în grup: o procesiune tristă, croindu-și anevoie drum 
prin iarba îmbibată de apă și noroi, până ajunseră în dreptul 
padocului unde un buştean gros distrusese gardul. 

— E vina mea, se plânse Bill Campbell, la revederea a acelui loc 
devastat. Am văzut copacul de-acum câteva zile și am vrut să-l tai, 
dar nu mai știu ce-a intervenit, am amânat pe moment, apoi am 
uitat. 

— N-are rost să te învinuieşti. Și eu l-am văzut, tot aşa cum 
presupun că și Henry. Problema este acum să reparăm gardul și 
să separăm cerbii. 

Cu ajutorul tuturor, reușiră să repare provizoriu gardul, atât 
cât să reziste până când vremea avea să le îngăduie să intre cu 
utilaje și să definitiveze lucrarea. Dar aceasta fusese partea ușoară. 

Cerbul uriaș cu un corn, care până în dimineaţa aceea dusese 

o existență cât se poate de plăcută, închis în padoc cu un harem 
de ciute și doar un alt căprior tânăr, era deja agitat din cauza 
invaziei celorlalţi cerbi, care deja își disputau haremul atribuit lui. 

Robyn era la post la una din porti, prin care se ajungea, de pe 
potecile pe care se circula în mod curent, la un padoc care fusese 
dezafectat, iar Kate și Kim erau la poarta din cealaltă extremă, prin 
care se ajungea la padocul de unde cerbii plecaseră iniţial. 

— Este foarte posibil să iasă cerbul cel bătrân cu haremul de 
ciute, nu turma de cerbi tineri, spuse Ben, dar important este să 
se separe cele două grupuri. 

Kate încuviință din cap, sperând să nu i se citească pe chip 
frica; îi era încă proaspătă în minte amintirea cerbului furios care 
era să-și înfigă în ea coarnele, dacă n-ar fi ferit-o Ben. 

Încercă să-şi controleze tremurul când cei patru bărbaţi intrară 
în padoc, fiecare înarmat preventiv cu o bâtă. Pășind încet, cu 
grijă să nu sperie cerbii adunaţi în grup compact într-o margine, 
aceştia începuseră deja să-i atragă spre poarta la care era postată 
Robyn, când, deodată, bătrânul cerb căruia nu-i plăcea amestecul 
oamenilor în treburile ce priveau strict specia lui, le dejucă 
planurile. Căpriorii se-ntoarseră din drum şi, în loc să-și continue 
drumul spre poartă, o luară în direcție opusă. Prima partidă era 
pierdută în favoarea cerbilor. 

Urmând instrucţiunile lui Ben, cei trei bărbaţi reluară ofensiva, 
încercând acum să ghideze cerbii spre cealaltă poartă, care era 
acum mai aproape de ei, cea la care se afla Kate. Aceasta rămase 
nemișcată cât timp cerbii trecură la câţiva centimetri de ea. Chiar 
dacă se mai oprea câte unul, cu un răget înfricoşător, acțiunea 

reușise: trecuseră pe rând de poartă şi păreau acum uşor de 
direcționat spre padocul liber. Când trecu pe lângă ea, înainte de 
a se strecura și el pe poarta pe care era pregătită s-o închidă 
imediat, îi zâmbi mulțumit, ridicând degetul mare în semn de 
victorie. De-acum, cerbii își urmau drumul spre padocul de 
tranzit din dreptul lui Kim şi părea doar o chestiune de scurt timp 
până când aveau să fie închiși acolo. 

Răsuflând ușurată, Kate închise bine poarta, cu mișcări încă 
rigide, după atâta timp de stat nemișcată, în tensiune. Ceilalți 
bărbaţi se întorceau pe lângă padoc, spre poarta de la 
extremitatea cealaltă, unde era Robyn. Ei aveau s-o ia pe un drum 
ocolit, iar ea avea să-l aştepte pe Ben, pentru a veni împreună cu 
el. Abia terminase de pus lanţul cu lacăt, când auzi, destul de 
confuz, un țipăt. 

Cerbii! Era clar că fuseseră speriaţi de o mișcare necontrolată 
a lui Kim, și acum veneau, ca o masă diformă care se-ndrepta 
ameninţător spre ea, în ropot de copite. Iar în faţa lor, Ben, care 
urla ceva adresându-i-se ei, ceva ce ea nu reușea să audă, în 
schimb, mimica lui era cât se putea de sugestivă: Sus, urcă sus pe 
poartă, repede, repede! 

Kate făcu semn cu mâna că înţelesese, apoi se prinse de 
primul stâlp de poartă care-i ieşi în cale. Chiar și așa, tot reuși să 
vadă cum un cerb îl ajunse pe Ben și, cu copitele ridicate, se 
repezi asupra lui, făcându-l una cu pământul, urmând ca și ceilalți 
să treacă peste el. Kate scoase un țipăt sfâșietor, iar animalele, 
dezorientate, se opriră din goană, învârtindu-se pe loc, ezitând 
între ea și Ben. 

Teama — mai mult pentru Ben, decât pentru ea — îi dădu aripi. 
Fără să mai ţină cont de nimic, se năpusti spre locul unde căzuse 
Ben, trecând atât de aproape de ei încât aproape că le simţea 
răsuflarea fierbinte. 

Ben zăcea în stare de inconștientă și din frunte i se prelingea 
un firicel de sânge. Kate luă bâta căzută lângă el, dar cerbii se 
potoliseră de-acum și o priveau liniștiți. În depărtare recunoscu 
siluetele celorlalți alergând, însă știa că avea să mai dureze ceva 
timp până când să ajungă la ea; între timp, în orice moment cerbii 
puteau deveni din nou agresivi, așa că trebuia să plece, pentru 
orice eventualitate, din calea lor. Dar unde? Privi înnebunită în 
jur, se afla la limita unui padoc, la intersecţia cu un coridor de 
trecere, așadar trebuia să fie și o poartă. O văzu, într-adevăr, la 
câţiva metri în spatele ei. Încercă, disperată, să-şi aducă aminte ce 
era în padoc, doar trecuse de-atâtea ori pe-acolo ... da, căpriori 
— era absolut sigură. Cum aceștia nu erau încă în rut, nu puteau 
fi periculoși — acolo trebuia să ajungă neapărat, și încă repede. 
Încercă să-l târască pe Ben, dar era atât de greu, iar mâinile îi 
alunecau pe haina lui de ploaie; până la urmă, își înfipse mâinile 
în gulerul hainei și, deși simțea cum i se rup unghiile din cauza 
greutăţii acelui trup inert pe care încerca să-l urnească, nu și le 
mai descleștă şi, încet, greoi, centimetru cu centimetru, reuși să-l 
aducă până în dreptul porţii; o deschise cu mâinile tremurânde, 
apoi îl trase înăuntrul padocului. Dumnezeule, ce greu era! Îi 
ridică picioarele, căci era doar pe trei sferturi înăuntru, apoi 
închise repede poarta în urma ei. Acum putea, în sfârșit, să se 
ocupe de el. Aproape că se prăbuși deasupra lui și, sfâşiind bucăţi 

mari din cămașă pentru a face feșe cu care să-i șteargă fața; 
aproape că era și mai rău — de sub sângele amestecat cu noroi, 
ieşiră la iveală o tăietură mare pe frunte și alta, lângă creștet, care 
nu se oprea din sângerare. 

— Ah, Ben, te rog nu muri! Te rog, dragostea mea! Îi tampona 
îngrozită rana aceea oribilă din care parcă i se scurgea chiar viaţa, 
apoi îi ridică ușor capul în poală, uitându-se cuprinsă de panică 
în jur, părându-i-se pur și simplu o veșnicie până la venirea 
celorlalți. Ah, Dumnezeule, nu muri, Ben, nu muri... 

Cu ruga ei se împleteau cuvinte de dragoste — acele cuvinte 
care se revărsau acum ca un torent, dând glas iubirii de care 
sufletul îi era atât de plin. 

În sfârșit, apăru tatăl ei, apoi imediat Robyn — o Robyn diferită 
de cea pe care o știa: o femeie cu trăsături dure, care, după ce-l 
rugă pe Henry s-o ţină putin deoparte pe ea, se aplecă asupra lui 
Ben şi-l examină cu profesionalism. 

— Linișteşte-te, Kate, îi şopti tatăl ei. Bill trebuie să sosească 
dintr-o clipă în alta cu camioneta și-l va duce imediat la spital. 

Ca prin minune, abia termină de vorbit şi așa se și întâmplă. 
Bill şi Ken Lee îl aşezară pe Ben pe o targă improvizată, pentru 
a-l putea transporta până la mașină. Kate se smulse din braţele 
tatălui ei pentru a urca în mașină alături de Ben, pentru a-i ţine 
capul în brate, a-l ocroti cu dragostea ei. 

Robyn preluă controlul, dând ordine ca un sergent major: 

— Bill, tu vei conduce, iar, tu, Henry, mergi cu el pentru că ştii 
drumul. Ken, du-te s-o cauţi pe isteata de sora ta şi du-o acasă. Eu 
voi merge cu ei cu maşina până ieşim de pe teren și ne întâlnim 


ÎN SFÂRȘIT ACASĂ 141 


în faţa casei. Kate, ai grijă de Ben. Cred că e lovit rău și m-aș mira 
să nu aibă și câteva coaste rupte. 

Drumul a fost un coșmar. Maşina derapa, înaintând cu greu pe 
drumul desfundat din cauza ploii, iar Ben, Ben al ei, murea; deși 
respira şi inima îi bătea încă, rănile îi sângerau continuu, iar ea 
avea mâinile și hainele pline de sânge. Păru o veșnicie până 
ajunseră la drumul asfaltat, apoi încă o veșnicie până la spital, în 
Nambour. 

Odată acolo, medicii îl preluară imediat pe Ben, iar o asistentă 
o conduse pe Kate la o sală de baie unde o ajută să se spele pe 
mâini, pe faţă și să-și curete cât de cât hainele. 

Când Kate reveni în sala de așteptare, îi găsi pe Bill şi pe tatăl 
ei aşezaţi pe o canapea, dând dovadă de o răbdare înnebunitoare. 
Ea nu reușea să stea liniștită; se ridica, se plimba în lungul și în 
latul încăperii, se așeza din nou, tresărea la fiecare pas de pe 
coridor când se apropia cineva în halat alb. Era cu nervii atât de 
încordaţi şi atât de măcinată de groaza că Ben ar putea muri, sau 
ar rămâne mutilat pe viaţă, încât, în momentul în care veni un 
medic mai în vârstă, cu o figură blajină, nu mai era în stare să-i 
înțeleagă cuvintele, așa că acesta se adresă lui Henry. 

— Nu e nimic grav, niște tăieturi urâte, câteva coaste fisurate și 
este foarte rău lovit — de aceea îl mai ţinem la spital câteva zile, ca 
să fim siguri că e în afara oricărui pericol. Poate fi vizitat ... nu 
chiar de mâine ... să spunem, de poimâine. 

Kate răsuflă ușurată, dar în momentul acela simţi că genunchii 
îi cedează și, dacă Bill nu s-ar fi grăbit s-o prindă, cu siguranță 
s-ar fi prăbușit. Totul începu să se învârtească în jurul ei, din ce în 

ce mai repede, iar imaginile, tulburi, își amestecau contururile. 
Bill o așeză pe un scaun şi medicul veni imediat lângă ea s-o 
examineze. 

— Este efectul șocului. Vă voi da un sedativ pentru ea, dar nu 
i-l daţi decât când ajungeţi acasă, pentru că, după ce-l va lua, va 
dormi mult. Ea e Kim? 

Nu distinse răspunsul tatălui ei, dar, în ciuda vuietului din 
urechi, îl auzi pe medic continuând: 

— ... în delirul lui, menţionase numele Kim ... 


Capitolul 9 


Kim! Cuvântul umplu încăperea ca un bubuit de tun, apoi 
reverberă dureros în urechi și de acolo, în suflet. Kate se strânse 
în ea însăși, încercând zadarnic să se pună la adăpost. Simţea un 
gol imens pe care nici chiar lacrimile nu-l puteau umple, și un frig 
îngrozitor. 

Deși o înfăşurară într-o pătură, Kate tremură tot drumul spre 
casă. Acolo, o preluă Robyn, care o forță să facă un duș fierbinte, 
să înghită cât mai multă supă fierbinte, să ia sedativul și să se 
întindă în pat, după care o înveli cu câteva plăpumi și pături și 
aşteptă până când, tremurând din ce în ce mai puţin, adormi. 

Când se trezi, Kate nu mai simţea frigul acela îngrozitor, dar 
golul dinăuntrul ei o chinuia la fel de mult. Robyn, draga de 
Robyn, era tot lângă ea. Îi făcu un ceai fierbinte, îi mai dădu un 
sedativ și Kate dormi până dimineaţă, când se trezi cu aceeași 
senzaţie de gol și frig interior. 

Henry era îngrijorat de modul cum arăta și de starea ei de 
neobișnuită apatie, dar Robyn susţinea că e vorba doar de efectul 
șocului prin care trecuse și telefonă imediat la spital, punând-o să 
asculte discuţia cu medicul: Ben se simţea bine, loviturile erau 
mai puţin grave decât se crezuse şi, începând din ziua următoare, 
putea fi vizitat. 

Kate ascultă și încuviinţă din cap. Era foarte bine ... pentru 
Kim. Era mâhnită, nu furioasă. Dacă Ben, Ben al ei, era mai fericit 
alături de acea superbă păpușă exotică, atunci ea trebuia să 
cedeze. Atât timp cât el era fericit şi sănătos, nu mai avea 
importanţă ce se întâmpla cu ea. 

Când fraţii Lee veniră să-și ia rămas-bun, dând de înţeles că se 
mutau la Nambour ca să fie aproape de Ben, Kate rosti mecanic 
banalităţile uzuale, aproape fără să știe ce i se spune și ce 
răspunde; la prânz, abia gustă din mâncare, după care spuse că 
nu se simte bine și merse să se culce; la cină veni în halat și 
papuci, mâncă puţin din ceea ce i se puse în faţă, fără să-i pese 
nici ce era, nici ce gust avea, apoi merse din nou să se culce. 

Nu vroia decât să doarmă — era unicul ei refugiu din faţa 
realităţii. 

A doua zi dimineaţă se trezi fără nicio plăcere, ba chiar 
gândindu-se cu groază că toţi vor merge la Ben. Nu, nu numai că 
n-avea niciun rost să meargă, dar nu trebuia să se întâmple așa 
ceva. 

Plecă în control, ca în fiecare dimineaţă, dar, când se-ntâlni cu 
Bill, care făcuse deja o jumătate de tur, îl lăsă pe el să continue, 
fiindu-i mult prea greu să treacă prin acele locuri încărcate de 

amintiri atât de proaspete și de dureroase. 

Aşa cum se așteptase, mergeau toţi la Ben. Intenţionau să ia 
masa în oraș și să nu se întoarcă decât după-amiază. Pretextă o 
răceală, fără s-o mai intereseze dacă scuza era plauzibilă sau nu. 

— Asta i-ar mai trebui, să ia răceala de la mine. 

Robyn o privi sceptic, deschise gura ca și cum ar fi intenționat 
să protesteze, apoi se răzgândi brusc. 

— Ai dreptate, Kate. Atunci, am să-l sărut din partea ta. 

La naiba cu tine, Robyn! Cuvintele astea nevinovate ale 
tale — dacă sunt într-adevăr nevinovate — taie ca o lamă de cuţit. 

— Transmite-i complimente din partea mea. 

Spre seară, când îi auzi întorcându-se, Kate se prefăcu că 
doarme, ca un copil care încearcă să scape astfel de pedeapsă. 
Dar, după cum vorbeau, știa că Ben se va face bine și că nu vor fi 
complicaţii. 

Dimineaţă, când cobori la micul dejun, obosită și trasă la față, 
constată că nici ceilalți nu erau prea veseli, dar, înainte de a 
merge fiecare la treaba lui, hotărâră să aştepte până a doua zi 
să-l viziteze pe Ben, ca să poată veni și ea cu ei. Se arătă de acord, 
deși n-avea nicio intenţie să se ţină de cuvânt, dar sperând că, 
până atunci, îi va veni o idee și va inventa o scuză. Nu suporta 
ideea de a fi nevoită să-l vadă acolo, în camera de spital, alături de 
Kim, îndrăgostiţi unul de celălalt. Măcar la fermă, când avea să 
vină, O va găsi mai pregătită. Se simţi din nou, după atât timp, 
copleșită de sentimentul vinovăţiei şi considera că îşi primea 
pedeapsa care i se cuvenea pierzând acea dragoste adevărată pe 
care în sfârșit o găsise. 

Încă nu o găsise nicio portiţă de scăpare a doua zi când Robyn 
o abordă direct, chiar fără menajamente. 

— Presupun că și azi vei vrea să rămâi acasă. Te-ai gândit la o 
scuză? 

—Ăă... nu ştiu ... 

— Sunt cam multe lucruri pe care nu le ştii. Mai devreme sau 
mai târziu, va trebui să te întâlneşti cu el, sau nici la asta nu te-ai 
gândit? 

— Nu prea ... 

— Firește. Şi asta, desigur, pentru că ești îndrăgostită 
nebunește de el, iar el nu te iubeşte și vei muri din cauza acestei 
traume, comentă Robyn cu sarcasm. Kate, te porți ca o şcolăriță 
de cincisprezece ani. Nu știu cum îţi închipui că poţi măcar atrage 
un bărbat ca Ben cu un astfel de comportament, ca să nu mai 
vorbim, să-l faci să se îndrăgostească de tine! Nu-mi place deloc 
că trebuie să-ţi vorbesc așa, iar tu probabil mă vei uri, dar trebuie 
s-o fac, pentru binele tău. Maturizează-te! Maturizează-te! Nu poţi 
trăi în trecut și nu e vina lui Ben că soţul tău a fost un ticălos. De 
asemenea, nu poți trăi toată viaţa cu sentimentul ăsta prostesc de 
vinovăţie. 

— Dar... 

— Niciun "dar". Ai douăzeci și șase de ani și de câteva zile nu 
faci decât să plângi ca un copil de doi ani. Eu, personal, m-am 
săturat, tatăl tău s-a săturat și, dac-ar fi și Ben aici, precis că ar fi 
fost dezgustat. Pentru numele lui Dumnezeu, Kate, adună-te și 
poartă-te cum trebuie până nu mă înfurii. 

Dure, cuvintele lui Robyn reuşiră să ajungă acolo unde 

blândeţea n-ar fi declanșat nicio reacţie. Căzând ca o palmă care 
sfărâmase o fațadă cu rolul de ecran protector, parcă ar fi lăsat 
cale liberă realităţii să pătrundă. 

— Ai dreptate, sigur că da și îmi cer scuze, dar... 

— Dar e foarte dureros și cel mai simplu e să te ascunzi. Știu, 
Kate, şi eu am trecut prin așa ceva de câteva ori, dar tot ce poţi 
face este să păstrezi aparențele și să mergi mai departe, 
crede-mă... mai ales că sunt atâtea persoane implicate care ţin 
mult la voi amândoi. 

— Bine, de acord... 

— Așadar, nu mai discutăm despre asta. Mai bine facem planuri 
pentru meniul cu care să-l aşteptăm când se-ntoarce acasă și să 
sperăm că nu va mai dura mult. Cred că vom afla azi. 

Putin mai târziu, în camera ei, Kate încerca să se decidă ce să 
îmbrace pentru vizita la spital, când telefonul sună și, după câteva 
minute, Robyn îi bătu la ușă. 

— Se pare că mai ai un răgaz. A telefonat chiar Ben. Îl 
externează azi, dar a intervenit ceva în Brisbane și Ken Lee îl va 
duce acolo cu mașina. N-a avut timp să explice, dar se pare că va 
trebui să mai amânăm puţin cina festivă. 

— Îmi imaginez ce-l reţine în Brisbane. 

Kate încercă să păstreze o voce calmă, dar nu reuși să ducă 
fraza până la capăt și să rostească numele lui Kim și, din fericire, 
nici Robyn nu puse nicio întrebare. 

— Ei, nu mă deranjează. Principalul e că acum se simte bine. 
Și, cum în ultima vreme n-am făcut altceva decât să pregătim mese 
festive, astă-seară voi rămâne acasă și voi mânca spaghete, iar dacă 

lui Bill nu-i convine, e liber să se plângă conducerii. De fapt, cred 
că ar trebui să-i lăsăm pe Henry şi pe Bill să se descurce singuri, 
doar sunt în stare. Vino la mine să mâncăm împreună, dacă-ţi face 
plăcere. 

— Cred că ar fi mai normal să vină tata, iar eu voi rămâne aici 
și voi găti pentru Bill, ca de obicei. Nu e prea plăcut ca o poveste 
de dragoste frumoasă să se desfăşoare în compania unui frate 
burlac și a unei fiice zăpăcite. 

— Ne descurcăm, dar ideea ta nu e rea. 

La prânz, Bill spuse că vrea să vadă un film în oraș, așa că urma 
să plece devreme și să mănânce în oraș. Henry se arătă încântat 
de ideea unei cine cu spaghete împreună cu logodnica lui, iar 
Kate, bineînţeles, se pregătea să petreacă seara singură. 

Deocamdată, era o zi atât de frumoasă, cu mult soare, încât 
Kate se gândi că nimic n-ar fi fost mai potrivit decât să facă o 
plimbare până la mica ei lagună. După confruntarea cu Robyn, 
simțea că-și limpezise mintea; sigur că o durea că-l pierduse pe 
Ben și că acesta o iubea pe Kim, dar, cel puţin, acum se simţea în 
stare să facă faţă situaţiei. Era conștientă că nu avea să-i fie uşor, 
dar nici imposibil. 

Pentru moment, încerca doar să se bucure de frumuseţea 
acelui loc pe care se obişnuise să-l considere al ei. Era atât de 
multă linişte, încât se simţea ca într-un paradis, la adăpost de 
orice neplăcere. 

Înotă în apa rece, apoi se uscă la soare, pe stâncă, lăsându-se 
îmbrăţișată de razele fierbinţi. 

— Pare foarte plăcut. Aș veni și eu. 

Vocea lui Ben, de pe malul celălalt, o trezi brusc din visare. 
Surprinsă, jenată, se rostogoli de pe stâncă înapoi în apă, unde 
părea să fie mai în siguranță. 

— Te-am speriat?! Îmi pare rău, spuse el cu un zâmbet ce arăta 
exact contrariul. 

— Pleacă de-aici! 

În ciuda șocului avut la vederea lui, Kate nu se putu opri să nu 
se-ntrebe cum reușise să ajungă acolo. Avea capul bandajat și, 
după cum se sprijinea într-un baston lung, părea să aibă dureri. 

— Cum te simţi? 

— Mă doare numai când râd, dar nu mi s-a întâmplat prea des 
în ultima vreme. O să răceşti dacă mai stai mult în apa aceea rece. 
De ce nu ieși, ca să stai pe stâncă, la soare? 

— Ştii foarte bine de ce. Ce e cu tine — ce faci aici? 

— Te priveam şi-mi făcea plăcere — un medicament 
extraordinar pentru un convalescent. De ce nu ieși din apă? 
Sau... nu-ţi place să te privesc? 

— Sigur că nu, minţi ea. 

— Mai devreme sau mai târziu, tot vei ieși. Am tot timpul din 
lume să aştept. Își aprinse o ţigară. Vrei și tu? 

— Mai degrabă aș vrea hainele și ... să fiu lăsată singură, în 
intimitatea mea. 

— Îmi pare rău, dar momentan, nu ofer decât țigări. Aș putea 
să ti-o aduc chiar eu. 

— În niciun caz. Trebuia să fii încă în spital. Ai înnebunit?! 

— Nu e exclus. Cred că e din cauza loviturii; tot aud voci. 

Voci! Kate avu un frison, dar nu din cauza apei reci. Cum de 

fusese externat dacă auzea voci? 

— Ar trebui să stai în pat. 

— E plictisitor; n-ai cu cine să discuti, n-ai ce să faci. 

— Cred că lovitura la cap ţi-a făcut mult mai rău decât îţi 
închipui. Ai venit pe jos de-acasă? 

— Sigur că nu. Nu sunt chiar atât de nebun. Am venit cu 
maşina. 

— Bine, dar de ce? 

— Eu ştiu, poate speram să găsesc o nimfă stând la soare pe o 
stâncă — nimfele sunt un medicament excelent. Sau ... poate că 
am avut chef să fac o baie. Ce-ar fi să intru și eu în apă? 

— În niciun caz! 

Era acum îngrijorată pentru el, nu pentru ea. Cum să intre în 
apa aceea rece, după tot ce păţise?! 

— Atunci, ieși tu din apă. E o senzaţie foarte neplăcută să 
discuti cu un cap care plutește. 

— Nu fi ridicol! 

— Bine ... 

Se ridică de pe stânca pe care se așezase şi-ncepu să-și 
descheie cămașa, lăsând să se vadă fașa din jurul coastelor 
fisurate. 

— Nu! strigă ea, îngrozită. Îţi vei uda bandajul. 

— Atunci, ieși tu! 

— Nu! 

— Doar nu te temi de-un biet om cu capul bandajat și cu 
coastele fisurate. 

— Mă tem pentru ce-ai putea păţi tu, istețule! 


ÎN SFÂRȘIT ACASĂ 151 


— Hmm.. .. Dacă ai fi fost chiar atât de îngrijorată, ai fi venit la 
spital să mă vezi. 

— N-am putut ... Am fost răcită. Încetează! strigă ea 
exasperată, văzându-l cum continuă să se dezbrace. 

— Nu te cred. Dacă într-adevăr ai fi fost răcită, înseamnă că ai 
face acum o prostie mai mare decât cea pe care intenţionez eu 
s-o fac, stând în apa asta rece. 

— N-aș fi nevoită să stau în apă, dacă ai pleca și m-ai lăsa să mă 
imbrac. 

— E bine şi cald, aici la soare... Gândeşte-te că e o terapie 
pentru un om bolnav. 

— Chiar ești bolnav, spuse ea printre dinţi, mai mult pentru 
sine. 

— Ce-ai zis? 

— Nimic. 

— Chiar dacă n-ai spus, ai gândit. Spune-mi! 

— Nu vreau. 

— Ba da, îmi vei spune! 

În timp ce vorbea, Ben își desfăcea cureaua de la pantaloni. 

— Încetează! Chiar eşti nebun? 

— Ce nebunie vezi tu în dorința mea nevinovată de a face baie 
cu o nimfă? Nu se ivește prea des o asemenea ocazie. 

— Nu sunt nimfă și nu vei intra în apă — îţi faci rău! 

— Nu înţeleg de ce te încăpăţânezi. Dacă vrei să nu-mi ud 
bandajele, ieși tu din apă. 

— Asta este şantaj! 

— Bine ... 

Ben se așeză din nou ca să poată să-și scoată cizmele, o 
grimasă de durere insoţindu-i fiecare aplecare. 

— Ben! Încetează! Of, la naiba cu tine, ai fi în stare de orice ca 
să-ţi atingi scopul. 

— În sfârşit ai înteles! 

— Te rog, Ben ... 

— Tot nu mi-ai spus la ce te gândeai. 

Între timp, Ben reuşise să-și scoată cizmele, iar acum încerca 
să-și scoată șosetele cu degetele de la picioare, ca să nu se mai 
aplece. 

— Mă gândeam că ai luat-o razna rău. Ce fel de pastile ti-au dat 
la spital ... Euforice, cumva? 

— Nu mai minţi. M-ai minţit de atâtea ori, încât m-am săturat. 

— Nu este adevărat! 

Kate spera ca tonul ei să fie suficient de indignat pentru a suna 
convingător. 

— Vezi?! Şi acum mă minţi. Probabil îţi place să te joci cu focul. 
Încerci să mă convingi că eşti o văduvă îndurerată, pe când nu 
ești, încerci să mă convingi că nu te interesează persoana mea, 
când de fapt te interesează ... Presupun că urmează să-mi spui că 
nu mă iubeşti. 

— Dumnezeule, ce îngâmfat ești! Totuși, evită să-l privească în 
ochi. Trebuia neapărat să găsească un mod de a schimba 
subiectul. Nu te-am minţit. ... Am fost îndurerată și ... niciodată 
n-am negat existența unei atracţii între noi. 

— Pe naiba! Poate că erai îndurerată pentru tine, nu pentru 
nemernicul cu care ai fost căsătorită. Câteodată, aș vrea să fie încă 

în viață, ca să-l pot omori chiar eu! N-am văzut niciodată un astfel 
de caz de distrugere a personalităţii, cum a reușit el asupra ta. Și 
nici măcar nu vrei să recunoști, ceea ce este şi mai rău. 

— Bine, bine, recunosc. Cu toate acestea, nu consider că ai 
dreptul să te plângi. Cel puţin Wayne a avut decenţa, dacă se 
poate numi așa, de a aștepta până după căsătorie pentru a încerca 
să-mi conducă viața, pe când tu m-ai tratat de la bun început ca 
pe un fel de anexă la ferma pe care o administrezi. 

— Despre ce naiba vorbeşti?! 

— Ştii foarte bine, nu e nevoie să-ţi mai explic, ca să te simți 
flatat în eul tău mărunt. 

— Eul meu n-are nimic meschin și mă comport normal, cu 
exceptia cazului în care am de-a face cu o femeie care refuză să 
vorbească raţional și mă minte întruna, fără motiv. 

— Nu te mint! 

— Atunci, de ce nu recunoști că mă iubeşti? Ti-e teamă să 
recunoști acest lucru chiar și faţă de tine însăţi? 

ÎL privi suspicioasă printre gene, căutând cu disperare o 
soluţie. Chiar intenţiona s-o umilească, forțând-o să recunoască? 

— Și dacă recunosc, mă lași să ies de-aici și să mă îmbrac? Mi 
s-a făcut frig. 

— Mă mai gândesc. 

Dincolo de expresia impenetrabilă de pe figura lui, în ochii lui 
verzi nu putea trece neobservată o sclipire de triumf. 

— Gândește-te până nu mai poți. Mai bine îngheţ de frig decât 
să te las să mă umilești, recunoscând ceva atât de stupid. N-ai 
decât să te ia naiba, Ben Croft! 

— Foarte bine, așa va fi. 

Se ridică repede, dar în clipa următoare, spre groaza lui Kate, 
căzu la pământ chiar lângă stânca pe care stătuse. 

— Ben! Ah, Dumnezeule, Ben! 

Văzând că rămâne în continuare nemișcat, Kate ieși imediat 
din apă și alergă spre el, apoi îngenunche, cu ochii plini de 
lacrimi, pentru a-i atinge fruntea palidă. 

— Ah, Ben! 

Şoapta se transformase în geamăt și Kate tocmai vroia să-i ia 
pulsul, când îşi simţi mâna cuprinsă de degetele lui puternice și, 
în aceeași clipă, talia înconjurată de braţul lui, după care urmă un 
sărut plin de pasiune căruia nu i se putu eschiva. Se simți 
pierdută — trădată de inimă și de trup — și tot ce putu face era 
să-i răspundă într-o revărsare de dor și iubire, până când îi simţi, 
în aceeași măsură în care îi auzi, geamătul de durere. 

— Poate că totuși am ieșit prea devreme din spital ... 

— Te doare! 

— Cred că trebuie să fac o pauză. Oricum, n-aş vrea să te 
compromit. 

— Te-ai gândit cam târziu, șopti ea la urechea lui, 
înăbușindu-și râsul. Ca să nu mai spun că te-ai prefăcut, diavol ce 
eşti! 

— Principalul este că a funcţionat. E mai eficient să discutăm 
așa, decât să ţipăm unul la celălalt de la distanţă. 

— Cam prea eficient. Și-acum, lasă-mă să mă ridic. 

— Nu înainte de a-mi da câteva răspunsuri, draga mea Kate. De 
data aceasta, sincere. Ai de gând să recunoști că mă iubeşti, sau 

trebuie să-mi risc din nou bietele coaste ca să te determin să 
recunoști... 

Era pe punctul să spună simplu, "Da", dar parcă un demon o 
opri. 

— Aş spune că răspunsul este evident, se eschivă ea. 

— Ai spus-o mai bine pe drumul spre spital. 

— Ai... auzit? 

— Înî... Cel puţin parțial, dar am crezut că visez, mai ales că 
apoi n-ai venit la spital. De ce n-ai venit, Kate? 

— Pentru că ... pentru că ... am crezut că doreai pe altcineva. 
Am auzit doctorul spunând că, în delirul tău, ai amintit de ... 

— De Kim. Ah, asta era! Era să mori din cauza prostiei ei! I-aș fi 
frânt gâtul dacă aș fi pus mâna pe ea! 

— Bine, dar... am crezut ... N-a venit la spital, să te vadă? Doar 
de-asta au plecat de acasă... 

— Ba da, a venit! Şi-a vârât nasul pe ușă și apoi a închis-o la loc 
cât mai repede, ca să n-o nimerească din plin carafa cu care am 
aruncat în ea. Draga mea Kate, ai fost geloasă, totuși? Nu speram, 
deși m-am străduit mult să reuşesc. 

— Dar... de ce? Doar nu ... nu puteai să ... 

— Să te iubesc? Sigur că te iubesc, prostuţo. Te iubeam de când 
încă nici nu veniseși aici. 

Kate auzea, sau cel puţin i se părea că aude, dar nu putea 
crede. În plus, mângâierile lui îi înceţoşau mintea, făcând ca orice 
altceva să devină lipsit de importanţă. 

— Cum așa?! E imposibil .. 

— Deloc. M-am îndrăgostit de fotografia ta. Mai bine spus, de 

fotografiile tale... tatăl tău are destule și l-am făcut să mi le arate 
pe toate, chiar și pe cea de când aveai un an şi pozai nud pe o 
blăniță de oaie. Și atunci arătai bine, dar te prefer acum. 

— Ben, încetează, nu mă pot concentra ... 

— Consideră că este un mod de comunicare fără cuvinte, șopti 
el lipindu-și din nou buzele de ale ei, într-un sărut ce-o detașa de 
timp și spaţiu. Oh, fir-ar să fie, mai bine îmbracă-te... nu cred că 
bietele mele coaste pot rezista la ceea ce e foarte probabil că s-ar 
întâmpla dacă n-o faci imediat. 

— Abordare tipic masculină, râse ea. Faci tot posibilul să obtii 
ceea ce vrei, după care găseşti un pretext de a te eschiva, pentru 
că nu faci faţă situaţiei. 

— În orice caz, mai onorabil decât să pretind că mă doare 
capul. Te sfătuiesc, totuși, să te grăbești, până nu uit de bunele 
mele intenţii. Nici nu mă uit, continuă el acoperindu-și ochii cu 
brațul, cu condiţia, bineînţeles, să te grăbeşti. În definitiv, sunt un 
simplu om. 

Da, nu era decât un simplu om, dar o iubea — Kate încă nu 
putea crede. 

— Te-ai folosit într-adevăr de Kim doar ca să mă faci geloasă, 
sau ...? 

— Sau a fost ceva între noi?! Nu, nu a fost și nici nu va fi 
vreodată, deşi simt că ea ar fi dorit altfel. O cunosc de ani de zile, 
prin fratele ei, și deși este superbă — cred că nu poţi nega 
asta — este îngrozitor de egoistă și de egocentrică. Sunt mult prea 
prudent ca să mă fi implicat vreodată în cea mai nevinovată relaţie 
cu ea. 

— Tu, prudent?! 

— Sigur că sunt prudent. Acum îţi pot spune că am fost foarte 
îngrijorat în privința ta; nu semănai deloc cu fata despre care tatăl 
tău îmi vorbise adesea. Nu ştiam ce să cred. 

— Te înţeleg. Am fost foarte răvășită și mereu în defensivă. 

— Nu-mi puteam da seama dacă într-adevăr erai îndurerată, 
ceea ce iar nu puteam înțelege, din câte îmi povestise tatăl tău 
despre ... mă rog, cum îl chema.. Apoi, m-am gândit că poate 
totuși l-ai iubit, deși a fost un ticălos. 

— Nu, nu l-am iubit. Îmi dau seama că nu l-am iubit niciodată; 
a fost o nebunie, la început... Dacă mă gândesc bine, nici nu ştiu 
de ce am rămas cu el. Dacă n-ar fi murit, m-ar fi distrus total. 

— A murit în braţele unei târfe, rosti Ben printre dinţi, furios. 
Îmi închipui ce-ai simţit când totul a fost dat la iveală în timpul 
anchetei. 

— Ai făcut ceva cercetări .... Încă nu-mi place ideea asta. 

— A trebuit s-o fac. Se-ntâmplase ceva cu tine și era clar că 
n-aveai de gând să-mi spui. Repet, sunt o persoană prudentă, așa 
că am vrut neapărat să ştiu. 

— Totuși, n-ai aflat totul. 

— Nu? 

Ben nu mai spuse altceva, ci o privi răbdător. Kate înghiţi cu 
greu, deoarece nu-i era uşor să vorbească, dar, odată ce începu, 
povesti totul. 

— În noaptea aceea ... în care Wayne a murit... m-am rugat 
tot timpul să moară. Încă mă mai rugam când a venit poliţia să mă 
anunţe ... şi-atunci, m-am simţit îngrozitor de vinovată. Dorinţa 

mea era ca un mecanism de protecţie, nu însemna că-i doream cu 
adevărat moartea, dar iată că el chiar murise. Era ca și cum L-aș fi 
omorât eu. Plângea la pieptul lui Ben, incapabilă să controleze 
șuvoiul lacrimilor, în timp ce el, fără să spună nimic, continua 
s-o mângâie, ridicând parcă o pavăză împotriva a tot ce era rău pe 
lume. 

— Îmi pare rău... Ba nu, trebuia să vorbesc. Wayne, avea o fire 
dominantă și se pricepea de minune să manipuleze și să rănească 
oamenii — în special să mă rănească pe mine. Credeam că din 
cauza mea nu merge căsnicia noastră. 

— Aşa era? 

— Numai în parte, dar acum îmi dau seama că am contribuit 
mult la această stare de lucruri lăsându-l să mă domine ... deși 
relația noastră oricum nu putea fi salvată. Ah, Ben, tocmai din 
cauza acestei ... acestei temeri de-a mai fi dominată mi-a fost atât 
de teamă să te las să te apropii de mine — îngrozitor de teamă. 

— Presupun că asta se-ntâmpla înainte de a-ţi da seama că sunt 
altfel decât fostul tău soţ, comentă el sec. 

— De la bun început am știut că ești altfel — din prima seară, 
când mi-ai pregătit masa și m-ai învelit ca pe un copil, la culcare. 
Numai Că ... ai o personalitate atât de puternică... 

— Din fericire, pentru că altfel te-aș fi pierdut. Acum, însă, așa 
ceva este exclus: te-am prins și n-am de gând să-ţi mai dau drumul 
— întocmai cum procedează cerbul acela bătrân cu haremul lui. 

— Cred că-mi place ideea ... cu condiţia, însă, ca eu singură să 
fiu haremul — nu vreau să te împart cu nimeni. 

— Nici nu va fi cazul vreodată. Cât despre căsătorie, sper că nu 

te gândești la o nuntă dublă; sunt adeptul lucrului bine făcut, câte 
unul, nu toate odată. Așadar, să-i lăsăm mai întâi pe tatăl tău şi pe 
Robyn — la vârsta lor, nu-și prea permit amânări... 

— Dar noi putem să ne permitem? Mai ales dacă mai continui 
așa ...râse ea, ameţită de mângâierile lui. 

Ben se aplecă, pentru a înlocui atingerea degetelor cu cea a 
buzelor, dar gestul îl făcu imediat să aibă o tresărire de durere. 

— Va trebui. Aş arăta îngrozitor în costum de mire și cu 
bandajele astea. Ca să nu mai spun că ar putea fi inconveniente 
mult mai mari din cauza coastelor mele fisurate... 

— Ştiu şi eu ... aş putea să spun că-ţi tai coarnele pentru 
piele.. .asta ar explica bandajele de la cap ... 

— Nu fi obraznică, mormăi Ben, prefăcându-se furios. 

Se ridică şi încercă din nou să se aplece spre ea, pentru a o 
ajuta, dar efortul se dovedi zadarnic. Kate se ridică fără ajutorul 
lui, după care-l privi dând din cap compătimitor. 

— Poate că nici n-am să mă căsătoresc cu tine, până la urmă. 
Este cât se poate de evident că ești un bătrân aproape 
neputincios. Presupun că bei ceai din piele de corn de cerb în 
fiecare dimineaţă, doar ca să ai forța să te dai jos din pat. 

— Voi încerca să beau la masa festivă de la nuntă... să vedem 
dacă are efect. Ben râse, iar ochii lui străluceau de dragoste. 

— Dacă mă gândesc mai bine, cred totuși că nu va fi nevoie. 


Sfârşit 


